
Filocalia şi viața 
Actualitatea terapiilor bazate pe tradiţia filocalică 

Termenul de psihoterapie isihastă, sau filocalică, desemnează un domeniu aparent nou. 
Istoriceşte, el provine din tradiția practicilor monahale şi sacerdotale. Aşadar domeniul este 
vechi, numai termenul şi structurarea materiei sunt noi. 

Ştim că deja a fost acreditat termenul „psihoterapie filosofică", având ca specific modificarea 
unor trăsături greşite şi stări negative, prin modificarea filosofiei individuale. Aşa cum reiese din 
descrierea acestei terapii, într-o enciclopedie, vezi că e vorba mai degrabă de o particularizare în 
cadrul disciplinelor paideice. 

Psihoterapia isihastă, sau filocalică, are mari perspective de a fi omologată ca disciplină ca 
atare. Şi prin istoricul ei, şi prin fundamentele ei, şi prin rezultatele ei din epoca patristică până 
azi, psihoterapia filocalică este mai temeinic statuată decât cea „filosofică". Oricum, ele sunt 
înrudite. Noi am vorbit şi scris despre asocierea posibilă a filocaliei cu psihoterapia din 1988- 
1989, de la volumul „Viaţă şi semn". 

Întârzierea în omologarea acestei materii, şi includerea ei în tabloul curent al terapiilor, sau 
măcar în istoricul lor, se datorează izolării şi lipsei de comunicare între domenii. Acel tragism al 
căilor paralele: dificultatea întâlnirii între informaţional şi revelatoriu. Izolarea dintre mulții 
practicieni ai informaţiei şi foarte puţinii practicieni ai cunoaşterii revelatorii. 

În obştile monahale a existat dintotdeauna o „ştiință” a îmbunătăţirii umane, a vindecării 
bolilor egoului, a ştergerii impurității patogene şi corectarea unor trăsături de personalitate, 
prevenirea unor tulburări de personalitate, rezolvarea unor dizarmonii şi dezordini afective, a 
unor dificultăţi existențiale. 

Aceste rezultate se obțineau prin moduri specifice, prin interiorizarea metodică a exigențelor 
creştine de viață, modificarea stărilor de conştiinţă folosind experienţa filocalică. Toate 
pravilele/regulile practicii isihaste, de la loan Scărarul, la Calist şi Ignatie, includ această 
exigență modelatoare pe care, într-o fază, o numim terapeutică, iar în altă fază, adică în final, o 
numim soteriologică. 

Noi n-am făcut decât să dăm nume unui domeniu care a existat demult. Şi să jalonăm un 
obiect de studiu, într-o materie „medicală" existentă deja. 

În structurarea materiei, am observat un paralelism între psihoterapia clasică şi cea numită de 
acum filocalică. 

Acest paralelism poate oferi şi un argument de valabilitate a domeniului nou numit; dar şi o 
propunere ca psihologia clasică să preia sugestii sau suporturi terapeutice din tradiția patristică. 

La mulți autori patristici există experienţe, cazuistică, dezvoltări privind echilibrul psiho- 
emoțional, privind „arderea" focarelor psihogene, rezolvarea unor cazuri dramatice de boli ale 
egoului şi tulburări de personalitate. 

Monahii îmbunătăţiți, asceţii zişi harismatici au fost mereu căutaţi de oameni în dificultate, şi 
au rezolvat cazuri grele, de boli, fie emoţionale, fie somatizări psihice. De la unii precursori au 
rămas formulate practici, de la alţii au rămas capitole terapeutice; notăm autori precum loan 
Casian, Maxim Mărturisitorul, loan Hrisostom, Petru Damaschin, Simeon Metafrastul, Isaac 
Sirul, la care s-au adăugat, până în veacul nostru, nume mari de medici de trup şi suflet. 


Cele trei vindecări: trup, minte, suflet 

Medicina, dintru început, era strâns legată de religie, de credință. Învățătura creştină poate fi 
văzută în trei ipostaze: vindecătoare a trupului (terapie), vindecătoare a minţii (liniştire, 
iluminare, extensia conştientului) şi vindecătoare a sufletului (mântuire). 

De la această bază a plecat practica vindecărilor spirituale. 


Filocalia însăşi, în esență, urmăreşte trei scopuri: purificare, iluminare şi desăvarşire. Chiar 
aşa sună subtitlul Filocaliei: „Despre cum să ne purificăm, să ne iluminăm şi să ne desăvârşim". 
Vindecarea este restabilirea dreptei naturi, rezolvarea conflictului generator de boală, a 
conflictului între trup şi lege. Iar iluminarea este capătul acestui demers medical: este sfârşitul 
medicinii. Este reflectarea deplinei sănătăţi în toate cele trei paliere: trup, minte, suflet. 

Cartea de față doar jalonează un cadru care va putea fi aprofundat în viitor, de către căutătorii 
care să aibă dublă cunoaştere: a Filocaliei şi a Psihologiei şi, evident, să aibă o practică în 
materie. 


Paralelisme orientative şi specificul filocalic 

Specificul psihoterapiei isihaste (sau filocalice), ca domeniu totuşi autonom şi delimitat, este 
includerea practicii noera proseuche (rugăciunea minţii în inimă) în actul formator al 
terapeutului. 

Practica isihastă însăşi, ca lucrare puternică asupra mentalului, ca metodă de introspecţie şi 
lucrare prilejuind saltul de la simţuri la Duh, constituie o bază pentru psihoterapia filocalică. Dar, 
mai întâi, pentru formarea terapeuților. 

Demersul nostru nu este o simplă punere în paralel a două tablouri: unul psihiatric, altul 
filocalic. 

Ci, în principal, modul terapeutic abordat aici este de sorginte biblică şi patristică. Cu 
specificul de bază: vindecările prin ridicarea indicelui de spiritualitate, prin activarea 
protimiei, prin mijloacele oferite de taina metanoia. 

Pe lângă acel paralelism de orientare şi de conlucrare, evidenţiem specificul filocalic, prin care 
Psihologia şi Psihiatria şi-ar putea îmbogăţi mijloacele. E vorba de procedee privind 
maturizarea emoţională a omului (aspect deficitar în societățile avansate), terapia relației de 
cuplu şi a relaţiilor interumane, rezolvarea unor boli ale egoului. Sau, contribuții în cazuri 
grave, cum ar fi sindromul de posesiune. 

De altfel, în Occident, psihiatrii avizaţi în acest sens, au conturat o disciplină nouă: 
etnopsihiatria. Aceasta valorizează corect şi tradiția terapiilor pre-creştine, sau a celor creştine 
dizolvate într-o materie etnografică. Tot aşa, ea ar putea valoriza terapiile de sorginte patristică. 

Pe această direcție, am publicat deja un volum: Exorcismele. Sindromul de posesiune şi 
tratarea lui. Eseu de etnopsihiatrie. Editura „Paralela 45", 2004. 

În deschiderea acelei cărți, vorbeam şi despre formarea sau informarea noastră în acest 
domeniu de avangardă. 

Multe din temele cărții de față au fost dezbătute în context practic, în cadrul „Grupului de 
practică isihastă şi studiul Filocaliei”, pe care-l îndrum de aproape două decenii. De aceea, unele 
capitole au o notă de oralitate şi transmisie directă, fiind chiar transcrierea de pe bandă magnetică 
a unor dezbateri şi lucrări practice. 

O versiune restrânsă a acestui volum a apărut cu 6 ani în urmă, la Chişinău. 


Reguli filocalice pentru restabilirea sănătății 

Organizaţia Mondială a Sănătății (OMS) defineşte astfel sănătatea; „Starea completă de bine 
fizic, psihic şi social, care este dată nu numai de absenţa bolii sau infirmităţii”. Pe acest „nu 
numai" îl vom completa acum, aprofundând factorul psihic prezent în definiție: stabilitate 
emoțională, mulțumire fermă, parametri spirituali ridicați. 

Definiţia de mai sus este acceptată ştiinţific, deşi are un anume idealism. Ea arată că atitudinea 
mentală este hotărâtoare în restabilirea sănătății. Dar de ce numim „filocalice" regulile de mai 
Jos? Pentru că ele urmăresc ceva mai mult decat întărirea „gândirii pozitive". Ele ne orientează, 
ne ajută să conectăm trupul direct la sursa spirituală a însănătoşirii. 

1. Starea de bine mental grăbeşte refacerea fizică 
Este regula numărul unu, şi toate celelalte sunt detalii ale ei. 

Starea de bine mental grăbeşte refacerea fizică. Sănătatea noastră este o funcție a psihicului şi a 
gândirii pozitive. Omul este ceea ce gândeşte. O gândire care selectează afecte pozitive, o 
gândire bazată pe mulțumire fermă, va asigura o sănătate bună sau o recuperare rapidă. Trăim 
într-o lume în care pierdem adesea condiția sănătăţii celei bune. Mulțumirea lăuntrică este 
garantul împlinirii acestei stări. 

Cum se poate dobândi multumirea? Mută mintea de la „veacul acesta” şi mintea se va 
schimba. 

Întrebaţi-vă: suntem mulțumiți? Există o relaţie între mulțumire şi inteligență, între mulţumire 
şi înţelegere. Dacă eşti tipul cerebral, întâi înţelegi lumea şi eşti mulțumit că lumea este ceea ce 
este. 

Dacă aparţii tipului intuitiv, afectiv, întâi îţi creezi starea de mulțumire, şi va urma înțelegerea. 
Depinde cărui tip mental îi aparții. Dacă dominanta este intuitivă, atunci creează-ți o stare de 
mulțumire; din ea va rezulta inteligența. Dacă dominanta este cerebrală, atunci înţelegerea 
creează mulțumire. 

Este un fapt valabil şi în relația dintre doi parteneri, doi soţi. De ce apar frecvent situații 
conflictuale între soţi? 

Pentru că unul nu înţelege natura celuilalt. De pildă, femeia trebuie înţeleasă din punctul de 
vedere al dinamicii afective. Oscilând între închidere şi deschidere. Ca să se refacă afectiv, 
uneori femeia se închide, se retrage în sine, pare mâhnită. Bărbatul o vede închisă şi retrasă, şi 
atunci se gândeşte că sentimentele ei față de el s-au răcit. Dar acel bărbat nu înțelege că aşa-zisa 
răceală a femeii este o fază normală prin care ea trebuie să treacă pentru a-şi reface 
comportamentul afectiv. 

Dinamica masculină este alta, oscilând între fugă şi revenire. Ca să-şi refacă afectivitatea, băr- 
batul fuge. Iată de ce, atunci când vede un bărbat „fugind", femeia n-ar trebui să se teamă că sen- 
timentele lui faţă de ea s-au răcit; ea ar trebui să ştie că dinamica lui afectivă se reface prin fugă. 
Această idee nu trebuie înţeleasă eronat, cum că cei care fug au şi dreptate s-o facă. Fuga poate 
să fie exprimată divers — un bărbat „fuge" în cititul presei, e absent din casă. E şi asta o fugă. 
Sau „fuge" să joace table cu vreun vecin. Sau „fuge" la mănăstire, dacă este mai pios. 

Femeia poate să înţeleagă că bărbatul are, la un moment dat, nevoie de fugă. Înțelegerea 
faptului că asemenea stări sunt naturale ar evita numeroase conflicte sau perturbări de 
personalitate ale membrilor familiei — fie localizate scurt, fie cu amprentă de durată asupra 
copiilor. 

Psihologii au explicat deja că majoritatea impasurilor pe care le vor avea copiii noştri mai 
târziu se datorează conflictelor din familie, petrecute în perioada copilăriei acestora. 

Aceasta este, deci, prima regulă: sănătatea este o consecinţă a binelui mental. lar acest bine 
mental are la bază înțelegerea şi o stare de mulțumire. Iar credinţa întăreşte binele mental. 


2. Nu considera boala ca o pedeapsă pentru păcate 

Unii consideră boala ca fiind o pedeapsă pentru păcate; aceasta este o dovadă de slăbire 
psihică. Omul bolnav se reface mai greu când consideră că a fost bătut de Dumnezeu, şi că 
Atotputernicul i-a dat boala în chip de pedeapsă. 

Dar dacă boala nu este o pedeapsă pentru păcate, ce este atunci? Putem vorbi despre boală ca 
fiind o oprire de la păcat, o informare, o atenţionare că am încălcat o lege. 

Într-o carte celebră, care se cheamă Călătorie înspre soare apune, personajul principal este o 
maimuţă. O maimuţă poznaşă, născută dintr-un ou de piatră. Şi ea s-a dus să caute inițierea. Un 
maestru a ajutat-o să obţină iniţierea şi, astfel, ea a devenit „egala cerului", nemuritoare. Însă, cu 
toate că era nemuritoare, maimuța tot făcea pozne. Poate e şi situația omului: deşi dobândeşte 
atâta ştiinţă, sălbăticia din el nu dispare. 

Ei bine, ajungând această maimuţă, la un moment dat, în cer, face tărăboi printre sfinţi, 
răstoarnă nişte cazane unde se fierbea elixirul vieţii, strică nişte tocmeli... Sfinţii atunci se supără 

şi se plâng lui Dumnezeu că o maimuţă întoarce totul cu susul în jos. Şi atunci un Luminat a luat 
un cerculeţ de fier, l-a pus pe capul maimuţei şi l-a fixat bine, ca ea să nu-l poată da jos, 
spunându-i: „De câte ori vei călca o lege divină, cercul te va strânge!" Şi a venit maimuța pe 
Pământ; cum făcea o poznă mare, cerculețul o strângea; şi o durea capul şi se cumințea. 

lată deci că durerea ei de cap nu era o pedeapsă, ci o informaţie că a încălcat o lege sacră, o 
lege împotriva vieții. Atunci te doare capul — când încalci o lege sacră, o lege împotriva vieții. 
Dacă ne-am corecta atitudinea şi n-am mai încălca legea, ne-ar lăsa imediat durerea de cap, fără 
pastilă şi fără doctor. 

Iată deci că boala nu este pedeapsă pentru păcat, ci oprire de la păcat. 

S-a pus adesea întrebarea: „De ce ne îmbolnăvim?" 

Un răspuns ar fi că ne îmbolnăvim ca să ne amintim de Dumnezeu. Întotdeauna când suntem 
bolnavi, ne amintim de Dumnezeu. Putem spune că ne îmbolnăvim ca să ne smerim, ca să ne 
aducem aminte că suntem trecători. 

În afară de asta, de ce ne mai îmbolnăvim? 

Ne îmbolnăvim ca să smulgem tandreţe. În lumea aceasta în care toţi sunt grăbiţi, nimeni nu 
vrea, nu are timp să ne dea tandreţe. Atunci, inconştient, ne lăsăm bolii, ca să smulgem tandreţe, 
căldură. Le amintim celor din jur că ne datorează căldură, căci ei uită! Toţi uităm că datorăm 
ceva semenului. 


3. Boala nu trebuie privită ca o catastrofă, ci ca un prilej de introspectie, de linişte 

Definiţia păcatului de la minor la grav. 
Păcatul sunt grijile şi încălcarea legilor universale revelate. 
Păcat înseamnă să ai griji — dacă ai griji, ai păcate. Grijile ne împuţinează liniştea, împuținează 
viaţa. „Rumegarea" gândurilor slăbeşte omul. 
Boala prilejuieşte întreruperea grijilor, este o oprire forțată din „mecanica păcatului”, din 
mecanica vieții păcătoase. 

Porunca a Il-a, un verset în Psalmul 45, sună aşa: „Opreşte-te şi cunoaşte!" („Opriţi-vă şi 
cunoaşteţi că Eu sunt Dumnezeu" Ps. 45: 10). Considerăm această frază ca porunca a Il-a. Nu 
poţi ajunge la cunoaştere din mers. Noi trebuie să descoperim oprirea spirituală. 

Opreşte-te şi fă un minut de introspecţie. Introspecţia derivă din liniştea interioară. Nu analiza 
interiorul: analiza este un viciu intelectual. Introspecţia este oglindirea lăuntrului. 

„OPRIREA" este o practică. Ea a fost dezvoltată în Filocalia, care a propus „exerciţiul celor 6 
opriri". Acest „opreşte-te" se poate referi şi la controlul celor 6 surse de agitație şi dezorganizare 
a personalității. 

Prima oprire este stabilitatea fizică: ea atrage după sine stabilitatea minţii. 

A doua oprire este oprirea de la păcat. 

A treia oprire este oprirea de la mâncarea care ne aprinde. 

A patra oprire: de la adunarea cu oamenii inferiori moral — deci îndemn de a te aduna cu oameni 
sporiți, cu oameni cu preocupări înalte. 

Oprirea este stasis. în greceşte, stasis înseamnă exercițiu spiritual, cum ar fi rugăciunea. Şi 
rugăciunea este marea oprire. 

Cununa opririi este anastasis. Acest termen se traduce prin: înviere, renaştere la viață adevărată, 
întărire sufletească. 

Aceasta este deci regula a treia: boala este un prilej de oprire, de introspecţie, de cunoaştere. 


4. A da un sens îmbolnăvirii: boala este un prilej de schimbare 

Dacă vom privi boala din acest punct de vedere şi dacă nu ne vom mai teme de ea, vom constata 
că astfel ieşim mai repede din boală. După ce au fost bolnavi, mulţi oameni şi-au schimbat modul 
de a mânca, de a gândi, de a (con)vieţui. 


5. Devii sănătos dacă iţi doreşti cu adevărat acest lucru 
Asta înseamnă, întrucâtva, că mulți sunt bolnavi pentru că, în inconştient, ei se lasă să fie 
bolnavi. Afirmația poate părea, la prima vedere, şocantă. Şi totuşi, ei sunt bolnavi, în primul 
rând, ca să-şi atragă un beneficiu nevrotic, vor să fie trataţi ca nişte copii. Când lupta vieţii ne 
copleşeşte, toți simțim nevoia să fim tratați precum copiii; atunci subconştientul „cheamă" o 
boală. Dacă vrei cu adevărat să devii sănătos, devii sănătos. 


6. Ajută-ţi subconştientul să grăbească vindecarea 

Acest lucru este posibil: să-ţi ajuţi subconştientul. Este un proces care se petrece în stare de 
relaxare, într-o stare destinsă - mai ales dacă eşti bolnav. 

Relaxat, cu ochii închişi, repetă-ți formule ale însănătoşirii. Cea mai curentă astfel de formulă 
este: „Mă simt din ce în ce mai bine, pe zi ce trece şi din toate punctele de vedere”; trebuie 
rostită la indicativ prezent, pentru că subconştientul nu cunoaşte alte timpuri verbale. 

Această formulă a fost folosită de dr. Emile Coue, care a vindecat, prin ea şi prin climat psihic 
spiritual, sute de cazuri. 

Repetarea acestei formule duce la preluarea ei de către rinencefal, iar rinencefalul transmite 
comenzile de refacere acolo unde este nevoie. Rinencefalul, diencefalul şi formațiunile reticu- 
lare trimit comenzile de refacere acolo unde este slăbită structura noastră. Dacă această formulă 
este repetată, în perioadele de slăbire, timp de 21 de zile, seara la culcare, adică în acel interval 
de „stare alpha" survenită în mod natural, se produce întotdeauna o îmbunătăţire. 


7. Pentru cei vrednici, un impas precum o boală poate să fie un prag inițiatic 

Boala nu numai că îți dă o inforrnaţie despre viață, dar îţi poate crea şi condiția unei schimbări 
mentale profunde, o trăire inițiatică. 

Acestea sunt regulile restabilirii sănătății. 

Ajungem din nou la regula dintâi: starea de bine mental întreţine starea de bine fizic şi grăbeşte 
refacerea fizică. 

Cu cât vom supraveghea mai bine mentalul, cu atât vom stăpâni starea de sănătate. 

Omul ar trebui să ştie nu numai cum poate să îşi revină, cum să-şi restabilească sănătatea. El ar 
trebui să ştie câte ceva despre corelarea dintre greşeală şi boală - ce tip de greşeală naşte o 
categorie de boală - tocmai pentru a evita îmbolnăvirea. Asta trebuie reținut: faptul că, sănătoşi 
fiind, putem să evităm o eventuală îmbolnăvire prin starea de bine mental. 

Starea aceasta de bine mental poate fi clădită prin autoimpunere şi prin purificare. 


Explicarea filocalică a îmbolnăvirii 

Predispoziţia noastră pentru boală vine din predispoziția pe care o avem de a alege răul. 
Dumnezeu nu vrea răul omului; ci omul alege răul. 

Omul alege răul din ignoranță, din înşelare, din cădere, din constrangere. Este constrans să îl 
aleagă. 

Constrangerea ţine de firea omului, de naşterea lui, de „vocile" ancestrale numite pulsiuni. 
Originea bolilor depăşeşte, adesea, puterea noastră de înţelegere. 


Există 3 origini reperabile: 

1. Unele boli sunt genetice sau ancestrale: te-ai născut cu o povară în soartă. Nu eşti răspunzător 
de aceste boli. Te-ai născut cu predispoziția pentru ele. 

2. Alte boli provin din conflictele sau traumele avute în perioada prenatală şi în copilărie. Dacă 
au existat conflicte puternice sau traume în acea perioadă, individul le va resimţi în tot timpul 
vieții. Iată de ce copilăria, familia, mediul sacru al casei trebuiesc privite cu mare grijă. 

3. Boli cu surse nomice. Nomos, în limba greacă, înseamnă lege. E vorba de boli venite dintr-o 
încălcare a Legii revelate. Şi este palierul actual: cumul cotidian de erori. 

Condiţii agravante: agresivitatea şi culpabilitatea. 

Agresivul şi vinovatul se îmbolnăvesc mai lesne. 

În privinţa agresivităţii, trebuie spus că de multe ori nici nu o conştientizăm. 

Există printre cunoştinţele mele un domn care este foarte bisericos; are circa 40 de ani, merge la 
biserică, este un bun închinător, un practicant al religiei. Cu toate aceste calități, prietena lui 
simțea lângă el un disconfort extraordinar. Cei doi au venit la mine să mă întrebe de ce se 
întâmplă acest lucru, de ce ea simte astfel. 

Stând un pic de vorbă cu el, am aflat că mai fusese căsătorit, divorțase şi purta o ură înverşunată 
primei sale soţii. 

E lesne de înţeles că, în preajma lui, orice femeie simte un mare disconfort, pentru că el se 
împotriveşte femeii în sine. Aflând acestea, bărbatul m-a întrebat ce-i de făcut. „Trebuie să-ţi 
dizolvi agresivitatea inconștientă", i-am spus. În viaţa sa conştientă, el era bun, milostiv, însă 
inconştient era agresiv. El ştia că este bun ca pâinea lui Dumnezeu — făcea şi pomeni, punea 
lumânări la biserică... 

„Cum să-mi dizolv agresivitatea inconştientă?" m-a întrebat. 

L-am sfătuit ca, în fiecare zi, în rugăciunile sale, să o pomenească pe fosta lui soţie şi să ceară 
pentru ea putere, sănătate, har. 

„Cum să cer aşa ceva pentru ea? Este o scorpie, cea mai mare scorpie! a ripostat el. Nu pot să mă 
rog pentru ea!" 

„Acest nu pot trebuie să-l depăşeşti! Numai dacă te rogi pentru ea o să-ți dizolvi agresivitatea 
inconştientă ". 

„Dar nu merită...", mi-a răspuns. 

„Tocmai pentru că nu merită! Cu cât te rogi mai mult pentru ea, cu atât ea va înflori, acolo unde 
se află." 

„Dar nu merită să înflorească! Vreau să piară, să se usuce!" 

„lată, cred că ţi-ai conştientizat destul de bine de ce, când se află lângă tine, partenera are aura 
zdrenţuită!", i-am zis eu atunci. 

Ce se întâmplă când ai o aură zdrenţuită? Eşti vulnerabil. Poţi să iei foarte uşor o gripă sau o 
infecţie, de exemplu. În același timp poţi resimţi influența negativă ce vine dinspre o anumită 
persoană, sau pur şi simplu din câmpurile din jurul nostru (din care, când suntem sănătoşi, 
selectăm numai pozitivitatea). 

Revenind, pot să vă spun că acel pacient a reuşit până la urmă să se vindece, să se roage cu 
bucurie pentru acea „scorpie". În cele din urmă a început să vadă că nu era chiar aşa de scorpie 
cum credea el, şi că numai încărcătura lui de ură o făcea pe fosta lui soție să pară atât de rea. 

O doză de agresivitate inconștientă este în toţi. Ne naştem cu ea. Ea este baza complexului Cain. 
Inconştient, vrei să-l elimini pe semenul tău. Omul se simte bine dacă elimină sau ieftineşte pe 
cineva. 

Mai ales terapia iertării şi ofranda remediază agresivitatea inconștientă. „Împacă-te cu 
aproapele tău... cu fratele tău, cu pârâşul tău". (Matei 5:23-25). Dacă ai o aversiune față de 
cineva, atunci la rugăciune evocă-i faţa senină şi „dăruieşte-i" mintal: pace, sănătate şi Har. 

Agresivitatea inconştientă se îndreaptă în trei direcții: 
-împotriva ta, 
-împotriva semenului tău 
-împotriva spaţiului în care trăieşti. 

Conflictul psihic cu spaţiul predispune la boli de piele, dar şi la dizarmonii nervoase. 
Cei agresivi împotriva lor înşişi sunt foarte mulți. Adesea, cei blânzi îi iartă pe toţi ceilalți şi se 
atacă pe ei înşişi. 
Asta este o agresivitate împotriva ta. Să nu spui niciodată „Nu merit să trăiesc". Această 
agresivitate naşte predispoziţii maladive în zona bazală, a energiilor ancestrale. Bolile uterului 
pornesc de la asemenea atitudine, de autodepreciere, de autoieftinire a femeii. 

Dacă aveţi probleme la zona bazală, la aparatul genital, prima măsură pe care trebuie s-o luaţi 
este să vă schimbaţi atitudinea față de voi, în creşterea stimei de sine. 

Este importantă aşadar, îmbunătățirea atitudinii mentale: nu numai sub presiunea şi sub 
amenințarea bolii; dar măcar atunci! 

S-a vădit că bolnavii care au credinţă se vindecă mai repede. 

S-a vădit că medicul care-şi spiritualizează actul medical este mai eficient în planul profund al 
vindecării. 


Relaţia între păcate şi boli 

O parabolă monahală zice: „Nu cere de la Dumnezeu darul vindecării, ci darul de a-ţi vedea 
propriile păcate!" 

De ce este mai important al doilea dar? Pentru că, dacă-ţi vei vedea păcatele şi le vei îndrepta, tu 
nu te vei mai îmbolnăvi niciodată, şi, deci, nu vei avea nevoie de darul vindecării. 

Care sunt păcatele, cum pot fi cunoscute şi ce boli ne pândesc dinspre ele? Cum se reflectă, în 
planul sănătăţii, încălcarea poruncilor revelate? Privind cazuistica bolnavilor, privind efectul, 
vezi că unul dintre tăietorii vieții sunt grijile: obsesiile, rumegarea gândurilor. Cineva spunea 
chiar că grijile sunt „păcatul însuşi". Ele sunt păcatul împotriva propriei tale naturi. Păcate cu 
urmări asupra sistemului nervos sau acele boli care țin de somatizări nervoase. 

Şi păcatul „negru": mânia, duşmănia, osândirea aproapelui. Pe drept s-a spus într-o parabolă 
athonită că: un om care făptuise multe greşeli în viaţa lui a dobândit totuşi mântuirea pentru că n- 
a ocărât niciodată! Adică acela a avut cea mai mare virtute: n-a osândit pe semenul său, nici cu 
vorba, nici cu gândul. 

Foarte rar se întreabă omul ce legi universale a încălcat. Abia când se îmbolnăveşte, el stă uneori 
să se întrebe de ce s-a îmbolnăvit. Tratamentul medical este util în crize, dar este ineficient în 
destin. Căci restabilirea temporară, sau ieşirea din criză, este doar suprafața adevăratei vindecări. 
Trebuie purificată rădăcina. 


Restabilirea deplină a sănătății stă în practicarea respectului faţă de cele trei legi universale: 

e relaţia armonioasă cu semenul; 

e relaţia armonioasă cu sacrul; 

e respectul vieţii în toate formele ei, începând de la nivelul personal, până la forme de viaţă 
elementare. 


Există o relaţie între erori şi îmbolnăvire? Putem preveni sau remedia o îmbolnăvire prin 
eliminarea erorilor? 

Dar între personalitate şi boală, există o relație? Da, sigur că există! Un coeficient de 
personalitate bun presupune armonie, deci sănătate mentală şi sănătate somatică. 

„Rumegarea" gândurilor are efect asupra aparatului digestiv. Un act simbolic atacă planul 
concret. Simbolurile au o putere foarte mare. Noi „rumegăm" simboluri şi, dacă nu le digerăm, 
aparatul digestiv se îmbolnăveşte. 

Cunosc cazul unui bărbat care făcea curse între soţie şi amantă, una locuind în cartierul Pio- 
nierilor-Tineretului, iar alta în Militari. Ele nu au ştiut niciodată una de alta. Personajul masculin 
nu mai este în viaţă, a murit de cancer la tubul digestiv. El nu a reuşit să digere această situație 
adulterină, deci o simaţie de păcat mortal. În asemenea cazuri se constată îmbolnăvire de cancer- 
când se săvârşeşte un păcat mortal! El a murit; dacă ar fi reuşit să „digere” această situație 
duplicitară, credeți că scăpa de cancer? Poate reuşea, cel mult, să-l decaleze cu o generaţie: să-l 
transfere urmaşului. În natură există o echilibrare a câmpurilor, iar dacă el ar fi scăpat, 
nepăsandu-i prea mult de adulter, boala s-ar fi reflectat în urmaşul său. 

Se naşte întrebarea; din moment ce întotdeauna binele este recompensat, iar răul este pedepsit, de 
ce nu sporeşte binele şi răul nu descreşte? Sf Augustin a dat răspunsul la această întrebare: răul 

nu scade pentru că, deşi este pedepsit întotdeauna, acest lucru se întâmplă cu mare întârziere. 
Niciodată imediat. Şi, până la pedeapsă, omul are timp să mai facă 50 de păcate... El primeşte o 
„avertizare" cu boală pentru păcatul pe care l-a făcut acum cinci ani; între timp a mai făcut 50 de 
păcate, pentru care nu este „avertizat" imediat, ci peste alți cinci ani. 

lată de ce mecanismul bio feed-back nu funcționează atât de perfect la rasa umană. Totuşi 
întârzierea care se produce în primirea binelui şi la gestionarea răului este bună pentru om. 
Pentru că se întâmplă aâta rău încât, dacă am fi pedepsiţi imediat, mâine n-am mai fi. Faptul că 
suntem pedepsiți cu întârziere este o şansă, pentru unii, să se salveze. 

Cei sensibili, cei care pot să-şi însuşească o lecție se salvează prin această întârziere. Ceilalţi — 
întunecaţii, închişii, împietriții acumulează păcate în plus! Mecanismul lent al consecințelor lasă 
speranţe pentru corecții. 

Trebuie să înțelegem că nu orice „rumegare" de gânduri va aduce disfuncţii grave în aparatul 
digestiv. Toţi oamenii digeră gânduri, e drept, dar ei se împart în două categorii: 


e unii fac păcate împotriva semenului: prin ură, agresivitate, mânie; 
e alții păcătuiesc împotriva lor înşişi - e vorba de autoagresivitate, culpabilizare. 


Urmarea în îmbolnăvire este diferită, la fiecare dintre aceste două categorii. Omul de care 
vorbeam mai devreme, care făcea curse între soție şi amantă, comitea un păcat împotriva 
semenului, un păcat foarte grav, care a avut o urmare la fel de gravă. 

Păcatul împotriva semenului este mult mai grav decât acela care se produce când rumegi 
gânduri care te privesc pe tine şi care nu vizează un atac împotriva celui de lângă tine. Şi aici se 
pot deosebi numeroase situaţii, „nuanţe"”. „Rumegi" gânduri când te-a vexat cineva şi nu eşti 
destul de pregătit lăuntric să înţelegi că nu te-a vexat un om, ci o nevroză. Este o categorie mai 
inofensivă expusă totuşi, în primul rând, să facă o nevroză existenţială. Asta înseamnă blocaje 
psihice, ineficienţă socială, iritabilitate, pierderea sentimentului plăcerii, incapacitate decizională, 
incapacitate de acțiune autentică. 

Să luăm cazul unei persoane care reacționează spunându-şi: „Nu merit să trăiesc, mă simt 
inutil pe acest pământ...". Dacă nutriți asemenea gânduri, puteți fi siguri că vă aşteaptă o 
consecință maladivă. Culpa împotriva ta însuţi este mai puţin gravă decât culpa împotriva 
semenului, dar tot gravă este. 

Nemulțumirea de sine, neîncrederea în propria persoană duce la dizarmonii psihice, la un 
randament scăzut şi o micşorare a posibilităţilor, dar mai pot duce la dezechilibre somatice. 
Multe boli ale simţurilor - boli de vedere, de auz, de percepție — sunt favorizate de 
nemulțumirea faţă de sine. Nu este puţin lucru. Bolile văzului vin dintr-o frică de viitor, de pildă, 
din frica de a vedea înainte. Unele conjunctivite grave vin dintr-o frică de viitor. Uitaţi-vă ce 
maşinărie complicată este omul, cum neîncrederea în sine poate duce la o boală de vedere. 

Şi timiditatea este o culpă împotriva ta. Nemulțumire, neîncredere, rejectarea vieţii. Acel „nu 
merit să trăiesc", „nu merit prea multe de la viaţă". Acea stare retractilă. 


Categoria care se autoculpabilizează este foarte expusă la îmbolnăviri. 

Cunosc cazul unei fetiţe de 10 ani, victimă a conflictelor din familie. Părinţii se despart, dar în 
chip scandalos şi traumatizant pentru copil. Există despărțiri care produc un stres imens, cum 
sunt cele din cauze adulterine, sau cele legate de dizarmoniile mentale ale unuia dintre părinți, 
despărțiri care lasă traume asupra copilului. Fetiţa de care spuneam a căpătat o labilitate extremă, 
a făcut un sindrom de posesiune. Adică a început să se manifeste ca o posedată. Cazul s-a 
rezolvat foarte greu, doi buni terapeuţi căutând să-l elucideze. În mintea sa, copilul inventase un 
agent pedepsitor. Deci demonul care o poseda părea o elaborare a minţii sale. Ea se credea 
vinovată de ruptura dintre părinţi, ruptură care a avut atâta violenţă încât a născut inconştient, în 
ea, un mare sentiment de culpabilitate. Ea nu şi-a zis conştient: „Eu, copilul, sunt cauza rupturii 

dintre părinţi...", ci sensibilitatea sa copilărească, neavând un prag de toleranţă la agresivitate, a 
sucombat. 

A sucomba înseamnă a nu mai putea lupta. A nu mai lupta înseamnă că tu te vezi nu numai 
victimă, ci şi vinovat de ce s-a petrecut. În mintea fetei a apărut deci această idee şi atunci ea a 
căutat un agent pedepsitor, puternic, care s-o sprijine în acţiunea ei inconştientă de autoelimi- 
nare. Şi atunci a dobândit sindromul de posesiune şi într-însa au apărut manifestări diavoleşti. 
Sub hipnoză, dialogând cu ea, terapeutul a întrebat: „Cine eşti tu, cel care chinui această fetiță?" 
iar copilul răspundea cu un glas schimbat: „Eu sunt diavolul, vreau să iau viaţa acestei fetiţe!”. 
Acel agent pedepsitor din mintea fetiţei trebuia s-o suprime, trebuia s-o chinuie atât de tare încât 
să o elimine. 

Fetiţa a fost la un pas de moarte, însă a fost eliberată prin colaborarea între un preot şi un 
psiholog. De ce era nevoie de un preot? Pentru că noi avem un modelaj cultural profund 
impregnat de credinţă. Un psiholog singur nu ar fi putut duce la capăt terapia acelei fetițe. 
Sugestibilitatea este mai mare la autoculpabil, de aici şi predispoziția de a „achiziționa" un 
sindrom de posesiune. 

Nu este recomandabil ca slujbele de exorcizare să fie făcute cu public; acest lucru este o mare 
greşeală. La noi se face asta, iar riscul dobândirii unui sindrom de posesiune, dacă asişti la un 
ritual de exorcizare, este foarte mare. 

E ca şi cum ai face o execuţie cu public. O exorcizare cu public este la fel de traumatizantă. 
Sigur, poţi să participi dacă eşti pregătit, şi mai ales dacă ştii căîn psihicul tău nu există conflicte. 
Dar de cele mai multe ori, oamenii care asistă sunt oameni foarte vulnerabili, cu puternice 
conflicte psihice, iar dacă ai conflicte psihice eşti sugestionabil. Acest lucru se întâmplă mai ales 
în cazul în care conflictul psihic este de natură să te facă să te învinovăţeşti; şi cine nu se 
învinovăţeşte? Noi suntem destul de slabi şi ne învinovăţim adesea, ori învinovăţirea este o 
impuritate care deschide poarta preluării unui program nevrotic. 

Exorcizările de la Cernica nu sunt de un dramatism prea mare, dar şi ele pot să lase în tine un 
program negativ. 

Cele de la Mănăstirea Sihăstria, însă, sunt de un dramatism extraordinar. Acolo, dacă nu eşti un 
om puternic şi fără conflicte, cu o existenţă purificată, rişti să preiei, măcar parțial, programul 
patogen. O slujbă de exorcizare - mai ales mediatizată, cum au fost câteva în ultimul timp - este 
teribil de răscolitoare, anulând etajele conştientului la cei care asistă. Scena zvârcolirii 
demonizatului îți surpă bariera raţională şi tu nu mai eşti stăpân pe conştient, informaţia trecând 
direct în subconştient. Dacă subconştientul nu este suficient de curat, informaţia aceasta 
cutremurătoare va lăsa o amprentă negativă care, în funcție de conflictele pe care le ai - actuale 
sau ancestrale -, ar putea să producă tulburări ale personalității, dacă nu chiar un sindrom de 
posesiune. 

Riscul „contaminării" este foarte mare, am văzut oameni cutremurându-se... Sunt lucruri care 
depăşesc posibilitățile de control ale unui om. Atunci te afli, pentru câteva minute, la discreţia 
subconştientului. lar dacă acesta este curat, n-ai de ce te teme, într-adevăr. Dar poți şti că este 
chiar fără nici o urmă de conflict? Din publicul pe care l-am văzut asistând la exorcizări, mulți 
sunt oameni de mare simplitate care vin cu necazuri din familiile lor... Orice conflict din familie 
măreşte sugestibilitatea şi lasă programul malefic să se strecoare în mintea ta. 

Acestea sunt riscurile autoculpabilizării, riscuri pe care ar trebui să le preîntâmpinăm. Cum poți 
să preîntâmpini riscul acesta? 

Unii confundă smerenia cu retractilitatea. A fi smerit nu înseamnă să-ți spui: „Eu sunt un nimic 
pe această lume, mă mir că mai fac umbră pământului, nu merit acest lucru...". Nu aceasta-i 
smerenia. Cehov spunea: „Numai în faţa lui Dumnezeu să te smereşti, nu în faţa ta însuţi şi în 
fața celor cu care convieţuieşti”. Smerenia nu trebuie să aibă aerul unei înjosiri. Umilinţa în fața 
lui Dumnezeu este un lucru extraordinar, dar nu şi în faţa ta şi a semenilor tăi. Ştim că părintele 
Cleopa zicea adesea „sunt un putregai, dar el în faţa lui Dumnezeu zicea acest lucru! 

Să nu spui niciodată „sunt un putregai” decât în faţa lui Dumnezeu. În faţa ta însuţi spui „sunt o 
putere!" De ce? 

Pentru că te interesezi de destin, de mântuire. S-a constatat că în măsura în care te preocupi de 
soarta ta, de îmbunătăţirea ei, aduni putere. Este şi o primejdie şi un avantaj. Avantajul - scapi de 
îmbolnăviri. Dezavantajul - că aduni putere. E un mare dezavantaj să aduni putere, în primul 
rând pentru că devii mai primejdios pentru semenii tăi. Un om care adună putere, dacă este vorbit 
de rău de semenul său, produce boală în acesta. lată dezavantajul... Poţi să ajungi şi aici! 
Corectaţi-vă deci atitudinea şi înțelegeți adevărata smerenie. Adevărata smerenie este să ştii că 
eşti micuţ în faţa lui Dumnezeu şi în fața eternității, dar, în acelaşi timp, să ştii că eşti o putere în 
timpul ce ţi s-a dat şi prin ajutorul pe care îl poţi da. Smerenie mai înseamnă să nu-l vexezi pe 
semenul tău; să renunti la ego. Să descoperi sensul slujirii semenului, la început prin empatizare. 
Timiditatea, culpabilizarea, sugestionabilitatea, — toate, aducătoare de rele — vor diminua prin 
grijă faţă de semen şi prin încrederea în sine. 


Încrederea diminuează culpa. Să nu spui: „Nu merit să trăiesc...". A, dacă spui: „Nu merit să 
trăiesc mărunt...", asta este altceva. O asemenea afirmație poate să-ţi dea chiar un elan. Merităm 
să facem umbră pământului, pentru că facem parte dintr-un plan divin. „Nu merit să trăiesc 
mărunt!" - asta poţi s-o spui, dar nu ca o autoexcludere, ci ca o excludere a mărunțişului din viața 
ta. Astfel se va micşora autoculpabilizarea şi, prin aceasta, vei deveni mai puțin sugestionabil, 
mai puţin vulnerabil. 


Adaptare la real. Cunosc cazul unei fete ce avea un prieten pe care îl idealiza, un om cu reale 
calități. Relaţia durase mult, verificată în timp ca armonioasă şi bună. Ei bine, într-o zi fata 
descoperă că acel prieten o înşală. A fost şocată, prăbuşită. Cum ar trebui privită din exterior 
această situaţie? Să ne pară rău că ea a descoperit faptul? 

Observaţi că, deodată, dintr-un om „ideal", individul a devenit rejectabil. Tânăra nu l-a mai putut 
suferi şi, în plus, a făcut o depresie psihică. 

Cum o putem ajuta? Ea deocamdată se află în stadiul când nu vrea să vadă pe nimeni, nu 
mănâncă, se închide în sine, tocmai a depăşit un episod suicidar. Va trebui să-i stimulăm 
adaptabilitatea; răul vine în primul rând din neadaptare. Un adaptat ştie că fiinţa umană are atâtea 
moduri de a se conduce, încât poate oferi oricând surprize; şi ştiind aceasta, posibilitatea de a fi 
luat prin surprindere scade. 

Râvnim la ideal, dar ne adaptăm la real Când suferi crunt şi când te crezi victimă, ca prim 
autodiagnostic şi prim-ajutor să-ţi spui ferm: „Sunt un neadaptat” Luare de cunoştinţă care 
trezeşte resursele adaptării... 

Tânăra în discuţie se vădeşte a fi o persoană care nu luptă. În cazuri din acestea se luptă. Pentru 
un partener lupţi — fie lupţi ca omul care vrea să îşi modifice partenerul, fie lupți ca acele femei 
care nu sunt interesate să îşi modifice partenerul, ci numai să-l aibă. Ele nu îl vor numaidecât 
îmbunătăţit, ci îl vor al lor! Altele îl vor îmbunătăţit! Aceasta este cu putință. 

Acum 3 ani, un cunoscut mi se plângea că are dificultăți în relaţia cu sexul opus şi că are 
impresia că nu este plăcut, deşi el este o persoană arătoasă. În puţinele întrevederi pe care le-am 
avut, mi-am dat seama că dificultatea lui venea din neîncrederea în sine, subestimarea de sine. 
Întrebându-mă el de ce unii au succes, cum de reuşesc să producă un soi de fascinaţie asupra 
celor din jur, i-am spus că primul secret al fascinaţiei naturale este abstinenţa sexuală. El 
îndeplinea această condiţie, chiar dacă o avea dintr-o frustrare şi dintr-o neîndeânare totală de a 
stabili o relație cu sexul opus. Deodată, a aflat că posedă un atu care să-l ajute la îmbunătățirea 
relațiilor sale. Această descoperire, că abstinenţa sexuală produce fascinație în chip natural, i-a 
sporit încrederea în sine. 

Un alt exemplu... O femeie mai trupeşă, ca să slăbească, a început să țină dietă severă, trăind 

doar cu apă. Ei bine, într-o zi a spus: „Mă îngraş din apă chioară!" Când spui: „mă îngraş din apă 
chioară", deja ai introdus în subconştient un program de îngrăşare. De ce însă la alţii nu „prinde” 
acest program? 

lată de ce: subconştientul primeşte selectiv programele. Persoana care spunea că se îngraşă cu 
apă chioară avea un complex de autoînvinovăţire, iar acest complex măreşte sugestibilitatea. lată 
de ce autosugestia putea să treacă direct în subconștient, iar dacă trece în subconştient, ea devine 
act. Dacă şi-ar fi zis: „slăbesc mâncnd trei pâini pe zi", ar fi slăbit, pentru că, la cât de 
complexată era, subconştientul ar fi preluat lesne un asemenea program. 


Păcatele se înscriu în ADN. O mai nouă constatare confirmă o mai veche intuiţie filocalică: 
păcatele, sau încălcările legilor revelate, se înscriu în codul generic şi se pot transmite urmaşilor. 
Dar este valabil şi inversul: purificarea sau dezlegările, sau ştergerea păcatului, se înscriu şi ele 
în codul genetic, şi eliberează nu doar persoana în cauză, ci şi urmaşul. 


Relaţia între păcate şi clase pulsionale 
Etnograful Artur Gorovei (1864-1951) notează o credință la români: 
„Când se naşte copilul, el ia 7 păcate din păcatele mamei sale, pentru a-i răsplăti durerile. De asta 
nu se poate om fără păcate." 
Astfel este atestată o intuiţie a etno-psihologiei: Copilul se naşte cu cel puţin 7 păcate. 
Folclorul opinează că pruncul le preia ca s-o uşureze pe mama şi s-o răsplătească. 
În realitate el le preia pentru că aceste „păcate" îi sunt înscrise în proto-gene. 
Psihologul Leopold Szondi (1893-1986) numeşte această moştenire a nou-născutului cu termenul 
de „pulsiuni”. 
Pulsiunile sunt porunci ancestrale, sunt voci genetice care ordonă alegeri în destin: alegerea 
binelui sau a eşecului, a păcatelor sau a ispăşirilor, fără ca omul să ştie de ce el alege aşa şi nu 
altfel. 
Pulsiunile au o putere mare, dar secundară în raport cu cea a instinctelor. 
Szondi stabileşte 8 clase pulsionale. Prin tehnici proiective, se poate afla acest tablou al 
pulsiunilor. Se poate şti care pulsiune îți comandă eşecul sau reuşita şi, cunoscându-le, poți 
participa la controlul lor. 
Intuiţia populară, cu substrat religios pentru că vorbeşte de păcat şi de purificare) a surprins 
această posibilitate, ba chiar a avansat o cifră plauzibilă: 7 păcate. (La Szondi sunt indicaţi 8 
factori pulsionali sau voci ancestrale, fiecare condiţionând două tendințe opuse). Intuiţia 
filocalică a mai accentuat: „De aceea nimeni nu se naşte fără păcat". 
Nu intrăm în detaliile paralelismului „păcate moştenite" şi „clase pulsionale"; ele pot fi 

aprofundate de cel care vrea să se instruiască special în acest domeniu. 

În legătură cu observaţia etno-psihologică: mama, prin naşterea pruncului se eliberează de cel 
puţin 7 păcate — observaţia are un aspect simbolic, dar şi un adevăr. Ea ţine de purificarea prin 
împlinirea unei legi a vieții. 


Dinspre suflet spre trup 

Care sunt modurile de rezolvare a unor dizarmonii, dizabilităţi, dezechilibre? 

Dintre terapiile spirituale, pe loc de frunte stau taina euharistiei şi taina maslului. 

Apoi, cu discernământ şi cu îndrumare bună: întărirea terenului psihic şi obținerea premiselor 
unei schimbări prin practica Rugăciunii minții în inimă (noera proseucbe), faza zisă „lucrătoare". 
Pe lângă acestea, se poate recurge, după caz, la soluții medicale, la psihanaliză, la procedee 
insight de vindecare a unui simptom. Se poate apela şi la sofrologie, disciplină medicală inspirată 
din terapiile spirituale. 

Observarea relaţiei păcat-boală, a relației între încălcarea unei legi şi urmările ei, observare 
însoțită de „oprirea de la păcat" şi conferirea unui sens încercărilor vieții — ajută la restabilirea 
sănătăţii. 

Se poate vorbi despre autovindecare, când la o persoană există predispoziția de cunoaştere şi 
de urmare a unor metode, fie medicale, fie filocalice. 

În alte cazuri, însă, este necesară intervenţia specialistului, a cunoscătorului. 


Creştere şi facere 

Terapia filocalică este un proces de creştere la cei întârziați emoţional, la cei cu vârsta afectivă 
blocată la un stadiu infantil anal, oral sau genital; este un proces de liniştire la cei care încep un 
urcuş spiritual; este un proces de expulzare a egoului la cei care înaintează spre trăiri empatice, 
spre comuniune cu semenul. Şi este o schimbare a condiției de om nefericit, de ființă nefericită, 
la cea de ființă care măcar îşi înţelege nefericirea ca o premisă de aprofundare a condiției umane. 


Fericirea posibilă 
Fericirea este o rezultantă a dreptei viețuiri. Cine aleargă după fericire, n-o va avea, dar cine 
caută dreapta vieţuire va avea şi fericirea. 


A fost odată un prinț melancolic — Tamas, aşa se numea. Era un prinț mâhnit, după cum îl 
arată şi numele: „Tamas", în sanskrită, înseamnă “întunecat”. Şi prințul acesta mâhnit îngrijora 
pe cei din jur, căci un prinţ mâhnit face nevroză, iar un prinţ nevrotic dă porunci rele. Ştim şi noi, 
căci am avut despoţi nevrotici şi aţi văzut ce porunci rele dădeau. În consecinţă, cei de la curte au 
încercat să-l optimizeze. Un înţelept de la curte i-a zis că ar putea să fie fericit dacă ar îmbrăca o 
cămaşă a unui om fericit! lată o sugestie bună: cămaşa unui om fericit ar putea să te facă fericit. 
Gândirea magică judecă aşa. 

Prinţul deodată s-a înveselit şi a trimis soli prin toată împărăția ca să găsească un om fericit şi 
să smulgă de pe el cămaşa, dându-i în schimb aur — aici e vorba de cumpărarea unui simbol, iar 
simbolurile se vând scump... 

Aşadar, solii au mers să caute cămaşa în împărăția respectivă, care era plină numai de oameni 
bombănitori, grăbiţi, amărâţi, necăjiţi, ratând ofranda, ratând bucuria, având veşnic chipurile 
crispate. Nu găseau nici un om fericit... Prinţul Tamas aştepta, trimişii nu mai veneau! 

În sfârşit, unul dintre trimişi a ajuns pe undeva unde a găsit un ins foarte vesel. Omul trebăluia 
ceva cântând — părea să fie fericit. Ei bine, trimişii prințului s-au uitat bine la el, au luat aminte 
cum se poartă cu familia... îşi răsfăţa soţia, o alinta, îi zicea cuvinte frumoase deşi, arătau a fi 
căsătoriți de mult timp. Cu copiii se purta la fel. 

Acela era omul! Aşa că nu mai rămânea decât să-i ia cămaşa, simbolul fericirii! 

S-au repezit la el, i-au tras de pe umeri o haină jerpelită şi, când să-i smulgă cămaşa, au constatat 
că sub haina aceea jerpelită omul nu avea cămaşă! 

S-au dus atunci rapid la prinţ şi i-au spus cum arăta cămaşa fericirii: omul fericit era atât de 
sărac, încât nu avea cămaşă pe el! 

Dar nu deposedarea în sine aduce eliberare. Ci toleranța la frustrare. Un sărac chinuit de 
sărăcia lui este un om care-şi scurtează viața. Un sărac pe care sărăcia nu-l doare însă, a dobândit 
detaşare şi este un om longeviv şi sănătos. 

„Cămaşa fericirii" constă în depăşirea frustrării prin renunțare. Nu degeaba Biblia spune că, 
dacă ai două cămăşi, una s-o dai aproapelui. Aşa arată „cămaşa fericirii"- eliberarea de multele 
trebuinţe care împovărează ființa. Vindecarea de cele o mie de trebuinţe. 


Emoţiile distructive şi tratarea lor din perspectivă filocalică 

Un psiholog zicea că: emoția parcurge o traiectorie asemănătoare cu cea a unei rachete, care este 
lansată dintr-un punct şi cade în altul, producând un anume efect: explozie/distrugere sau 
potenţare/ reglaj. 

Am numit astfel şi cele două feluri de efecte: emoţiile distructive, sau negative: explozie - 
distrugere. 

Şi emoţiile pozitive: potenţare - reglaj. Folositoare sănătăţii, sporind capacitatea de adaptare, 
prilejuind montaje pozitive care propulsează acțiuni bune şi ridică tonusul afectiv. 

Ce sunt emoţiile distructive? Sunt reacții afective imediate sau persistente, care îți perturbă 
personalitatea şi care dăunează şi celui ce le are, şi celor din jur. 

Filocalia le include în categoria: obstacole în calea mântuirii. 


Parabola porţilor la iad şi la rai 

Un războinic de profesie s-a dus la un maestru spiritual să-l întrebe care-i poarta iadului şi cea a 
raiului, căci era la amurgul vieții şi se gândea la lumea de apoi. 

Ajunge la un maestru şi-l întreabă taina. 

Maestrul l-a cercetat, a văzut că-i un războinic cu gândire de războinic, şi chibzuieşte cum să-i 
explice unui asemenea om noţiuni subtile de metafizică şi de mântuire. ŞI-I întreabă: 

— Dar cine eşti dumneata? Acela răspunde: 

— Sunt războinic strălucit, mă cunoaşte şi regele! 

Maestrul zice: 

— Tu războinic strălucit? Ai o mutră de pungaş pocit. 

Atunci războinicul, înfuriat clocot, scoate sabia din teacă, să-l taie pentru asemenea ofensă. 
Maestrul, văzandu-l cu sabia ridicată, zice: 

— Aceasta-i poarta spre iad. 

Războinicul a înţeles pe loc lecţia, s-a ruşinat, a băgat sabia în teacă, a cerut iertare. Maestrul, 
văzând gestul ascunderii săbiei, şi al căinței, i-a zis: 

— Aceasta-i poarta spre rai. 

x 

Aşadar, emoțiile distructive sunt: ura, mânia, disprețul. Sursa lor este orgoliul, egoul bolnav, 
agresivitatea. 

Alte emoții distructive sunt: tristețea morbidă, deznădejdea, indignarea. Sursa lor este: auto- 
agresivitatea, pierderea stimei de sine, atimia. 

Mai există emoții distructive care au sursa în atașarea de lucruri; şi altele au sursa în amăgire, 
ignoranță. 

Psihologia orientală vorbeşte despre cele trei otrăvuri: invidie, dorință, iluzie. 


Îngustarea conştiinţei 

Emoţiile distructive produc efecte imediate sau îndepărtate. 

Efect imediat: pierderea autocontrolului şi îngustarea conştiinţei. 

Orice emoție negativă îngustează conştiinţa. 

Un om care are în mod normal QI = 120, la mânie se comportă ca un retardat mental. 

Conştiința este precum o diafragmă, care se îngustează brusc la mânie, invidie, delir de 
persecuție, blestem, blasfemie. Şi are deschidere maximă în stare de calm, de mulţumire 
duhovnicească (numită agalia) sau de linişte duhovnicească (numită isihia). 

Reiese din această constatare şi posibilitatea contracarării, a modelării unei naturi colerice, prin 
practica noera proseuche, îndrumată. Este de mare ajutor şi procedeul training autogen, mod de 
a produce liniştea „medicală”. 

De reținut - ca premisă profilactică - faptul că primul efect nefast al emoţiei distructive este 
îngustarea conştiinţei până la un nivel asemănător cu al handicapaţilor psihic. 

Inteligența şi reacţia de primaritate 

Românii au o inteligență bună, media QI la noi fiind peste 115 (pe scala Raven). Au o 
inteligenţă, dar n-o folosesc. Din pricini afective. Unii sunt visători. Alții sunt mânioşi, iritabili. 
Încă o trăsătură valahă specifică: mintea de pe urmă. Adică gândesc după ce au făptuit. 
Regretând sau reparând. 

„Mintea de pe urmă" se datorează unui blocaj mental la surpriză, urmat de luarea unei decizii 
greşite. Deblocarea minţii survine la un timp după trecerea surprizei, când decizia este deja luată. 
Remediul unor asemenea situaţii ar fi: amânarea judicioasă a deciziei: amânarea răspunsului, 

a reacției, căci orice amânare îmbunătăţeşte răspunsul. Această amânare specifică se cheamă: 
trecerea de la reacția de primaritate la reacția de secundaritate. 

Când eşti lovit, să întorci celălalt obraz: în psihoterapie, aceasta se numeşte modelarea reacției de 
primaritate. Şi recursul la reacția de secundaritate: adică să nu răspunzi la un stimul agresiv prin 
gest agtesiv, ci să amâni reacția, până ce-ţi îmbunătăţeşti răspunsul şi-ţi însănătoşeşti eul. 
Inteligența ţării creşte la sărbători? 

Revenim la constatarea că inteligența românească este bună, dar trebuie valorizată mai bine. 
Vindecarea eului valorizează inteligenţa. 

Ai noştri tineri, când pleacă la olimpiade şcolare în străinătate, sunt testați şi se clasează pe locuri 
de frunte. Ei se fac remarcaţi iute; unii sunt determinaţi să rămană în Occident. 

Cineva constată că, de sărbători, Ql-ul României creşte, pentru că se întorc în ţară, în vacanță, 
bursierii noştri de prin America, de prin Occident. Ei se întorc de sărbători în ţară, şi Ql-ul țării 
creşte deodată, pentru două săptămâni. 

După aceea, ei pleacă iarăşi, şi nu mai vin. De regulă, tinerii care primesc bursă în Statele Unite 
rămân acolo şi după terminarea studiilor. Rămân acolo, majoritatea. 


Microleziunile 

În timp îndelungat, emoțiile distructive, dacă nu sunt tratate, produc efecte şi mai redutabile. 
„Toxinele" psihice, au o acţiune erozivă asupra creierului: ele produc microleziuni pe creier. Este 
o constatare mai recentă a cercetării creierului. 

La început, aceste microleziuni, infinitezimale, sunt neglijabile: ele nu dor, căci masa cerebrală 
nu doare. 

În timp îndelungat, în ani, prin acumulare, dacă emoţiile distructive n-au fost corectate, 
microleziunile acestea pe creier se amplifică şi îşi arată efectul: fie o îmbolnăvire somatică, fie 
demență senilă precoce. 

Multe din cauzele demenţei senile precoce stau în emoțiile distructive. 

De aici, o dată în plus, importanța contracarării emoţiilor negative, cât mai de timpuriu, când se 
mai poate efectiv face ceva. 


Hormonul vieţii 

În acord cu cele de mai sus, notăm o constatare ştiinţifică: hormonul vieţii a fost reperat, 
identificat. 

Producerea hormonului vieţii este reglată de glanda pineală. 

Hormonul vieţii se distruge la mânie, agitație, grijă, stres. 

El se reface la linişte. 

Prin practica liniştii regenerative. Aceasta conduce la starea hesychia: liniştea sănătății şi a 
bunătății. 


Cele 7 ispite în relaţie cu 7 dizabilităţi psihice 
Până să fi mers pe Sf Munte Athos, prin ispită înţelegeam ceea ce înțelege toată lumea: seducţie, 
concupiscență, cădere; mai ales seducţie erotică şi cădere într-un păcat trupesc... 

Pe Muntele Athos, am aflat că sensul real al acestui termen este: încercare grea, în care factori 
exteriori (obstacole, stihii) îţi pun în evidenţă împătimiri sau dizabilităţile psihice, complexe, 
tulburări de personalitate. 


În Rugăciunea Domnească, noi repetăm versetul: „Şi nu ne duce pre noi în ispită”. 
Unii au întrebat dacă trebuie corectat acest verset din Tatăl nostru! 
Un văzător răspunde: Nu corectaţi, ci lărgiți înţelegerea. Unde nu înţelegeți, lăsaţi să lucreze 
uimirea, care extinde mentalul. Biblia nu se corectează, ci se trăieşte. 


Ce inseamnă ispită? 

În limba slavonă (de unde provine termenul) înseamnă cercetare, experienţă. 

În română, la singular, înseamnă: seducţie, jinduire, voia instinctelor. 

La plural, ispite inseamnă nenorociri, primejdii mari. Este un sens vechi, pierdut. Mi l-am 
reactualizat, ziceam, pe Athos. 


— 


n clasificarea athonită sunt 7 ispite: 
„Frica; 

. Întristarea; 

. Trândăvia; 

. Mânia; 

. Osândirea; 

. Iubirea de arginti; 

. Distragerea (de la urcuşul desăvârşirii). 


IA NU B WR = 


Ispitirea anahoreţilor 

Am aflat, la schitul Prodromu de pe Athos, că un tânăr monah român a cerut să plece la pustie. 
Adică să plece din mănăstirea de obşte, la singurătate totală, unde să facă numai contemplare 
isihastă. 

Duhovnicul nu i-a îngăduit, căci ştia că tânărul este împătimit, labil emoțional, vulnerabil. Iar în 
obşte, prin ascultări specifice, duhovnicul lucrează la despătimirea junelui monah. 

Numai cei despătimiţi, echilibraţi psihic, primesc îngăduinţa să plece la pustie. 

Dar tânărul monah era sătul de ascultările „terapeutice"; era nerăbdător să „prospere" singur. Şi a 
plecat la pustie, adică la singurătate totală, cu de la sine voire. 

S-a instalat într-o crăpătură de stâncă, mai sus de peştera Sfantului Athanasie. Un loc greu de 
urcat, abrupt, primejdios. A stat acolo câteva săptămâni. 

Mi se spune că, acolo, tânărul monah a avut mari ispite. 

„Ce ispite?" am întrebat. 

Mi se răspunde: 

„Cel rău venea noaptea şi-l înspăimânta groaznic. I se arăta sub diverse înfățișări spăimoase. 
Apoi cel rău a trecut la atac fizic Despica bolovani din peretele stâncos şi-i proiecta în direcția 
monahului, care era să fie strivit, dar s-a ales doar cu traumatisme craniene. Şi iarăşi năluciri 
noaptea, să-şi piardă minţile! S-a întors la mănăstire înfricoşat, panicat, anxios. A zăcut multă 
vreme." 

În altă zi, părintele Ilie, de la Schitul Sfânta Ana, îmi spune: 

„Ispita cea mai mare este spaima. Căci la singurătate, când anahoretul este sus pe muntele pustiu, 
apar halucinaţii, dacă nu este el despătimit. De aceea nu i se îngăduie oricui la pustietate, ci este 
ținut în mănăstirea de obşte, la despătimire. Dar unii fug, pentru că vor să guste mai repede 
dulceaţa rugăciunii. Fug din mănăstire la pustietate, că numai acolo guşti extazul. Dar la cel 
împătimit apar halucinații în loc de viziuni." 

Cauzele? 

Toate urmele cu care neofitul a venit din lume, şi urmele păcatelor părinteşti, în timpul 
decenzurării contemplative, pot deborda sub formă de vedenii. Toate conținuturile abisale 
impure, conflicte îngropate în psihic, complexe nerezolvate se pot exterioriza în scenarii 
halucinante dacă faci contemplație maximală. 

Există două trepte ale rugăciunii minţii: faza lucrătoare şi faza văzătoare. Faza lucrătoare o poate 
practica oricine, ba chiar face parte din canonul obişnuit monahicesc: „rugăciunea de 

toată vremea". Dar treapta a doua a meditaţiei isihaste, faza văzătoare, este îngăduită şi 
dezvăluită numai celor despătimiţi. Dacă eşti încă împătimit, labil emoțional, cu accese de 
mânie, de invidie, de osândirea aproapelui, dacă ai dizarmonii de personalitate, în timpul lucrării 
ascetice pot apărea vedenii sau halucinaţii, adesea înspăimântătoare, care pot agrava tulburări 
psihice nevindecate. 


Parabola fricii sănătoase 

Nu orice frică este indiciu de labilitate. Aşa ni se arată în următoarea parabolă: Un maestru îl 
întreabă pe ucenic: 

— De ce fuge iepurele de tine? Ucenicul răspunde: 

— Pentru că îi este frică de mine. Maestrul zice: 

— Nu. Ci din pricină că ai în tine o pornire spre ucidere. 


Contracararea fricii 

Există o deosebire între teamă şi frică. 

Teama este o anticipare a primejdiei, este o reacție de prevedere. 

Frica vine din ceva ce te ia prin surprindere. 

Mai există grade de intensitate; panică, angoasă, spaimă, teroare. 

„Nu vă fie frică”, spune Mantuitorul ucenicilor. Îndrăzniţi! 

„Puțin credinciosule! Pentru ce te-ai îndoit?" (Mt. 14:31) îi spunea lui Simon Petru, învăţându-l 
mersul pe ape. 

Terapia fricii, la apostoli, era întărirea credinţei. Credinţa arde orice frică. 

Copilului tău îi este frică de întuneric? Învaţă-l să controleze întunericul. Învaţă-l că întunericul 
poate fi controlat la voință. Prin deschiderea ochilor: elucidarea conflictului sursă. Frica de 
întuneric este o frică simbolică, spun psihologii. Întunericul simbolizează separația şi dispariţia. 
Separaţia de părinte; dispariția propriei persoane. 

Există riscul să-i apară copilului vedenii malefice? Învaţă-l să cheme îngerul. Dacă chemi înger, 
vine înger. Nu ne întrebăm dacă, în asemenea caz terapeutic, îngerul care vine este o elaborare 
subiectivă, sau este altceva. 

Important este că el va produce o emoție pozitivă, de însănătoşire. 


Ispita întristării 

Există două feluri de tristeţe. Una sănătoasă şi una morbidă. 

Există tristețea „salvatoare" (în latineşte: tristia salutifer), adică de aprofundare a condiţiei 
umane. 

Dar există şi tristia mortifer. tristeţea care îngustează conştiinţa şi întunecă viața. 

E tristeţea din stările depresive, sau din acea dizabilitate numită atimie. Sunt prăbuşirile psihice. 
Starea numită akedia este un aspect al întristării. 

Akedia pare să aibă rădăcini ontice, în însăşi „setea de repaus" a speţei umane. 

Am tradus akedia prin „insatisfacția de a fi”. 

Este o langoare pe care călugărul o simte adesea. În forme obişnuite, ea este chiar „boala 
profesională" a monahilor: langoarea tristă, care se învecinează şi cu ispita a treia: trândăvia. 

Akedia este o stare cu care monahul poate lupta, prin voință şi stăruinţă în ascultări. Vezi în 
Convorbiri duhovniceşti, de Sf Casian (sec. IV) descrierea acestei boli şi contracararea ei. 

Când formele depresive se instalează opresiv, pe langă voința proprie, penitentul trebuie să aibă 
şi un ajutor specializat. 

Ispitele, începând cu frica şi continuând cu întristarea sau trândăvia sau sindromul depresiv, sunt 
„epifenomene în cadrul unei patologii organice şi/sau psiho-somatice”. Aceste înscrieri 
noseografice, dincolo de terminologia filocalică, pot servi în descrierea şi diagnosticul mirean. 
Adică sugestiile din psihoterapia filocalică sunt valabile nu doar în medii religioase, de unde le- 
am luat noi; ci ele servesc la nuanțări şi diferențieri pe terenul medical general. 


Tristia secundum Dei 

Revenim la „tristeţea de aprofundare", adică pozitivă. 

Există ceea ce se cheamă „Tristeţea după Dumnezeu". Este acea formă împlinitoare de „tristețe": 
a căutării divine. 

Maestrul îşi întreabă ucenicul, adesea: „Te-ai întristat astăzi de Dumnezeu? Câte minute sau 
ceasuri te-ai întristat de Dumnezeu?" 

Aceasta presupune să te gândeşti dramatic la apropierea ta de cele înalte, de posibilitatea vederii 
teofanice. 

V-aţi întristat că l-aţi dat pe Dumnezeu la spate, de atâtea ori? 

La întrebarea unui tanăr dacă să privească la televizor, Părintele Teofil Părăian răspunde: 

„Când te uiţi la televizor, ai în faţă televizorul: iar pe Dumnezeu l-ai dat la spate!". 

Iată un prilej de întristare. Să te întristezi că l-ai dat la spate pe Dumnezeu. Vi s-a întâmplat? 
Remediul la acest fel de tristeţe este recursul la pravila isihastă. 

Reamintim că toate pravilele mai cunoscute au, ca punct esenţial, „amintirea de Dumnezeu". Al 
cincilea precept din pravila lui Calist şi Ignatie se cheamă „Amintirea Judecăţii de Apoi". În 
pravila tot de cinci prescripţii a lui Arsenie Boca, punctul al cincilea se referă tot la „a ține 
mintea lipită de cele divine", ca să nu-l dai pe Dumnezeu la spate. 

Un canon minimal respectat zilnic, consecvent, ne ţine în duh şi nu lasă loc pentru ispita 
lumescului. 

S-a spus: Dacă ar fi urmat un canon, până şi Churchill s-ar fi mântuit. 


Ispita mâniei; ispita osândirii 

Le luăm împreună. Ele ţin de pulsiunile agresive. 

Tristeţea este o formă de autoagresivitate; mânia este o formă de agresivitate îndreptată asupra 
semenului. 

Ambele sunt toxine psihice. Sunt otrăvuri psihice. „Să nu introduci otrava patimilor în gândirea 
ta", spune Sf. Vasile cel Mare. 

Osândirea aproapelui este semnul complexului Cain. Aşa a fost numită tendinţa maladivă de a-ţi 
elimina semenul, de a-l devaloriza, prin vorbă sau faptă. Invidia, defăimarea, discreditarea, 
batjocura, blasfemia, blestemul sunt aspecte ale „osândirii” şi aspecte ale complexului Cain, 
gravă dizabilitate psihică. 

Sunt multe parabole în patristică legate de acest complex. 


Se spune că era un părinte care nu avea nici o virtute şi se credea că este sortit pierzaniei. Era 
leneş, era nepostitor, era slab rugător, nu stăruia în cele bune... El însuşi era convins că şi-a 
pierdut şi mântuirea, şi viaţa. 

Dar într-o rugăciune, a avut viziunea vieții sale postume şi i s-a dăruit acest înţeles: 

În toată viaţa sa, el nu a osândit pe nimeni. Iar lipsa osândirii este cea mai înaltă virtute. Şi lipsa 
totală a osândirii l-a înălţat pe el la măsura celor mai aleşi mântuiţi. 

Ispita iubirii de arginți 

Am văzut, pe Sfântul Munte, că iubirea de arginţi trece drept greu păcat. Mai greu decât 
adulterul! zicea un monah. Căci adulterul este un păcat din fire, din instinctul bazic al speţei. Dar 
iubirea de arginți nu răspunde nici unui instinct, este o deturnare de la fire. 

Prin această precizare, monahul athonit nu scuza adulterul, ci îl punea doar pe altă treaptă a 
păcatelor. 

Se întâlnesc şi mireni, dar şi monahi, cu iubire de arginți. 

Dacă în trândăvia religioasă îl dai pe Dumnezeu la spate, în iubire de arginți îl elimini de tot pe 
Dumnezeu din minte. Căci mintea are forma obiectului dorit. La iubitorii de dolari, mintea are 
formă de dolar. 

Această „ispită" poate fi corelată cu complexul psihic anal, cu personalitatea de tip anal. Văzută 
ca o nematurizare afectivă. Vădită la persoanele care au suferit traume sau şocuri la faza anală, la 
vârsta mică. Pentru exemplificare, fac trimitere şi la o carte de beletristică. Damian Stănoiu, in 
romanul O zi din viața unui mitropolit, analizează cu ochi de psiholog ispita iubirii de arginți 
(arghirofilie) la un ierarh muntean, cu probleme afective, cu tulburări de personalitate bine 
ascunse, explicabile prin traume afective şi frustrări în copilărie. 


Nu bogăţia în sine este obstacol psihic, ci atașarea de bogăție. Ştim că Sfânta Olimpiada a 
avut bogății imense, dar a fost complet detaşată de bogăţie, şi toată viaţa a făcut milostenie, 
ofrande, ctitorii. Ea n-a simţit niciodată vreo legătură între ea şi bogăţie. 


Ispita distragerii de la ideal 

Ea se numeşte şi căderea cu încetul, şi abaterea de la cale, pierderea binecuvântării. Ea 
avertizează despre micile concesii care cheamă marile alunecări. Ea se numeşte, la asceţi, fuga 
din chilie. Sau căutarea pretextelor pentru a amâna realizarea. 


Parabola micilor concesii 
Un monah a ieşit din mănăstire să strângă fonduri pentru nevoile obștii sale. Într-un sat, el 
înnoptează la o casă de ţară. În casa aceea era o femeie singură, o văduvă frustrată erotic. Când îl 
vede pe junele monah, în mod firesc i se aprind simţurile; şi-n asemenea caz, mai bine să te 
păzeşti decât să te pui la încercare! 
Femeia îi zice: 

„Te primesc bucuroasă să dormi la mine, dar ca plată, îți cer să-mi faci un hatâr, la alegere, 
dintre acestea trei: ori să bei un pahar cu vin, ori să-mi tai o găină, ori să faci dragoste cu mine." 

Monahul a stat pe gânduri, apoi a zis că între cele trei hatâruri, două se exclud categoric. Să 
taie pasăre vie, ar fi o cruzime; să facă amor cu femeia, ar fi călcarea votului castității. Şi-a spus 
că poate face o mică concesie: va bea un pahar cu vin! 

După ce a băut vinul, s-a ametit şi i s-au aprins şi lui foarte tare simţurile şi a făcut amor cu 
doamna respectivă, apoi a tăiat şi pasărea că de-acum nu mai conta restul. 

- Întotdeauna o cedare atrage după sine un cortegiu de cedări, aşa-i omul. 


Distragerea de la ideal se cheamă, în alte cazuri, împrăştiere. lar împrăşrierea este 
superficialitate. Cunosc persoane care frecventează şapte cercuri diferite, de arcane şi 
hermeneutici, de dicteu automat sau manevre magice. 

Ispita împrăştierii e mare. Şi aici poţi vedea semnele cedării. Capcane, iluzii. 

Distragerea de la realizare se manifestă şi prin amânare. Sunt oameni cu bune intenţii, care 
urmăresc un progres spiritual, dar găsesc tot felul de motive să amâne, să neglijeze consecvența 
unei preocupări zilnice față de „noera proseuche". 

Omul nu-şi dă seama când cade. El cade frumos. Între toate vieţuitoarele de pe lume, omul e 
singura vieţuitoare care se prăbuşeşte frumos. Animalele nu cunosc această regresie lentă la 
stadii rudimentare. Omul cade adesea voluptuos. Aceasta-i ultima „ispită”. 


Remediul întâi este Luarea de Cunoştinţă. Trezia. 

Remediul cel mare este exprimat prin fraza (Mt. 6:33): Căutaţi mai întâi Împărăţia lui 
Dumnezeu şi dreptatea lui şi toate celelalte se vor adăuga vouă. 

Este cel mai bun răspuns la tendința împrăştierii. Caută numai Împărăţia. Iar celelalte pe care le 
adaugi, vor fi sub semnul Împărăției. 

Mai există şi... ispita bună. Aici ar intra cele şapte arte, date omului ca parte din acel „paradis 
estetic" de care vorbeşte Grigorie Sinaitul. Aici ar intra aşadar şi scrisul de literatură, în măsura 
în care acesta este un însoțitor pe un drum al dobândirii liniştii. 


Ispita Cain 

Într-o zi l-am întrebat pe N. Steinhardt: 

— Oare de ce toarnă turnătorii? 

— Din invidie! mi-a răspuns monahul de la Rohia. În toate cazurile, delaţiunile au fost din 
invidie. 

Şi mi-a povestit un caz care s-a petrecut în China anilor '60, dar se putea petrece şi-n România 
anilor '60: 

Un muncitor chinez a transpirat lucrând; îşi dezbracă bluza şi caută în încăpere un cui sau un 
suport unde s-o atârne. Nu găseşte. Dar în încăpere se afla un bust al lui Mao. Lucrătorul aruncă 
bluza transpirată pe umerii lui Mao, fără nici o intenţie ofensatoare. Un coleg îl vede şi îl pârăşte 
imediat. ÎI pârăşte că a îndrăznit să pună o bluză transpirată pe umerii lui Mao. 

Muncitorul transpirat este acuzat de insultă gravă adusă marelui Mao, şi este arestat, şi judecat şi 
face 10 ani puşcărie. 

Oamenii denunţă din invidie, în primul rând. Alte cauze, cum ar fi interesele materiale, laşitatea, 
constrângerea, cedările - sunt secundare. Marele motiv este invidia: presiunea animalică şi 
inconştientă de eliminare a semenului, rivalitatea bolnavă. 

Dar numai într-un sistem politic aberant, denunțătorul acela poate produce dezastre. 


Turnarea de frate 

Prima frază din istoria graiului românesc sună astfel: 

„Torna, torna, frate." Asta înseamnă „Întoarce-te, întoarce-te, frate!" Verbul tornare în latina 
clasică, înseamnă a rotunji, rotunjire; dar în latina târzie, adică şi în proto-română, înseamnă a 
înturna, înturnare, întoarcere. Prima frază atestată din istoria graiului românesc conţine 
nostalgie, chemare caldă, duh. Când o murmur, fraza asta îmi intimizează tot trecutul, pământ şi 
cer. 

Dar în anii dictaturii, această frază a fost tradusă, ilar, astfel: „Toarnă-l, toarnă-l pe fratele tău!" 
Este şi haz de necaz, este şi oglindire a pervertirii sufletului românesc. Atât de curent devenise 
flagelul turnării de frate, încât, iată, era extins până la origini. Turnura hilară voia să spună că 
vlahul nu s-a născut sub semnul nostalgiei ontice şi al dramei istorice profund trăite, ci sub 
semnul derizoriu al turnării... 


Ciufuta doamnă Cain 

Au existat delaţiuni cu pistolul la tâmplă. Au existat turnări sub tortură, sau sub inhibarea cor- 
ticală prin drog psihedelic. 

Dar au existat şi delațiuni libere, făcute de oameni urâţi caracterial, pentru răzbunare sau 
privilegii, sau din invidie. 

Am citit în presă despre duduiţele - colege de birou - care l-au turnat pe Gheorghe Ursu, cum că 
acesta ascundea un jurnal în sertar. Ele au declarat după 1990, pur şi simplu, că îl detestau pe 
Gheorghe Ursu, care nu se purta frumos cu ele şi le-a vexat (prin superioritatea lui! deducem 
noi). 

Ele erau două colege istericuţe, uneori nervoase, psihopăţele (dar nu clinic) şi au spus că 
Gheorghe Ursu „făcea pe deşteptu", şi ele voiau doar să i-o coacă. Nu prevedeau că un „Jurnal 
intim" l-ar putea ucide. Ele nu voiau să meargă până la crimă; ele voiau doar să-l înfunde puțin, 
să-l scuture, să-l vadă la pârnaie, atât!! Restul, uciderea, a fost făcută de statul polițienesc, 
criminal. Crima aparține sistemului. Dar turnarea aparţine colegei, ciufuta doamnă Cain. 

Apoi a venit revoluția. Astăzi, turnarea şi defăimarea nu au consecinţe letale, se pare. 

Defăimarea este o omorâre simbolică. Din frică sau din indignare, omul civilizat a ajuns să 
controleze impulsul de a ucide, şi acest control a adus mult bine. Dar el, omul modern, n-a putut 
înfrâna impulsul de a osândi, adică a ucide cu gândul, cu vorba, cu explozii emoţionale negative, 
cu emiteri spontane de unde cerebrale theta/negative, cu defăimarea, cu ocara. 

Cel care defăimează (sau propagă/difuzează o defăimare preluată din presă, din zvon sau de pe 
Internet) săvârşeşte un omor simbolic. Chiar când candidul, virtualul asasin nu reuşeşte să ucidă 
realmente, el cade în ceea ce numim „ispita Cain". Sau medical zis: este marcat de „complexul 
Cain". 


Defăimarea prin Internet 

Tot mai mulți oameni de mare anvergură culturală ne semnalează că au fost, sau sunt, ținta unor 
atacuri ignobile, plasate pe Internet. Un confrate literat îmi zice: 

„Cine are timp să navigheze pe Internet, se cruceşte câte înjurături şi câte enormități se transportă 
electronic." 

Lucrul e trist şi dă o imagine despre extinderea reală a unui complex psihic la nivelul societății. 
Am aflat, cu mare întârziere, că eu însumi am fost obiecml unei defăimări prin Internet. În 
asemenea caz, sunt posibile trei moduri de a recepta: 

Un cititor logic şi normal psihic vede iute că-i vorba de o defăimare. Cititorul „comun" şi naiv 
este derutat, sau intoxicat mediatic, conform regulei: „blasfemiaţi, calomniați că până la urmă tot 
rămâne ceva". Cititorul „candid" se bucură că te vede defăimat, jubilează, difuzează mai departe 
pe la neamuri şi pe la megieşi. 

L-am întrebat pe poetul Liviu loan Stoiciu, prieten şi coleg, om drept, de-o onestitate exemplară, 
dar prigonit adesea, aşadar l-am întrebat cum să reacționez la această defăimare, descoperită 
târziu. A râs şi a zis: „Vedeţi-vă de treabă! Eu citesc zilnic defăimări şi mai mari la adresa mea, 
pe internet; ba am fost şi amenințat cu moartea!" 


Consecințe, primejdii 

Internetul ajută la anonimizarea calomniei şi adesea îl protejează pe calomniator. Şi totuşi, 
caracteropatul protejat şi ascuns va plăti realmente. 

Ziceam: el săvârşeşte un omor simbolic. Atacă imaginea, vrea să asasineze imaginea, ştiind că 
trăim într-o lume în care imaginea este un capital serios. 

Cum plăteşte defăimătorul? 

Dr. Lazarev spune, din practică ştiind, că, dacă emiţi un blestem, o defăimare, o blasfemie, o 
bârfă otrăvită — vei suferi consecințe psihice grave. Dr. Lazarev enumera cazuri concrete, o 
cazuistică psihopatologică. 

Adăugăm o observație medicală aflată mai recent. Cel ce elaborează scenarii calomnioase, sau 
ciudosul care le difuzează, vor suferi microleziuni pe creier. La fel şi mânia, insulta, invidia, 
rumegarea gandurilor otrăvite, produc microleziuni pe creier. Acestea nu dor (căci masa 
cerebrală nu doare, cum spun şi neurochirurgii); dar prin cumul, în timp, aceste microleziuni 
produc demenţă degenerativă. 

Aşadar, printre noi circulă oameni care se cred normali, dar care, datorită urii şi nervilor, datorită 
cumulului de microleziuni pe creier, au un coeficient de inteligență tot mai redus. Ei nu sunt 
destul de deteriorați psihic ca să fie internaţi la spital, şi totuşi ei sunt victimele unei demenţe 
degenerative. Şi astfel ei grevează rău asupra relațiilor de familie sau de societate. Ce-i de făcut? 
Cel înţelept va înţelege. 


De ce a făcut cancer Ion C? 

Defăimările aduse Monicăi Lovinescu de Ion C. sunt la fel de grave ca turnările ciufutei doamne 
Cain în cazul Gheorghe Ursu. Ion C. a atacat cumplit imaginea unei personalități de mare 
anvergură şi de mare rectitudine morală, cum este Monica Lovinescu. De ce a facut-o oare? Din 
constrângere, din şantaj, sau pentru beneficii? 

Sau pur şi simplu, din invidie, din pulsiunile Cain. Am citit „jurnalul" lui C. publicat de Eugen 
Barbu în „Săptămâna" în toamna lui 1982, după fuga în Occident a poetului. În jurnal sunt și 
denigrări aduse câtorva scriitori din ţară, dar în principal ținta răbufnirii este Monica Lovinescu. 
Am citit şi dosarul „României literare" cu tema Ion C, acum trei ani. Luaţi de acolo concluziile şi 
detaliile. Aici eu notez ceva ce a scăpat dezbaterilor de la „România literară". Şi anume faptul că 
Ion C. a murit de cancer, şi cancerul său are directă legătură cu pulsiunile denigratoare. Toxina 
psihică produsă de rumegările „theta" ale furiei, ale invidiei, ale defăimării au produs 
microleziuni care, ziceam, sunt nedureroase şi imperceptibile, dar, prin cumul, produc fie 
demență degenerativă, fie blocaje funcționale, fie cancer. 

Creştinismul ne îndeamnă să ne rugăm pentru duşmanii noştri. Cei prigoniţi să se roage pentru 
prigonitori. Ruga dizolvă toxina psihică a prigoanei. 

x 

Patristica zice: 

„Să consideri hulirea ca pe o laudă; şi lauda ca pe o hulire. Şi atunci eşti cu adevărat om 
îmbunătăţit." 

Oare putem fi atât de senini încât să considerăm hulirea ca pe o laudă? 

Nu mă laud că am şi ajuns să consider, imperturbabil, hula drept laudă. Dar spun că am înţeles 
mobilurile hulitorului, şi nu-l resimt adversar sau duşman, ci-l resimt victima propriei lui 
nevroze. 

Marcu Ascetul zicea: 

„Să cumpărăm cu aur ocările şi prigonirile ce le pătimim de la oameni..." 

Asta înseamnă că mişcarea minţii tale poate fi mai presus de fire. 


Manevre anonime 

Un defăimător i-a trimis Mitropolitului Antonie Plămădeală o scrisoare „anonimă", semnată insă 
cu numele Andru. Şi-n această „anonimă", „semnatarul" critica vehement instituţia bisericească 
şi pe mitropolit. 

Defăimătorul voia să mă pună rău cu clerul şi cu „pământeanul meu" (aşa numesc basarabenii şi 
bucovinenii pe „consăteni" sau pe oameni provenind din aceeaşi arie geografică românească — 
ocupată de ruşi). 

Deduc că acest defăimător al meu are tangențe cu clerul, căci cunoştea nişte hibe dinlăuntrul 
B.O.R. 

Dar Antonie Plămădeală, om cu seninătate filosofică, mi-a spus despre anonima pe care 
defăimătorul o semnase „Andru". Dar ştiu eu ce-a rămas în sufletul său? 

Au mai fost adversități, din partea unora prea de dreapta. Dar n-aş vrea ca, prin replică, să 
renunţ la bunul principiu filocalic de a uita repede injuria şi hula. Cât despre delatorii pe care nici 
nu-i ştiu... Mă rog Domnului să-i ferească, pe ei, de microleziuni pe creier. 

Nu există adversari, ci numai nevroze 

Această propoziţie, că „nu există adversari", am spus-o adesea studenților mei, într-o încercare 
insistentă de a demonta, sau a tămădui acel conflict Cain, acel sentiment de adversitate care 
grevează asupra unor oameni. 

În cartea mea Terapia destinului (Editura Herald), am un capitol care chiar aşa se intitulează: 
„Nu există adversari, ci numai nevroze". Adică: pe omul care te loveşte să nu-l priveşti ca pe un 
duşman; ci acela este o biată victimă a unei nevroze; el are nevoie de ajutorul tău. Dacă vei gândi 
astfel, vei dobândi un mental invulnerabil, nu te va atinge hula, nu te va otrăvi blasfemia, nu te 
va dezechilibra prigoana. 

Dar viaţa ne oferă şi corecţii la acest „clişeu" ideal, pentru o mai bună adecvare la real. 

Un cursant al nostru, Vladimir D., ne spune într-o zi, şocat, cum asociatul său i-a întins o cursă, 
l-a împins într-o năpastă din care era să-şi piardă şi slujba şi libertatea. Vladimir zice: „Eu chiar 
vă credeam când spuneaţi că nu există duşmani, şi îi priveam pe toţi cu totală încredere, total 
descoperit, iar acum era să fiu pe drumuri. Eu cred că ne lăsaţi un pic descoperiţi în faţa lumii”. 
După această întâmplare, am completat mesajul „ideal" cu un avertisment „medical": „Chiar şi 
după acest episod şocant, continuăm să spunem că nu există adversari, ci numai nevroze. Dar în 
lume există şi rechini, există şi şacali. Rechinii nu sunt adversari, dar sunt rechini; şi instinctul 
lor este să vă mănance, să vă sfâşie. Rolul lor este pur şi simplu să vă mănânce. Aşa că, feriți-vă. 
Deschideţi ochii sau, dacă puteţi, deschideţi trusa de prim ajutor. Feriţi-vă, dar nu-i duşmăniţi. 
Pentru rechini, voi nu sunteți victime, ci voi sunteţi doar prada lor, cotletul lor...” 


Crima este informaţională? 

O defăimare, o acuzaţie calomnioasă, poate fi, în rare cazuri, o năpăstuire. Adică persoana care 
defăimează crede, dintr-un context sau dintr-o informație absurdă, că tu chiar eşti vinovat! Asta 
nu scuză crima sa, dar te ajută pe tine să nu îl consideri „duşman" pe prigonitor. 

Vorbim aici, aşadar, şi de cei rău informaţi, şi de caracteropați. 

De pildă asasinul lui Gandhi era convins că Gandhi este vinovat şi că trebuie ucis. Asasinul lui 
Gandhi era un pic şcolit, fusese învăţător o vreme, lucrase şi cu cifrele. I se spusese, de către un 
fanatic, că Gandhi e vinovat, e mincinos, e debusolat... Asasinul era ferm convins că are dreptate. 
Nici Mesia nu i-ar fi scos din cap fantezia morbidă. 

Acel asasin şaten nici nu era măcar un psihotic în genul acelei schizofrene românce care l-a 
înjunghiat pe părintele Roger de la Taize anul trecut. Asasinul lui Gandhi avea pur şi simplu 
mintea îngustată de mânie şi de o informație primită de la un „mânuitor" al său, cum că Gandhi e 
vinovat! 

Aşadar crima este uneori informațională, dar tot de sorginte nervoasă: presiunea psihopată a 
eliminării unei valori. 

Complexul „eliminării" semenului are atâtea chipuri! De la fostul prieten devenit duşman, până 
la fostul deținut devenit torționar. Acum, în timp de pace şi de râs caragialesc, puterea urii pare 
în descreştere, efectele ei par în descreştere. Oricum, propoziţia „nu există duşmani, ci numai 
nevroze" trebuie rostită cu discreţie, ca şi tainic. Ea îţi este un semn de deşteptare, şi nicidecum 
un prilej de superioritate față de victimele nevrozei. Căci şi sentimentul de „superioritate" este un 
derivat al complexului Cain. Să nu căutăm „superioritate", ci autenticitate. 


Oboseala şi stresul. O abordare filocalică 

Siluan Athonitul, în scrisorile către ucenici şi ucenice (care îi cereau sfat medical prin 
corespondență, neputând veni la Athos) citează adesea acest paragraf din Matei (11:28): 

„ Veniţi la Mine voi cei osteniți şi împovărați, şi Eu vă voi odihni pe voi. " 

Se remarcă opţiunea şi insistența lui Siluan Athonitul pe acest verset plin de sugestii terapeutice. 
El se referă la dimensiunea sufletească a odihnei. Dezvăluie secretul adevăratei refaceri. Totul 
rămâne actual pentru omul de azi, pentru cei bolnavi de osteneală cronică, pentru hipo-timici. 

Aşadar, cum ne odihnim? 


Observăm două realități: 

1) Odihna este mai importantă decât somnul. 

2) Fără somn, omul poate trăi. Fără odihnă, nu poate trăi. 

Exemplul inimii: Acest organ nu doarme niciodată. Dar se odihneşte mereu. De altfel, ea ne dă 
modelul odihnei fără somn. 

Inima are acele mişcări ritmice, sistolă şi diastolă: contracția şi destinderea mușchiului inimii. 
Inima se.odihneşte după fiecare mişcare de pompare a sângelui. Întâi se contractă, adică 
munceşte. Apoi se destinde, se odihneşte. 

Omul este dependent de somn pentru că nu a descoperit odihna. Nu ştie să se odihnească. 

La majoritatea oamenilor, somnul coincide cu odihna. Adică, pentru cine nu are la îndemână alt 
mod de a scăpa de osteneală, evident, recursul la somn este soluţia naturală, biologică, logică. 
Dar există o mulțime de oameni care spun că sunt obosiţi, epuizați, extenuați - chiar în condiţiile 
în care dorm! 


Odihna medicală 

Există o odihnă prin antrenament medical şi alta prin sporire spirituală. Aşadar, o odihnă învățată 
anatomic; şi alta învățată religios. 

Mircea Eliade (1907-1986), în anii avântului său creator, a învăţat să se refacă doar după 3 ore de 
somn pe noapte. Grație unui antrenament special, după 3 ore de somn din 24, el era perfect 
refăcut, cu mintea clară pentru lucrul său. 

Recuperarea neuro-musculară rapidă se poate învăţa. Există un „secret" medical şi unul 
sapienţial al acestui antrenament. 

Le vom aminti la sfârşitul capitolului. 


Odihna spirituală 

Calinic de la Cernica (1787-1868), de la 21 de ani, nu a dormit niciodată într-un pat. N-a mai avut 
nevoie de pat moale şi bun trupului trecător. Calinic de la Cernica luase obiceiul să evite somnul 
în pat de pe la 17 ani. Dar acest mod devine constant şi definitiv după 21 de ani, după ce a avut 
primul extaz. De atunci, el n-a mai avut nevoie de somn şi de pat. 

S-a constatat că aceia care au extaze nu au nevoie de somn. Iar trupul lor se reface perfect, 

şi neuronal, şi fiziologic (se resoarbe acidul lactic din ţesuturi musculare), fără somn. (Vezi 
cartea Metanoia, de Aime Marcel, 1986). 

Sfântul Calinic avea nevoie doar de puțină odihnă. Se odihnea circa 15 minute, apoi continua 
contemplația isihastă. Se odihnea pe scăunelul isihast, nu în pat. El alterna deci rugăciunea cu 
odihna scurtă. Şi era mereu odihnit, într-o stare de vivacitate mentală şi de trezie deplină, 
pilduitor pentru toată obştea sa. 


Somnul este totuşi o... faptă bună 

Cum extazul este rar, odihna prin somn este firească. 

Nu trebuie să te constrângi la veghe. Când îţi vine somn, să dormi. 

Părintele Teofil de la Sâmbăta zice: „Somnul e o faptă bună. Dacă ţi-e somn, dormi. Faci o faptă 
bună". Dacă trupul tău cere somn, nu-l chinui, nu-l frustra de o trebuinţă naturală. 

Căci sunt şi oameni care încă nu au descoperit odihna filocalică şi atunci ei trebuie să doarmă. 


Cum se învață odihna 

Să observăm care sunt caracteristicile somnului, ca să le transferăm în planul „odihnei” 
controlate. 

Ce se petrece cu omul când doarme? 

a) Se întrerupe fluxul gândurilor. Asta este prima trăsătură specifică a somnului bun. 

Aşadar, dacă şi în stare de veghe vom întrerupe fluxul gândurilor, pe anumite perioade, când 
suntem obosiţi, noi ne vom reface fără somn. 

Cum întrerupi fluxul gândurilor? 

Spiritual, prin noera proseuche. 

Medical, prin ceea ce se numeşte „Protopostură" (vezi lucrarea noastră Terapia destinului, edit. 
Herald, 2004). 

b) În somn, se micşorează numărul respiraţiilor pe minut. 

În Rugăciunea minţii în inimă survine acelaşi efect: micşorarea numărului de respiraţii. 
Rezultatul în plan psihic 

— este o destindere, o încetare a agitaţiei mentale ostenitoare. 

Aşadar odihna este şi în funcţie de ritmul respiratoriu. În somn, acesta se linişteşte de la sine. În 
noera proseuche o ajutăm noi să se liniştească, repetând rar stihul isihast. 

c) Ritmul cardiac se încetineşte. 

În starea de veghe, ritmul cardiac este de circa 70 de bătăi pe minut, 70 de spaime pe minut, aş 
zice. 

În somn, inima îşi micşorează mult temerile. 

În contemplaţia isihastă, ritmul inimii este şi mai lent, de la sine. Nu dăm cifre, ca să nu 
accentuăm pe efecte fiziologice. Căci lucrarea are, în realitate, efecte mult mai mari: trecerea de 
simţuri la duh. 


Liniştea medicală față cu cea filocalică 

Stresul (cauza a circa 45% din îmbolnăvirile psiho-somatice) şi oboseala pot fi contracarate prin 
procedee filocalice. Asociate uneori cu cele medicale. Când bolnavul înţelege să fie şi pacientul 
şi penitentul, lucrurile se rezolvă mai lesne. 

„Liniştea medicală", se obține prin sofrologie. Termenul sofrologie înseamnă „armonia minţii”. 
Este corespondentul medical al Isihiei (hesycbia, înseamnă linişte). 

Simetria între aceste domenii este tentantă. Sofrologia lucrează pe stările de conştiinţă, şi prin 
procedeele ei specifice se poate remedia „conştiinţa patologică", obținând conştiinţa normală, 
sănătoasă. Ea sugerează trecerea la „conştiinţa extinsă", o stare asemănătoare cu „trezvia" sau 
stările niptice, în filocalie. 

Ceva mai mult decat „conştiinţa extinsă” sau „niptică" ar fi stările de supraconştiință, întâlnite 
doar în mistică. 

În rezolvarea unor probleme psiho-emoţionale care au la bază stresul sau epuizarea, se poate 
apela aşadar şi la „liniştea medicală", produsă prin procedee cum ar fi cel numit training 
autogen. 

Stările alfa obținute în sofrologie sunt complementare isihiei. Fireşte există deosebiri calitative, 
chiar therapeutic vorbind. Isihia poate restabili echilibrul psihic, reducerea focarelor conflictuale 
dinspre interior spre afară, prin golirea conținuturilor impure. Sofrologia ajută la echilibrarea şi 
rezolvarea focarelor patogene dinspre exterior, prin dirijare din exterior, prin inducere, printr-un 
repertoriu de sintagme medicale. Acestea nu sunt simple „sugestii" de însănătoşire; ci sunt chiar 
activarea memoriei sănătății bazice, existente în om, dar perturbate de păcat, de viciu, de cumul 
de erori (înnăscute sau dobândite), de încălcarea legilor revelate. 


Corectarea mişcării minții 

În Filocalia sunt numite trei mişcări ale minţii: 
- Mintea se mişcă împotriva firii. 

- Mintea se mişcă în acord cu firea. 

- Mintea se mişcă mai presus de fire. 

Mintea împotriva firii este un semnal nevrotic. 

Corectând mişcările greşite, sub-fireşti, ale minții, preîntâmpini sau rezolvi focare nevrotice şi 
boli ale egoului. 

Ce înseamnă „mintea împotriva firii"? Cum se manifestă şi care-i indiciul de a cunoaşte această 
mişcare greşită/bolnavă a minţii? 

Indiciul grav este tendința de a osândi. 

Omul care osândeşte este împotriva firii. 

Există trepte de gravitate. Un prim semnal de alarmă este tendinţa de a învinui pe alții pentru un 
eşec personal. 

A învinui impulsiv, agresiv, prin vehemente verbale sau fizice. 

Pe cine învinuieşte omul sub-firesc în impas major? 

Unul învinuieşte Soarta. Altul dă vina pe un semen. Altul se învinuieşte pe sine. 

Toţi trei se înşală şi sunt expuşi nevrozei, sau sunt victime ale ei. 


Fabulă pe marginea prăpastiei 

Preluăm din Esop fabula Călătorul şi Soarta. Un călător făcea un drum lung şi, când l-a doborât 
osteneala, s-a lăsat lângă un puț şi a adormit. Cum era gata să cadă în puț, Soarta s-a apropiat de 
el, l-a trezit din somn, spunând: „Prietene, dacă ai fi căzut înăuntru, m-ai fi invinuit pe mine, nu 
nesocotinţa ta." 

Tot astfel mulți oameni, nenorocindu-se din pricina lor, aruncă vina pe zei. 


În gropile Bucureştiului 

Ca şi călătorul lui Esop, călătorul de astăzi, căzând în gropile de pe şoselele bucureştene, are 
tendința să învinuiască vehement în trei direcții, potrivit pulsiunilor sale: întâi înjură pe Primar; 
apoi înjură Soarta şi, vai!, chiar pe unii sfinţi protectori ai drumurilor. În fine, dacă este mai 
defetist şi deprimat, se blamează pe sine. lar dacă e suicidar, refuză să mai iasă din groapă, 
ajungând la concluzia că nu merită să mai facă umbră, pământului. 

Auto-ieftinirea este tot o boală a egoului. Oricum, şi cu vehementa față de zei, şi cu disprețuirea 
față de sine, groapa va rămane neastupată, iar mintea nevindecată. 

Atât de frecvente sunt aceste reacţii/atitudini, încât omului i se pare chiar „firesc" ca atunci când 
este copleşit de un impas să găsească un vinovat, exterior sau lăuntric. Şi pentru că pare 
„firească" tendinţa aceasta, este şi mai greu să lupţi cu ea şi ea se instalează în viață. 


Mintea vechiului Adam 

Mintea împotriva firii este întâlnită şi la strămoşul nostru Adam. Şi el dădea vina pe semenul 

său. În rai, când a fost luat la întrebări de Tatăl ceresc pentru fapta sa, Adam a răspuns pur şi 
simplu: 

„Femeia pe care mi-ai dat-o ca să fie lângă mine, ea mi-a dat din pom şi am mâncat". 

Posibil ca Tatăl să-i fi răspuns: „Ea ţi-a dat fructul din pom, dar nu ţi-a băgat în gură", corectând 
astfel mişcarea minții strămoşului. 

Eva, la rândul ei, luată la judecare, dă vina pe şarpe. Zice: 

„Şarpele m-a amăgit şi am mâncat din pom". Evident, Tatăl i-a deschis ochii că ea însăşi a 
mâncat fructul. Iar şarpele, am zice noi, şi-a făcut doar meseria lui de amăgitor. Asta era 
specializarea lui, rolul lui; iar advertising-ul şi strategiile vânzării, azi, se inspiră copios din acel 
arhetip al seducţiei din paradis. 

Aşadar, în rai, un lanţ al învinuirilor! Filocalia spune că mintea împotriva firii este „mintea 
vechiului Adam". lar după venirea Mântuitorului, acest mod de gândire a fost îndreptat, 
însănătoşit. lar Noul Adam este chiar modelul terapiei acestor devieri ontice. 


Osândirea semenului: un canibalism mascat 
Avertizând despre postirea falsă, Vasile cel Mare spune: 

„Nu postiti în judecăţi şi certări! Tu nu mănânci carne, dar mănânci pe fratele tău! Te abții de la 
vin, dar nu-ți stăpâneşti ocările [şi te îmbeţi cu ocări]!" 

Expresia „mănânci pe fratele tău" numeşte direct un canibalism mascat, al ipocriziei dintot- 
deauna. 

Osândirea, ocara sunt exprimări ale acestui canibalism mascat, întâlnit, la toate nivelele sociale. 
La fel blasfemia, batjocura, blestemul sunt expresii ale devorării fratelui. 

Sunt semne ale unui mental bolnav, împotriva firii; şi care îşi poate agrava situaţia. Blasfemia- 
torul, victimă a unei nevroze sau a unui complex, dacă nu-şi rezolvă dizabilitatea psihică, riscă s- 
o accentueze. Toxina psihică a urii şi osândirea produc microleziuni pe creier care, prin cumul, în 
timp (ani!), produc forme de degenerescență, sau demență precoce. La fel şi cei care practică 
ocara/osândirea pe internet sunt expuşi acestui risc al degenerescenței. 


Aretas, sau mântuirea fără osteneală 

Ca un model viu al minții vindecate de maxima vătămare care este osândirea, îl vom evoca pe 
Cuviosul Aretas, un sfânt leneş, sau „nepăsător”, cum zice Patericul. Un sfânt simplu şi fără şirul 
de virtuţi cu care se împodobesc aleşii. Un sfânt fără asceză! 

Şi atunci ce găsim la el? De ce a ajuns în calendar? lată, are ceva exemplar: n-a osândit pe 
nimeni. 

Cuviosul Aretas, sau Areta, altul decât Areta martirul, este pomenit în calendar pe 13 martie, în 
dreptul numelui său scrie doar atât: cel care nu a judecat pe nimeni. 

Asta-i toată isprava vieții lui; şi chiar dacă pare nespectaculoasă, ea este semnul mare al sănătății 
şi al mântuirii. 


Scrie în Patericul sinaitic (1): 

Un frate numit Aretas era mai nepăsător cu viaţa monahală. Când era să moară, s-au aşezat în 
jurul lui unii din monahi. Şi văzându-l pe Aretas că se sfârşea cu veselie şi cu bucurie, stareţul, 
care ştia că veselia duhovnicească este unul din semnele mântuirii, a întrebat moralizator: 

„Frate, crede-mă, cu toţii ştim că n-ai fost râvnitor în nevoință (asceză); şi cum te duci de aici cu 
atâta înflăcărare pe chip?" Aretas a răspuns: 

„Crede-mă, părinte, adevăr ai grăit. Însă de când m-am făcut monah, nu ştiu să fi judecat 
(osândit) vreun om! 

Sau dacă se supăra cumva vreunul, în aceeaşi zi mă împăcam cu el. Şi aş vrea să-i spun lui 
Dumnezeu: Tu ai zis Nu judecaţi ca să nu fiți judecați (Lc.6:37), şi: lertaţi şi vi se va ierta vouă 
(Mt.6:12)!" 

Vorbele lui Aretas au fost ziditoare celor de faţă. Iar stareţul i-a zis: 

„Pace ție, fiule, că şi fără osteneală te-ai mântuit". 


Reguli de viaţă lungă 

Cercetând modul de viaţă al unui număr de longevivi, nonagenari şi centenari, s-au desprins 
câteva „secrete. 

Tabloul general al acestor „secrete de viață lungă" l-am prezentat în volumul Terapia destinului. 
Aici reținem doar constatarea că toți longevivii au dovedit o sănătate mentală manifestată şi prin 
următoarele două atitudini: 

(a) Nu au înjurat niciodată, mai bine zis nu au cunoscut acea fierbere mânioasă împotriva cuiva, 
numită injurătură. 

(b) Nu au pus la inimă niciodată înjurătura sau defăimarea altora. 

Aşadar, n-au persecutat şi n-au fost stresaţi de prigoana altora. Au fost şi prigoniţi, dar n-au pus 
la inimă, ba chiar i-au înţeles şi i-au iertat cu largheţe pe persecutori. 

Sunt trei atitudini la osândirea celorlalți: 

- Dacă-l înţelegi pe prigonitor, ai nervii buni. 

- Dacă-l ierți, ai inima bună. 

- Dacă-l iubeşti, eşti un iluminat. 

Cum vei reuşi să-l şi iubeşti? Omul din comunităţile tradiționale reuşea aceasta prin 
interiorizarea deplină a preceptului biblic, să-l iubeşti pe duşman. Filocalia oferă şi un ajutor 
„medical" celor care vor aceasta, prin practica ascultărilor specifice şi a canonului specific. Prin 
purificarea egoului. Când expulzezi egoul, simţi o continuitate între tine şi semen. În asemenea 
caz, n-ai cum să te mânii pe cineva. În primul rând, înţelegi şi simţi compasiune. Apoi ierţi ca să 
domesticeşti. Apoi chiar îndrăgeşti să guşti iluminarea. Şi astfel s-a produs corectarea mişcării 
minții. 


Nevroza existenţială 

Dacă nu s-a produs, totuşi, corectarea mişcării minţii, şi dacă te afectează profund blamul sau 
prigonirile, există riscul prim să faci o nevroză existențială. 

În Enciclopedia de Psihiatrie, găsim descrierea nevrozei existenţiale: O inabilitate a persoanei de 
a-şi trăi propria experiență, în mod independent. Lipsa autonomiei, dependenţa stresantă de 
părerile celorlalți şi de mentalități creează disperare, anxietate, pierderea valorilor existenţei. 
Survin dezordini mentale şi dezorganizarea personalităţii-(3) Un asemenea risc se vede şi la 
persoanele deficitare la imaginea de sine, la stima de sine. Sunt persoane cu stări timice 
negative, cu concepții negative asupra experienţei proprii, cu idei negative despre viitor. 
Neputinţa de a vedea un sens pozitiv, imediat sau îndepărtat, într-o experiență personală eşuată, 
arată o vulnerabilitate spirituală. 

Autoînvinovăţirea, autodeprecierea constituie o orientare nevrotică a personalității. 

Smerenia nu trebuie confundată cu devalorizarea de sine şi cu umilirea de sine sau autofla- 
gelarea. 

Smerenia este o stare spirituală înaltă, rezultând după purificarea egoului, sau expulzarea 
acestuia. Smerenia este zero egoism. Este acea „lepădare de sine" la care cheamă Mântuitorul. 
Terapiile clasice se ocupă şi ele de redresarea unui mental prăbuşit, atacat de agresiuni sociale 
sau conflicte interne. Mai ales la cei hipersensibili, culpabilizaţi, sugestionabili, predispuşi 
depresiei. 

Ridicarea stimei de sine este făcută printr-un antrenament adecvat. Văd că şi o carte scrisă de un 
psiholog modern (4) apelează la sugestii filocalice. Cartea Stima de sine citează la loc de cinste 
pravila Sfântului Benedict, pentru a distinge între defetism psihic, ca debilitate a egoului, şi 
smerenie, ca sănătate maximă a eului. 


Fericirile biblice, un corector psiho-afectiv 

De un mare ajutor în îndreptarea firii sunt Fericirile biblice. loan Hrisostom face din ele baza 
terapiilor filocalice. 

Pentru tema de față, apelăm la Fericirile 8 şi 9: Fericiţi cei prigoniți pentru dreptate; şi: Fericiţi 
cei prigoniți pentru Hristos, pentru apostolat duhovnicesc. 

O persoană candidă, lucrând într-un mediu ostil, suferind persecuții din partea unor forțe de 
interese rapace, va trebui să integreze Fericirea a VIII-a: ,Fericiți cei prigoniți pentru dreptate, 
că a lor este împărăţia cerurilor”. 

Această fericire biblică are două efecte salvatoare: 

Întâi, previne un complex de persecuție, un delir de persecuție. Apoi ea conduce mintea spre 
instaurarea raportului agapic cu prigonitorul: pe acesta ajungi să vezi că nu-i „duşmanul", ci 
victima unui complex anal, sau a paranoii. A instaura raportul agapic cu categoria semenilor 
bolnavi poate să-i ajute şi pe ei; iar pe tine te conduce la iluminare, la Împărăţie. 

Cele 4 vieţuiri 

Pentru a întări discernămantul şi a fixa aceste „corecţii” ale mişcării minţii, observăm că Filo- 
calia distinge patru feluri de vieţuiri (sistematizate astfel de un ascet din Carpaţi): 

- Vieţuirea omenească, atunci când răspunzi la bine prin bine. 

- Vieţuirea dobitocească, când unul răspunde la rău prin rău. 

- Vieţuirea ghiavolească, când unul răspunde la bine prin rău. 

- Vieţuirea duhovnicească: când chiar celui ce-ţi face rău îi răspunzi prin facere de bine. 

Mintea care se mişcă pe potriva firii este a omului care nu asupreşte şi nu simte asuprire. Are 
mulțumirea fermă şi înțelege paradoxurile divine. 

Dacă încă vă doare existenţa şi dacă încă vă doare răul lumii, nu-i de vină lumea sau existenţa, ci 
egoul încă este bolnav, şi trăirea în trup este mai mare decât trăirea în duh. 


Mintea mai presus de fire 

Acesta este stadiul când s-a realizat trecerea de la simţuri la Duh. Unii o dobândesc temporar, 
episodic, când se află în context liturgic sau în bună lucrare. Alţii dobândesc în chip statornic 
mintea slăvitoare. 

Fericirea a VII-a confirmă chiar acest nivel mai presus de fire. Nu atât prin dobândirea puterilor 
sau harurilor suprafireşti. Cât prin asumarea înfierii divine. 


PARTEA a Il-a 
Vindecători şi vindecaţi 


Olimpiada, o sfântă depresivă, şi „terapeutul” ei loan Hrisostom 


Atimia şi depresia nervoasă 

Olimpiada, atestată în calendar drept Cuvioasa Olimpiada Diaconiţa (~ 364 ~ 408) suferea de 
atimie (athymia). 

Nu ştim cum a debutat tulburarea ei nervoasă şi dacă s-a datorat traumelor rezultate din 
prigoanele împăratului; sau s-a manifestat doar ca o depresie de abandon, după ce a fost exilat 
Ioan Hrisostom, din scrisorile căruia avem toate informaţiile maladiei. 

Au rămas 17 scrisori de la loan Gură de Aur, în care el îşi sfătuieşte ucenica, o susţine, o 
redresează. loan foloseşte termenul athymia. Traducătorii moderni ai scrisorilor au tradus prin 
„depresie nervoasă, deprimare". 

Atimia este scăderea tonusului afectiv, şi este o formă severă de hipotimie, şi însoţeşte depresia 
profundă. Este o prăbuşire afectivă, cu întristare, descurajare, stări de anxietate, sentimente de 
autodepreciere, incapacitate de bucurie, gânduri despre moarte, plâns facil, atitudine negativă 
față de viitor, rumegare de gânduri rele despre experienţe personale trecute. 

Să analizăm un asemenea impas psihic şi contracararea lui, aşa cum apar din scrisorile lui Ioan 
Gură de Aur către diaconița Olimpiada. 


II 

Precocitatea religioasă a Olimpiadei 

S-a născut la Constantinopole, într-o familie de demnitari imperiali. Rămane de timpuriu orfană 
şi moştenitoarea unei averi imense. Este educată cu dascăli aleşi. Se face cunoscută prin 
inteligenţă şi dărnicie. Grigore de Nazianz îi dedică un poem de ziua nunţii. Grigore de Nyssa îi 
dedică Comentariul la Cântarea Cântărilor. S-a măritat la 20 de ani. A rămas văduvă după un an 
şi jumătate. Se consacră vieţii religioase şi daniilor. Refuză categoric propuneri de mariaj, chiar 
pe cele aranjate de împărat. Face asceză aspră, are „descoperiri" divine. Face daruri mari, pentru 
construire de biserici. 

Impăratul Teodosie cel Mic a pus sechestru pe bogăţiile Olimpiadei, enervat că tânăra făcea 
danii... cu nemiluita. 
Voia să acapareze el aceste bogății. 


Asceza maximală şi libertatea femeii 

După sechestrarea averilor ei. Olimpiada se aruncă în asceză, uitând de tot lumescul. Asceză 
până la mortificare. 

Asceza a însemnat, pentru femeie, o formă de libertate. 

Prima emancipare totală a femeii a fost asceza. 

De aceea, în istoria salvării, mai lesne femeile au ajuns sfinte, iar bărbații sunt mai curând 
„sfințiți” (adică ierarhi!). 

Paladie spune că Olimpiada, prin cele 5 fapte -viață înălțată, osteneală, asceză, gnoză 
(cunoaştere) şi sophrosyne (răbdarea necazurilor) face trecerea de la gyne la anthropos, sau chiar 
la angelos, „înger în trup". 


Feciorie şi libertate 

Se vădeşte că asceza revirginează femeia. 

Fecioria nu înseamnă doar „ne-nuntire", ci înseamnă libertate degrevată de poverile casei, ale 
naşterii de copii, ale supunerii la bărbat. 

Asceta citeşte Biblia când vrea ea, stă de vorbă cu oameni înduhovniciţi când vrea ea, poate sluji 
ca diaconiță (diaconic înseamnă chiar slujire). Astfel ea devine „femeie-bărbat": andreia -gyne, 
mulier virilis, cum citim în Dialogul lui Paladie (trad. Const. Corniţescu, 2001). 

Hrisostom, în scrisoarea VIII, o include pe Olimpiada în „corul acelor fecioare sfinte". Şi zice: 
„Pavel n-a numit fecioară pe cea care n-a făcut experiența căsătoriei sau a convieţuirii cu un 
bărbat, ci pe cea care se îngrijeşte de cele ale Domnului". Chiar Hristos spune că milostenia e 
superioară fecioriei (Mt. 25: 1-11) 


Monahii „neadormiiţi" (akoimetoi) 

Spre 30 de ani, Olimpiada este făcută diaconiţă şi i se restituie averea. Dispunând de averea ei, 
face acte de caritate de proporţii. Au rămas liste impresionante, cu numele celor care au primit 
danii. 

Ea transformă palatul său într-o mănăstire, gen fundaţie privată, unde adună o obşte de 250 de 
fecioare. Nu erau acolo reguli mănăstireşti tipice. Făceau doar rugăciune. Dar rugăciunile se 
desfăşurau pe schimburi (trei grupuri), astfel ca să fie acoperite toate cele 24 de ore. După 
modelul monahilor neadormiţi. 24 de ore din 24, rugăciune: ca pământul să stea mereu sub o 
„cupolă" de rugăciuni. 

Prietenia între doi sfinți 

Cand Olimpiada avea spre 35 de ani, la sfârşitul veacului al IV-lea, vine la Constantinopole, ca 
episcop, loan Hrisostom. Între el şi „doamna milosteniilor” se naşte o prietenie spontană şi 
definitivă. Erau potriviţi cu totul, aveau aceeaşi înălțime spirituală, aceleaşi deprinderi spre 
asceza maximală. 

loan devine duhovnicul mănăstirii cu 250 de monahii. Olimpiada îi aduce zilnic lui loan frugala 
mâncare şi-i îngrijeşte hainele. O cucereşte înflăcărarea credinţei lui loan. 

Amândoi erau adepții ascezei mortificatoare. 

Posteau mult şi nejudicios. 

Făceau zi şi noapte rugăciune, epuizându-şi trupul. 

Amândoi aveau aceleaşi boli: şi-au ruinat sistemul digestiv, sistemul pancreatic, plămânii. 

Erau atât de radicali în asceza lor, în abstinenţa lor, înât orice ambiguitate erotică a relației 

lor este exclusă. 

Deşi orice prietenie între bărbat şi femeie, în profunzime, conține o ambiguitate erotică. 

Aceşti doi sfinţi sunt, însă, mai presus de această eventualitate naturală. 


Asceza nu îmbolnăveşte, dar cei bolnavi au nevoie de asceză judicioasă 

Faptul că şi loan şi Olimpiada aveau sănătatea ruinată nu se datorează ascezei. 

Postul judicios creează autonomie de robia stomacului, iar la cei care au extaz religios, nevoia de 
somn dispare în mod firesc. 

Nu postul ruinează sistemul digestiv; dar când ai un sistem digestiv ruinat trebuie să posteşti 
judicios, moderat. 

Extazul mistic te eliberează de somn, dar când nu ai extaz este bine să dormi somn natural, 6-7 
orc bune. 

„Somnul este o faptă bună", zice un monah român. 


Stresul de abandon 

Când loan de Hrisostom a fost exilat, Olimpiada a făcut o cădere depresivă alarmantă. Nu ştim 
istoricul bolii, nu ştim dacă ea a mai avut episoade depresive. Poate starea depresivă s-a instalat 
în urma şocului prigonirii lui loan şi a stresului despărțirii. 

E posibil că Olimpiada l-a iubit pe loan şi ca femeie, dar şi-a înfrânat cu 7 peceţi orice impuls 
erotic. Sau mai precis, transfigurarea ei religioasă îi ştergea pre-simţul bărbat-femeie. 

Fapt este că atimia ei ia forme grave după exilarea abuzivă a lui Hrisostom şi după ce planul 
suprimării acestuia devine clar. 

Ca s-o întărească, s-o redreseze, loan îi scrie din exil, începând cu 404. Scrisori lungi, ziditoare, 
Ioan, deşi bolnav el însuşi, deşi prigonit,este mereu înflăcărat, are acea protimie, pe care ţi-o dau 
naşterea şi rugăciunea. Înţelegem, din scrisori, că starea nervoasă a Olimpiadei se adânceşte în 
anii 404 — 405. Scrisorile lui loan sunt singurul ei remediu; dar ea face dependență de 
„terapeut" şi, când nu primeşte „leacul", recade în suferință. 


Fazele „terapiei" 

În prima fază, loan o îndeamnă la: mutarea continuă a gândului, de la eşec, la divin. Abaterea de 
la gânduri triste prin „chemarea neîncetată a lui Dumnezeu". Aşa cum se face prin repetarea 
Numelui divin. Procedeu care, mai târziu, se va numi noera proseuche, adică rugăciunea minții. 
Îi zice: Cheamă-L mereu pe Dumnezeu. Dacă Dumnezeu nu te vindecă imediat, să nu te 
enervezi. 

Zice: „Acesta e obiceiul lui Dumnezeu: nu elimină de la început cele cumplite..." 

Un mod de a intimiza relația cu Dumnezeu, rostirea familiară: “acesta-i obiceiul lui 
Dumnezeu..." Ca şi cum poţi avea privilegiul de a şti obiceiurile Domnului, de a şti „voia Lui". 
Aşadar, Dumnezeu răspunde întotdeauna la rugăciune, dar nerăbdarea noastră face să ratăm 
răspunsul. 

Dumnezeu răspunde cu un decalaj între faptă şi răsplată, între cerere şi obținere. 

Mulţi nu suportă acest decalaj, şi ratează întâlnirea divină. Acest decalaj, pentru înţelept, este 
„şcoală şi imagine" ale celor nevăzute. Durata așeptării „ploconului" divin este uneori prilejul 
deschiderii ochilor. 


Parabola darului imediat 
Uneori Dumnezeu răspunde imediat la rugăciune. Acum ceri, acum ţi-a dat. Depinde cât ceri, 
cum ceri. 


Întâmplare: 

Într-o biserică goală, doi cetăţeni se rugau lui Dumnezeu să le dea bani. 

Unul se ruga astfel: „Doamne, dă-mi şi mie un dolar să-mi iau o pâine şi un kil de cartofi!" 
Altul se ruga: „Doamne, dă-mi şi mie un milion de dolari, să încep o afacere grozavă!" 

Primul: „Doamne, dă-mi şi mie un dolar..." Al doilea, enervat, scoate din buzunar un dolar, îl dă 
săracului şi spune: 

„Na, ține un dolar, şi nu mai fă gălăgie, lasă-L pe Dumnezeu să se concentreze pe problema 
mea!" 

De aici se vede cine a fost ascultat, Sus. 


Parabola decalajului între cerere şi primire 

Un cetăţean se tot ruga: 

— Doamne, dă-mi şi mie avere! Vreau să trăiesc şi eu boiereşte! 

Şi se tot ruga zi şi noapte, că era chiar creştin practicant; şi promitea că va face şi-o bisericuţă 
dacă îi dă avere! 

Iar Dumnezeu - nimic! 

Sătul să se tot roage fără răspuns, omul trage concluzia că Dumnezeu nu-i bancher şi nu 
împlineşte cereri financiare. Renunţă să mai ceară. Şi cum avea plăcerea rugăciunii, lasă lumea, 
se retrage la pustie, în Bucegi, şi se consacră vieții ascetice. Descoperă frumuseţea ascezei, 
dulceaţa rugăciunii, descoperă libertatea omului luminat. 

După zece ani, la schitul său se prezintă un notar, aducând vestea că pustnicul tocmai a primit o 
moştenire de la o rudă din Canada. O moştenire mare. Şi deodată acest om vede că Dumnezeu i-a 
împlinit, după 10 ani, rugămintea să-l facă bogat. Dar mintea lui era de-acum schimbată şi el nu 
mai dorea bogăţie. Şi l-a întrebat pe Dumnezeu: „De ce mi-ai împlinit aşa târziu rugămintea? 
Acum, când eu nu mai am nevoie!" Într-o viziune, a primit răspunsul: Dumnezeu i-a lăsat exact 
un interval ca să se trezească, să se realizeze, să ştie care-i adevărata bogăţie a vieții. 

La urmă, acest om a folosit toată bogăţia „căzută din cer" în zidiri caritabile, spirituale. Căci el 
descoperise adevărata bogăție. 


Orice amânate a răsplăţii are un sens 

Dacă Dumnezeu ne-ar răsplăti imediat, ar periclita mântuirea, prin comoditate şi lene. Iar uneori 
cred că, în ceea ce mă priveşte, am primit nişte daruri de la Dumnezeu pentru rugăciuni pe care 
le-au făcut bunicii mei. Deci cu un decalaj de 2 generaţii! 

Dacă Dumnezeu ar pedepsi imediat, ar rezulta pe pământ numai masacre, numai groază, căci toţi 
am avea de plătit prea mult. 

Decalajul între faptă şi răsplată, fie în bine, fie în penitenţă, dă celor drepți timp să se întărească, 
iar celor răi le dă timp să ispăşească. 

Ioan Hrisostom zice, în chip genial: 

„Răutatea îşi are în ea însăşi pedeapsa înainte de pedeapsă; virtutea devine în ea însăşi răsplata ei 
înseşi, înaintea răsplătirilor ei." 


Dumnezeu este paradoxal 

Altă etapă a „terapiei" lui Hrisostom: revelarea acțiunii paradoxale a lui Dumnezeu. Situaţia era 
astfel: 

Olimpiada, disperată, întreabă de ce Dumnezeu ocroteşte pe nemernici şi prăpădeşte pe sfinți. De 
ce îngăduie nedreptăţi strigătoare la cer! De ce mişeii se bucură, iar drepții suferă... 

Olimpiada nu suportă nici decăderea clericilor (problemă veche şi mereu nouă, deci!). Nu 
suportă că episcopii prigonitori nu sunt pedepsiți de Pronie! Cum tolerează Dumnezeu acestea? 
Ioan îi calmează revolta, zicându-i: 

„Lucrările lui sunt paradoxale”. 

Şi zice: „Să nu te tulburi, să nu te frămânți, ci rămâi mulțumindu-l pentru toate, slăvindu-L”. 
Astăzi, metoda de creaţie „Delphi" te supune la un antrenament mental: să înţelegi paradoxul şi 
să poți tu însuţi crea paradox. 

Când nu înţelegeţi vreo cruzime a istoriei sau a politicii, amintiţi-vă de vorba lui Hrisostom: 
Dumnezeu este paradoxal. 

De aici va urma înţelegerea. Iar înţelegerea înlătură o emoție distructivă. Înțelegerea creează o 
emoție vindecătoare. 

Nu vă răfuiți cu Dumnezeu, că de ce îngăduie nedreptăți strigătoare la cer. Căci tot el vă îngăduie 
şi vouă două lucruri: să faceți păcate strigătoare la cer sau să fiți deasupra nedreptăţii, prin HAR. 


Parabola celor doi morţi bine dăruiți 

Am preluat de la Arsenie Boca o parabolă, pe care o repovestesc în cuvintele mele, păstrând însă 
duhul ei. 

Părintele Arsenie Boca însuşi o ştia din patristică. Eu am actualizat-o puţin. 

S-a întâmplat că au murit, în aceeaşi zi, un pustnic şi un demnitar. Era un pustnic sfințit, şi era un 
demnitar corupt. Şi trupul pustnicului a fost mâncat de fiare. lar demnitarul corupt a avut parte de 
înmormântare cu onoruri naţionale. 

Ucenicul era mâhnit, deprimat şi se întreba de ce Dumnezeu a făcut o asemenea tocmire 
nedreaptă. 

S-a rugat şi a postit şi Dumnezeu i-a revelat răspunsul: Pustnicul mai avea un păcat, iar pentru 
curățire, s-a întâmplat că trupul i-a ajuns la fiare. 

Acel călugăr, deşi sfânt, mai avea o ultimă impuritate de ars, o ultimă dâră de orgoliu de şters, şi 
i s-a creat ocazia unei ultime smeriri, ca să plece dincolo curăţit de orice umbră de păcat. 

Iar demnitarul acela corupt, o fi făcut şi el o faptă bună la viaţa lui, iar Dumnezeu l-a răsplătit cu 
cinstea înmormântării. Căci Dumnezeu răsplăteşte pilduitor chiar şi un firicel de faptă bună, căci 
nimic din binele ce-l faci nu rămâne nerăsplătit. Ce faptă bună o fi făcut demnitarul? Poate fapta 
bună de a fi murit la timp... 


Cheia terapiei: A da un sens suferinţei 

Astăzi se ştie că vindecarea este grăbită dacă dai un sens bolii, suferinţei. Daţi un sens impasului 
şi veţi cunoaşte redresarea. Ca medici, daţi un sens bolilor pacienţilor şi veţi grăbi vindecarea. 
Când acel sens îţi este de nepătruns, să ştii un lucru: Boala nu este niciodată o pedeapsă pentru 
păcat, ci o oprire de la păcat. Deci nu dați sensuri catastrofale, pierzătoare: ci numai sens 
salvator. 

loan Hrisostom, după modelul Fericirilor lui Hristos, vrea să transforme suferinţa Olimpiadei în 
inversul ei, în prilej de bucurie. Zice: 

„Suferinţa este o comoară". 

Adică: fă dintr-o emoție distructivă o emoție vindecătoare. 

Valorizează suferinţa ca pe o comoară. Nu oricui poţi spune acest lucru, că nu te crede. 

Nu oricine poate afirma aşa ceva, că nu-l crezi. 

Dar când ţi-o spune loan Gură de Aur, deci o autoritate în materie revelatorie, o asemenea frază 
produce un şoc trezitor. 

Scrie: 

„Acesta vreau să fie leacul scrisorilor mele: să-ți producă multă voioşie." 

Nu mângâiere voiesc, ci voioşie. Nu anestezic, ci leac. 

Voioşie duhovnicească se zice agalia. 

Este inversul, opusul lui akedia, întristarea. Isihastul ştie să curețe mintea de vălurelele vieții ca 
să survină agalia. 

În scrisoarea a VIII-a zice: 

„Tristeţea fără măsură e otravă." 

Ne amintim că psihologia foloseşte termenul de „toxină psihică", iar orientalii numesc: „cele 4 
otrăvuri" corespunzătoare celor 4 „emoții distructive". 

I 

„ Tratat" despre depresie 

Scrisoarea a X-a a lui Hrisostom este un adevărat „tratat" psihoterapeutic. Pe 24 de pagini, el 
defineşte depresia nervoasă şi faza ultimă a „terapiei": întărirea terenului psihic. Zice: „Deşi am 
desfiinţat tirania deprimării tale şi am surpat cetățuia ei (...) e nevoie de ajutor prin cuvânt ca 
pacea să-ți fie adâncă (...), să arăţi o seninătate fixă şi să te stabilizezi în voioşie". 

Se foloseşte de exemple: sfinți şi profeţi care au avut, episodic, tulburări de personalitate, diz- 
armonii psihice. 

Chiar Sf. Ilie a cunoscut momente de deprimare şi gânduri suicidare! El spunea: „Destul acum, 
Doamne. la de la mine sufletul meu, pentru că nu sunt mai bun decât părinții mei!" (3 Rg. 19:4) 
Şi Hrisostom comentează: „Astfel atimia este mai apăsătoare decât moartea, căci, ca să scape de 
moarte, omul fuge spre moarte". 


„Să nu-ţi faci ţie nedreptate" 

Acest aforism este din Scrisoarea a XVII-a. Este o scrisoare despre medicina sufletului. Este 
împotriva autoagresivității. 

Hrisostom spune că bolile se nasc din deprimare, şi nu invers. 

Doar dacă te nedreptăţeşti tu pe tine, alții vor avea spor să te rănească, să te vatăme. 

Dacă îți lipseşte „stima de sine", vei fi vulnerabil. 

Să nu te devalorizezi pe tine, să nu te auto-excluzi. 

Recăpătarea „stimei de sine" este o noţiune vehiculată astăzi de psihoterapie. Se adresează celor 
cu stări timice negative. Cu idei negative despre viitor. Astăzi se scriu tratate pe tema asta. 

Cu toată convingerea că bolile hipotimice se tratează în spirit, Hrisostom recomandă şi recursul 
la medici, la farmacie, la igienă. El însuşi cere cutare leac, pe care spune că l-a folosit cu succes, 
pentru stomac. El însuşi observă igiena riguros, îi plăceau băile zilnice, în acord cu stoicismul 
ascezei sale. 


Atimia şi eutimia 

loan pune mereu în opoziţie atimia (stare negativă, prăbuşire) şi eutimia (emoție pozitivă, 
fericire). 

loan avea un caracter fericit! constată Anne-Marie Molingrey. Programul său terapeutic, 
spiritual, e bazat pe Fericirile biblice. 

Unde nu-i suferință nu-i mântuire! spun toţi părinții bisericii, poate ştiind că trebuie să-i 
pregătească pe oameni în faţa celui mai curent obstacol, sau cel mai frecvent datum al condiţiei 
umane. 

Din viața Olimpiadei, din dărnicia cu care îşi risipea averile, din înţelepciunea cu care a 
întemeiat obştea de călugăriţe „neadormite", înțelegem că şi ea a avut „gena fericirii". Şi a avut o 
trăire fericită. Zdruncinată la intervale de crunte nedreptăți din partea împăratului, a împărătesei 
cu suita ei, şi din partea episcopilor care l-au nenorocit pe loan Hrisostom şi au forţat-o pe ea 
însăşi să lase obştea ei şi să se exileze. 

loan Hrisostom moare, forțat de către torționarii episcopali, la un marş exterminator, în condiții 
teribile. Împăratul Arcadie, care încă se mai temea să-l omoare, să nu cadă păcatul asupra lui, a 
fost asigurat de episcopii ostili că îl vor ucide atât de discret, că nu va afla nici Dumnezeu 
însuşi!... 

Olimpiada a fost izbită de vestea morţii acestui prieten iubit. Ea se stinge degrabă, la 408. Avea 
44 de ani. Deşi moartea ei pare să fie determinată de melancolie şi traumă emoţională, în 
realitate, ea este atinsă de focul martiriului. Sfârşitul ei aşadar nu este un eşec, ci o cunună. 
Pentru moderni, Olimpiada este relansată ca personalitate exemplară: ea apare ca o femeie care 
şi-a sublimat definitiv feminitatea, până în punctul de sus când, murind, feminitatea ei sublimată 
şi sfințită şi-a luat cea mai emoțională revanşă. 

Noi am reţinut-o aici ca pe un „caz" de luptă cu cedarea nervoasă. 

Sinaxarele, calendarele o rețin, însă, aşa cum este ea cu adevărat, în posteritate: o sfântă. A lăsat 
o pildă care ne înflăcărează, aşa cum ea s-a înflăcărat de Hrisostom. 

A făcut ea însăşi vindecări miraculoase în timpul vieții; iar mormântul ei a făcut însănătoşiri 
atestate şi în scris, şi în memoria populară. A avut ucenice şi hagiografi. Împăratul care a urmat 
i-a cinstit memoria; a mijit un cult pentru ea. Stareţa Serghia, succesoarea la mănăstirea 
Olimpiadei, a simţit într-o viziune prezenţa ei. Într-o vedenie cu Olimpiada, stareţa Serghia a 
primit „cuvânt din cuvânt": „Sunt cu voi în toate zilele vieţii voastre”. 


Evdochia şi trauma de iniţiere 

Tradiția filocalică oferă cazuri care pot fi abordate din această perspectivă: restructurarea 
integrală a unei personalități, medical şi spiritual, printr-o şocare elaborată, prilejuită de revelația 
hristică. 

Cazul Evdochia este grăitor în această privință. Este pilduitor pentru cei care urmăresc o 
vindecare de profunzime: nu doar dispariţia sindromului, ci remodelarea umană, până la meta- 
noia, până la identificarea cu corpul-duh (soma pneumatikon, în formulare paulină). 

În simetrie, vom observa că emo-psihiatria a analizat funcţionarea traumatismului în ritualurile 
de schimbare (2). 

Este vorba de o şocare elaborată, pregătită laborios, pentru a produce în subiect o mutație la un 
alt nivel psihic sau existențial. 


Primul şoc inițiatic: cuvântul revelat 

Evdochia trăieşte în secolul al III-lea, pe vremea lui Aurelian (faima ei este pe culme pe la 270) 
şi a urmaşilor acestuia. Era din Iliopolis, era samariteancă, ba chiar „bună samariteancă" în 
sensul castigant vorbind, adică dăruia domnilor plăceri trupeşti. Era foarte frumoasă şi s-a lăsat 
în voia voluptăţii. A devenit o profesionistă a voluptăţii: o prostituată judicioasă, care a adunat şi 
avere din meseria ei. 

În plină tinereţe desfrânată, Evdochia cunoaşte schimbarea. Nu din senin, ci în urma unei 
întâmplări pe care o voi numi şoc inițiatic. (Prin inițiere, în sens soteriologic, se înțelege 
realizarea mutaţiei de la simţuri la duh.) 

S-a petrecut astfel. Prin cetatea aceea, a trecut un ascet, Ghermano, care şi-a luat adăpost aproape 
de locuinţa Evdochiei, din întâmplare; şi acolo el vorbea oamenilor. Într-o zi, l-a ascultat şi 
Evdochia. Şi a fost şocată de cuvintele: 

„Cine îşi va păstra viaţa, o va pierde. Şi cine îşi va pierde viaţa, pentru Mine, o va câştiga." (Mt. 
10:39) 

L-a întrebat pe ascet ce înseamnă aceasta. 

Ascetul i-a răspuns: “Metanoeite” 

Evdochia n-a înţeles şi a plecat tulburată. 

Există cuvinte şi oameni care lasă un ecou abisal, care răscolesc lutul din noi. Mai ales când 
acestea cad pe un teren emoțional sensibil. Mai ales când acestea sunt spuse unei persoane care 
se află în pragul unui impas existențial. Aceste cuvinte — revelate — produc o șocare filocalică; 
este aşteptată de cei care cer înțelepților „cuvinte de folos". Cuvinte de însănătoşire. 

„Şocare filocalică" este un concept care stă perfect în simetrie cu conceptul, deja existent, 
„traumatism intelectual". După modelul oferit de G. Bateson (3). Acest model este străvechi, 
dinainte, de G. Bateson, evident. A fost folosit în cunoaşterea orientală. Adică în Orientul culturii 
Zen, dar şi-n Orientul Mijlociu, al Bibliei. 

Tradiția filocalică a folosit termenul „cutremurare", foarte apropiat de ceea ce vrea să spună 
termenul „traumatism intelectual". 

În mintea Evdochiei, această propoziţie a Mântuitorului, rostită de un trimis (apostello), „Cine îşi 
va păstra viaţa o va pierde, şi cine o va pierde o va câştiga", a lucrat răscolitor. 

Aşa a fost începutul transformării ei. 

Ştim din istoria mântuirii că şi alţi oameni predestinaţi şi-au schimbat radical viaţa după o şocare 
filocalică, prin cuvânt revelat, auzit de la un trimis. Antonie cel Mare, Cuvioasa Parascheva, 
Pelerinul rus - ca să luăm doar cazuri răsunătoare - au simțit mânarea spre desăvârşire după ce au 
auzit o propoziție revelată, spusă de om revelat. 

Există un Logos care a schimbat destine, există rostiri care au civilizat continente. 


Al doilea şoc: visul revelator 

La Evdochia s-a mai petrecut ceva. 

Cum ea era frămantată de propoziția iniţiatică din Biblie, şi cum era siderată de trimisul Gher- 
mano, şi cum era răscolită de marele îndemn “Metanoeite”, într-o zi a cunoscut o stare de răpire 
însoțită de o vedere îngerească. Să nu-i zicem acelei stări „transă”; căci transa este o stare 
mediumnică, o stare de conştiinţă alterată. Să-i zicem secundă revelatorie. 

În Filocalia se zice: „I s-a făcut o descoperire". Adică i s-a dăruit o relevaţie, un minut 
revelatoriu. 

Şi în descoperirea ce i s-a făcut, „s-a simţit răpită cu mintea şi s-a văzut pe sine luată de mână de 
un înger şi ridicată la cer, unde îngerii se bucurau cu toții de întoarcerea ei. Şi unde o arătare 
intunecită scrâşnea că ea se sustrage de sub puterea sa" (1). Această vedere a marcat-o definitiv. 
Ştim şi din alte exemple ale Filocaliei că oameni vestiți au primit, prin vise revelatorii, harul 
misionar şi li s-a dezvăluit o putere ce era în ei, sau trecea prin ei. 

Visul profetic face să explodeze în exterior un ultim nivel al identificării: identificarea în duh. 
După cum şi introspecția temeinică (introspecție = reflectarea abisalului), prilejuită de noera 
proseuche, poate realiza o apropiere de nivelul pneumatikos/duh. 

Cazuri grăitoare găsim din antichitate până-n zilele noastre. Mai aproape de noi, o amintesc pe 
Maica Teresa din Calcutta, o aromâncă-albaneză: ea a primit puterea misiunii sale în vis. Alt caz: 
Filaret Gămălău din satul Crucea-Bucovina, încarcerat la Aiud prin anii 50, torturat; în prag de 
moarte, el a primit, în vis treaz, puterea suprafirească şi s-a trezit tămăduit de orice slăbiciune, iar 
viaţa sa din inchisoare a înflorit într-un misionarist al carcerelor (4). 


Taumata, adică minune 

Viaţa Evdochiei se schimbă complet. Cere botezul creştin şi-l primeşte de la episcopul Teodot 
(rămas şi el în calendare). Foloseşte în scopuri caritabile toată averea sa. Se retrage la viaţă 
ascetică. Dobândeşte darul tămăduirii şi al vederii înainte. 

Căci mutația de la simţuri la duh este însoțită de dobândirea unor puteri suprafireşti: darul clar- 
viziunii, darul de a face vindecări. Şi viaţa sa a fost minunată. 

Dar suntem în secolul al III-lea, pe timpul persecuțiilor împotriva creştinilor. Din invidie, din 
răutate, Evdochia este denunţată că-i creştină. A fost chemată la judecată. Dar ea l-a însănătoşit 
pe fiul cârmuitorului şi a fost lăsată liberă. La o nouă arestare, se întâmplă acelaşi lucru: îl 
vindecă pe persecutor, care o eliberează imediat, cu frică şi evloghie. Până ce a venit un dregător 
crud, Vichentie, care nu s-a lăsat vindecat, şi a supus-o pe Evdochia la tortură, ca să-şi lase 
credinţa. Evdochia a primit cu înflăcărare cununa martiriului. 

Dar în prezentul capitol, care are ca tematică psihoterapia filocalică, noi subliniem modelul 
terapeutic al Evdochiei: însănătoşirea egoului şi restructurarea totală a personalității. 

Sunt de reţinut, ca universal valabile, cele două circumstanţe care au declanşat procesul 
însănătoşirii. Una exterioară: întâlnirea cu un purtător de Logos revelat, care a prilejuit 
„încălzirea ascetică". Şi una interioară. 

Întâlnirea cu Logosul lăuntric, sau cu „îngerul", care a activat spontan „gena mântuirii". 

Erau reali acei îngeri din viziunea Evdochiei? Erau elaborări subiective, ale unui psihism abisal 
orientat spre însănătoşire? Să credem în asemenea apariții? Ştim că Antonie cel Mare, şi 

Evagrie, şi Grigore Sinaitul au lăsat îndemnuri să se „refuze" îngerul, mai ales din viziunile 
neofiților. (Neofit însemnând „proaspăt iluminat"). Căci la neofit, „îngerul" s-ar putea să nu fie 
înger. 

Aşadar, ce trebuie să facem cu asemenea viziuni? Răspunsul Filocaliei este: poţi să crezi în vise 
numai dacă eşti Iosif, sau Daniel, adică dacă ai anvergura lor şi puterea lor de a discerne între 
elaborare personală şi informaţional dumnezeiesc. Poţi să crezi în viziuni numai dacă eşti 
Evdochia, sau Maica Teresa ... 

Şi până să afli dacă eşti Evdochia, cum să distingi între elaborări subiective şi SEMNE 
dumnezeieşti? Prin observarea calității lor anastasice. Sunt dumnezeieşti semnele care 
prilejuiesc sănătate, vindecare, renaştere, adică anastasis, înviere. Semnele care desferecă 
izvoarele vieţii şi ale salvării omului. 


Ridicarea bărbatului căzut (Vindecările credinţei) 

În istoria transformărilor minunate, cazurile de femei sunt mai numeroase şi mai dramatice decât 
cazurile de bărbați. 

Şi Thaisa, şi Maria Egipteanca, şi Sfânta Fotini s-au ridicat pentru totdeauna, fără nici o 
întoarcere la viciu, fără nici o concesie. 

Bărbaţii ne-au apărut mai vulnerabili la patimă. Am analizat cazuri de asceți carpatici şi 
necarpatici care au luptat cu ispitele, într-o altă carte (Terapia destinului, capitolul Eros // 
rugăciune). În Pateric citim despre mulţi asceţi care nu s-au putut salva decât prin fugă, precum 
sfântul Martinian. 


Privirea şi hormonii 

„Până şi o privire vinovată mă ucide!" îi spunea o femeie bărbatului ei. Bărbatul o acuza de 
gelozie absurdă. Dar este vorba doar de gelozie absurdă? Să vedem. Biochimia a demonstrat că: 
a jindui în minte după o femeie produce în bărbat reacții hormonale şi endocrine ca şi când actul 
sexual ar fi început în realitate! Fantasma erotică - deşi este numai un „substitut" de real - te va 
osteni mai tare decat realul însuşi. 

Ce-i rău în asta? lată ce-i rău: Când vorbesc simţurile, tace spiritul. 

Trăirea spirituală mistică este trecerea definitivă de la simţuri la Duh. 

Legendara Citra întâlneşte un ascet în pădure, îl priveşte vrăjită. Se apropie de el. El se tulbură 
când o vede. El e gata să renunţe la rodul bogat al ascezei îndelungate. Căci şi prin femeie 
vorbeşte o eternitate, o grijă teribilă a naturii de a păstra speța umană. Citra l-a tulburat. A fost o 
tulburare, nu o ispitire. Adică Citra n-a făcut-o pentru plăcerea ei. Ci, printr-o îngăduire a legii 
perpetuării speţei, ea vrea să-l mute, pe acel om sporit, de la asceza pustiei, la asceza căsniciei. 
Căsnicia tot asceză este, şi dacă ţi-o asumi cu responsabilitate, ca pe un exerciţiu spiritual, 
familia ar putea fi egală cu monahismul... De altfel, în orice alegere bună se află Dumnezeu. 
Dumnezeu este simbolizat prin alegerile bune, după cum Eul este simbolizat prin obiecte. 


Trei moduri contra viciului 

Există chiar şi preoţi, şi monahi care se tulbură la vederea femeii frumoase. Şi în vechime, şi 
astăzi. 

Din vechime, amintim pe monahul Conon, care slujea şi ca preot. El se smintea când miruia 
femei. Era bântuit de fantasme erotice. Şi, învinovăţindu-se foarte tare, a vrut să părăsească 
preoția, simțindu-se nevrednic. 

Atunci a avut o viziune: Că a venit la el loan Botezătorul şi i-a zis: „Rămâi preot, că te voi uşura 
eu de războiul acela", adică de poftirea femeilor. 

Preotul Conon, curios de efectul acelei terapii prin viziune, s-a dus la slujbă. Şi când a vrut să 
miruiască o fată persană, „imbunătăţită, dar atât de frumoasă" (precizează Limonariul), preotul s- 
a smintit de tot, şi, disperat, a decis iarăşi să fugă din mănăstire. 

Iarăşi i s-a arătat în vedenie loan Botezătorul, şi i-a spus: „Prima dată, nu ţi-am luat cu mâna mea 
patima, ca să te lupți singur, să biruieşti, şi astfel ai fi avut multă plată şi frumoasă cunună. Acum 
te voi uşura cu mâna mea de acest război al cărnii." 

Şi Sf. loan l-a supus, în vis, la un fel de chirurgie psihică, l-a însemnat cu semnul crucii pe 
pieptul dezvelit. A doua zi, Conon, când a miruit-o pe preafrumoasa persană „nici n-a simțit că 
este femeie cu firea". 

Soluția reprimării dorinței nu-i bună. O patimă reprimată îl roade pe bărbat, sau îi dă acele vise 
umede, care fac dificilă lucrarea ascetică. Soluţia represivă duce la refulări. 

Sunt trei moduri de preschimbare a naturii vicioase. 

(a) Acţiunea interioară sau asceza: prin mutarea gândului mereu spre divinitate. Iar când apare o 
fantasmă erotică, o priveşti neutru, fără încântare, o laşi să treacă; exercițiu ajutător, 
conştientizarea că făptura ta este privită de ochi cereşti şi că este bună numai dacă produce 
bucurie, şi nu învinovăţire. 

(b) Acţiunea exterioară: metaniile şi postul. Cât despre ajutorul posibil primit în vis, acea 
chirurgie psihică, este un semn că cel preocupat de schimbarea sa, cu căinţă şi stăruință, primeşte 
acest dar: activarea spontană a arhetipului mântuirii. 

c) Modul radical de transformare, cum s-a văzut în istoria mântuirii, este martiriul,-care arde 
rădăcina răului şi dăruieşte desăvarşire. 


Bonifaciu cel bun şi uşuratic 

Bonifaciu (sau Bonifatie) a trăit la Roma, pe vremea lui Dioclețian (sec. IV). Era vătaf pe moşia 
unei femei bogate: Aglaia. Trăia în voluptate şi păcat cu stăpâna sa. Era şi iubitor de vinuri dulci. 
Se spune că era bun la suflet şi chiar înclinat spre cele religioase; dar aceste calități erau 
zădărnicite de pofte trupeşti şi de amoralitatea sa structurală. 

Dumnezeu a rânduit ca el să fie treaz la mântuire, întâmplarea a fost astfel: Aglaia, - aflată şi ea 
sub păcatul simţurilor şi al indiferenţei la binecuvântare, fiind şi ea un amestec ambiguu de bine 
şi rău, de senzualitate şi compasiune - i-a zis: 

„Mergi în Orient, în Cilicia, unde au fost torturați creştini, şi să aduci aici moaşte de Mucenici, să 
le avem spre ajutor şi vindecare." 

Iar el, glumind, euforizat de vinuri, a zis: „De vor aduce moaştele mele, le vei primi oare?" 
Aglaia i-a zis: „Beţivan simpatic, du-te şi fă ce te-am rugat!" 


I 

Iluminarea lui Bonifaciu şi puterea suprafirească 

Bonifaciu a ajuns în Cilicia. Tocmai atunci acolo se petreceau alte sângeroase persecuții. El a 
asistat la torturarea publică a unui creştin. A fost cutremurat şi s-a aprins de râvnă. A fost 
transformat cu totul văzând minunile rezistenței martiriului. Bonifaciu s-a apropiat de cel 
torturat, a sărutat rana de martir şi, în acel moment, s-a produs în el iluminarea cerească. 

A mărturisit că este creştin, a fost legat şi supus la tortură. Dar iluminarea îi conferea supra- 
putere, aşa că a scăpat teafăr şi nevătămat din cele trei munciri: străpungerea corpului cu săgeți 
de trestie, plumb topit vărsat peste el, aruncarea sa în cazanul cu smoală topită. 


Trupul care nu arde în foc 

Adesea întâlnim în viețile sfinților acest fapt: că, supus la tortură, trupul sfinţit rezistă. Sfântul 
Pantelimon, patronul medicilor, de pildă, a fost supus la cinci suplicii, şi a scăpat teafăr din toate 
cinci. Uneori martirii erau aruncaţi la fiare sălbatice flămânde, şi fiarele nu le făceau nici nu rău. 
Asta am înţelege-o prin comunicarea viului la nivel infracelular, sau la nivelul empatiei animale. 

Dar uimitoare este mărturia că, aruncat în cuptor înroşit, sfântul scapă nevătămat. Şi-n cazul lui 
Pantelimon, şi-n cazul lui Bonifaciu, supliciul focului, al cuptorului înroşit, al cazanului cu 
smoală topită sunt uimitoare. Aceste minuni sunt adevărate şi probabil că ele au contribuit la 
extinderea grabnică a creştinismului. 

Vom spune însă că nu toți martirii vădeau aceste mutații bioenergetice, şi că ei, în genere, nu 
doreau să le obţină, nu se aşteptau la ele. Dimpotrivă, ci aşteptau cununa martiriului, ca, prin 
aceasta, să dobândească asemănare cu Hristos cel crucificat. Ei nu voiau să aibă parte de cruțarea 
de foc, ci voiau să sfârşească martiri ca să aibă parte de înviere. Minunea se producea la unii, la 
alții nu. Măreţia lor este martiriul, nu miracolele. Cei care nu cunoşteau miracolul, primeau cu 
extaz cununa de martiri. Și sunt multe cazuri când, în arenă, fiarele flămânde sfârtecau 
credincioşi. Dar şi atunci se petrecea un miracol: în timp ce fiarele îi impresurau, ei cântau 
imnuri de slavă şi mulțumeau pentru nunta cerească. 


Știința nu neagă calitatea de miracol 

Analizând situaţia corpului care nu arde în foc, omul modern a ajuns la nişte concluzii raţionale. 
Este mai rodnic pentru mântuire să accepți ca minune asemenea situație. Dar nici explicația 
ştiinţifică nu micşorează calitatea acestor fenomene şi, în general, nu înlătură cu totul calitatea de 
miracol. Adică ceva rămâne încă neexplicat. 

lată aşadar o posibilă explicație în cazul imunităţi la foc. Omul iluminat, omul identificat cu 
corpul-duh (corpul cauzal sau dumnezeiesc) nu arde niciodată. Pentru simplul motiv că duhul nu 
arde niciodată în foc. Aceasta e de altfel dovada că omul are şi un duh, un corp-duh. Şi dacă 
omul s-ar identifica - prin credință - cu acel corp-duh, nu ar cunoaşte nici ardere în foc, nici 
degradarea prin boală. 

La urmă, lui Bonifaciu i s-a tăiat capul. Însoţitorii săi i-au găsit moaştele şi le-au cumpărat cu 
500 de galbeni; le-au adus la Roma, unde s-a închinat o biserică pentru el. 

Aglaia s-a sfinţit şi ea, prin asceză, prin rugăciune, intrând şi ea în calendar. 

Ne îngăduim o referință metaforică pe seama numelui martiriului: din Bonifacies („față bună", 
adică om cu aparenţă bună), el a devenit Bonifatum („soartă bună", om cu destin ales). 


Relaţia credință-sănătate (în tratamentele părintelui Arsenie Boca) 

Îndreptarul de viaţă 

Părintele Arsenie Boca a lăsat un „îndreptar de viață”, codificat în cinci puncte: oxigen; glico- 
gen; paza hormonilor; somn; concepţii de viaţă creştine. 

Acest îndreptar insistă mai mult pe sănătate decât pe asceză. Părintele Arsenie e convins că „nu 
poţi să ai credință dacă nu ai sănătate". Şi invers: Cei fără credinţă sunt foarte vulnerabili fizic şi 
psihic, sunt primejduiţi cu degenerarea. Părintele Arsenie vedea o concordanţă între fiziologie şi 
duhovnicie. 

Părintele arhimandrit Teofil Părăian ne-a detaliat aceste cinci puncte ale îndreptarului de viaţă: 
„Să trăieşti în mediu fizic curat, în aer curat; să observi echilibrul organic prin hrană rațională: 
nici prea mult, nici prea puţin; sunt boli de trai bun şi sunt boli de trai rău; dar boli de trai de 
mijloc nu sunt!" 

Despre „somn", părintele Teofil ne detalia: „Majoritatea nevoitorilor pun accent pe priveghere, 
pe veghe, pe nedormire. Or părintele Arsenie pune accent pe somn, pe odihna minţii". În altă 
circumstanță, părintele Teofil Părăian ne-a spus: „Dacă facem o noapte albă, facem şi-o zi 
neagră! 


Paza endocrină 
In legătură cu păzirea vieţii hormonale şi cu disciplina sexuală, părintele Arsenie Boca 
întreprinde o adevărată terapie de cuplu. Veneau la el cupluri de tineri căsătoriți, sau familişti 

relativ tineri, veneau cu probleme de sănătate sau cu tulburări emoţionale. Multora le recomanda 
perioade de abstinenţă sexuală de la trei luni la şase luni, după caz. Această abstinenţă periodică 
este folositoare în regenerare. 

Părintele Arsenie zicea: „Omul este încâlcit cu desfrânarea". „Omul se lasă momit de plăcere şi 
astfel este tâlhărită energia genetică”. Sau: „Oamenii au despărțit plăcerea de poruncă". 

El nu era un simplu moralist sau un prohibitiv. Cuplurilor „normale" le recomanda hâtru: „Nici 
abuz, nici refuz". 

(Nici abuz din partea bărbatului, nici refuz din partea femeii, interpretau unii... Dar nu ştim.) Nu 
insistăm pe aceste relativizări, căci hedoniştii şi adepţii plăcerilor fac tocmai din aceasta 
„regulă", şi nu detaliul regulii. 


Insistenţa pe paza simţurilor 

Paza simţurilor are mai ales rol profilactic. Vorbind despre aceasta. Arsenie Boca are exprimări 
percutante, adesea şocante, ca adevărul să izbească atenția, să lucreze la despietrirea celor 
împietriți. Zice: 

„Hormonii sunt gloanţele instinctului. (...) Ochii, urechile, nările şi gura sunt zone erogene." 
(Cărarea Împărăției, p. 241) 

Dar acestea sunt şi zone reflexive, observăm. Ele reflectă viaţa şi se supun reflexiei. Ochiul este 
creier dezvelit de os. 

Paza simţurilor, înainte de a putea fi o preocupare personală şi o purtare de grijă pentru om, este 
ajutată de părinți trupeşti sau duhovniceşti. Copiii (dar şi adulții care rămân copii ca vârstă 
emoțională), „se reazimă pe mintea părinţilor”. 

lar omul matur, zicem, se reazimă pe rugăciune, adică pe mintea lui Dumnezeu, când sunt 
vrednici de aceasta. 


Relaţia credinţă-sănătate 

Acţiunea vindecătoare a părintelui Boca este însemnată. Nu făcea propriu-zis „medicină isi- 
hastă", îmi spune părintele Daniel, fost ucenic al părintelui Boca, în prezent duhovnicul 
mănăstirii Prislop. Nu făcea deci ceea ce azi ar vrea să se numească „medicină isihastă”. El dădea 
prescripţii sigure şi eficiente, pentru viața duhovnicească. Dar cu urmări în viețuirea sănătoasă. 
Cerea fermitate în viața de cuplu. Multe cazuri ale degenerării, el le surprindea în dezordinea 
trăirii relației de cuplu şi a atmosferei din familiile scindate. 

„Familia e mai pretențioasă decât călugăria!" zicea. 

Uneori îndemnurile sale erau strict personale. Alteori aveau un caracter general. În conferințele 
şi predicile sale sunt remarcabile preocupările de vieţuire sănătoasă. Între sănătate şi credință este 
o relație directă. Mistica se întemeiază pe adunarea harului şi pe puterile naturale şi, la rândul ei, 
orientează aceste puteri, cum sunt ereditatea, mediul, destinul. 

„Această forţă, destinul, este şi naturală şi supranaturală, căci jumătate este de pe pământ, iar 
numai cealaltă jumătate este de la Dumnezeu". Ceea ce este „pe pământ" este elucidat de „cei 
care ştiu ce e şi cum lucrează" iar aici îi are în vedere pe marii terapeuţi sufleteşti şi trupeşti. 

Pe primul loc sunt vindecătorii sufletului. Zice: „Dumnezeu trimite vestitorii fiecărei vremi 
(slujitorii cei de dis-de-dimineaţă) ca să-ți dea răgaz să te îndrepți”. 


Două laduri şi două Raiuri 

Părintele Arsenie nu ameninţa cu iadul, ci cu fiziologia. Mai sunt şi azi preoți care-şi sperie 
enoriaşii slabi de înger: îi sperie cumplit cu scenarii malefice, infernale, şi aceşti preoți induc (în 
enoriaşii vulnerabili) nevroze sau sindromul de posesiune. De ce mai sunt astfel de preoți? 

Reminiscenţe dintr-o pedagogie negativă, care nu ştiu câte roade a dat în Evul Mediu, dar azi în 
mod cert este un atavism şi un semn de retardare. 

Spuneam, părintele Arsenie nu ameninţa cu iadul. Nu „răsplătea" cu raiul, ci cu perspectiva 
sănătăţii perfecte şi cu regenerarea puterilor. Veneau la el oameni de 30-40 de ani, cu sănătatea 
şubredă, şi el îi punea pe picioare. Cu dubla sa acţiune: fiziologică şi duhovnicească. 

În cartea sa, Cărarea Împărăției, el scrie: „Bărbatul e poligam din fire (...) Solomon avea 1000 
de femei - însă i-au plătit bine - că l-au smintit la minte, încât s-a lepădat de Dumnezeu (Regi 11: 
3-4). 

El face distincţie între „iadul teologic" şi alt iad: mai familiar, mai concret: „Iadul vieții 
mizerabile", „convoiul mizeriei asupra căreia desfigurarea şi degenerarea se întind ca o pereche 
de gheare, trăgând pe cine prind într-o enormă gloată de chinuiți şi dosădiți ai sorții." (Cărarea 
Împărăției). 

Tot aşa, există două Raiuri. Unul „teologic", în relație cu taina vieţii de apoi. Altul - raiul 
psihologic, să zicem aşa: raiul lăuntric al omului, raiul familiei armonioase, raiul vieţii 
duhovniceşti aici şi acum. 


Credinţa şi sănătatea 

Concepții de viață creştine — iată un aspect esențial pentru sănătatea fizică şi psihică, pentru 
regenerarea individuală şi, poate, națională. 

„Ateismul este o alienație mentală", spunea părintele Arsenie. Din fericire, lumea n-a căzut de tot 
în ateism; în străfundul său, omul este religios. Dar poate omul modern să-şi păstreze credința? 
Cum poate să-L mai „vadă" omul modern pe Dumnezeu, după toate furtunile raționaliste şi 
scientiste? 

Sunt două căi de a-L percepe pe Dumnezeu: calea „pozitivă", a Proniei; şi calea „negativă", a 
Judecăţii. Asceţii, monahii, dar şi mirenii râvnitori şi dăruiți, îl percep pe calea Proniei. Dar asta 
e foarte rar în veacul nostru. 

Intelectualii, chiar cei cu minte deschisă, îl pot percepe pe calea negativă, a „Judecăţii”; adică nu 
prin „convorbire cu El, ci prin atributele Sale, prin Legea Sa, prin Voia Sa. 


Arsenie Boca şi psihanaliza 

„Caut rădăcinile durerii", spune părintele Arsenie Boca. Le caută în familia pacientului, în 
trecutul său, în abisalul său. 

Un capitol din volumul Cărarea Împărăției se intitulează Un fel de psihanaliză p. 254). 

Nu este o referință întâmplătoare, ci realmente părintele Arsenie Boca face psihanaliza unui caz: 
ateul. Coboară în abisalul acestuia să descopere „ce furtuni bântuie acolo (...) şi de ce realitatea 
spiritului este inexistentă la el?" 

Ajunge la constatarea că ateismul este o infirmitate, un handicap, care are şi cauze ereditare, dar 
şi conflictele psihice recente. Astăzi s-a cercetat dacă există o relaţie între ateism şi clivaje ale 
eului, sau blocaje venind din perioada embrionară şi din conflicte din prima copilărie. 

Conflictele din familiile dizarmonice, certuri sau violenţe, se răsfrâng dramatic asupra fătului, de 
cand începe procesul cerebrogenezei. 

Părintele Arsenie Boca zice: „Cuprinsul credinţei se învaţă. Înclinarea de a învăţa sau nu — se 
dobândeşte. 

Înclinarea sufletului este către obârşia sa!" Este astfel semnalată o premisă terapeutică: 
remedierea stă în posibila sporire a coeficientului de spiritualitate. 

Anima naturaliter christiana ( = Sufletul este în mod natural creştin). Doar că sufletul se 
interferează cu trupul care, dacă este năruit de conflicte ce „zac în străfunduri", îi tulbură 
exprimarea. 


Mistica în relaţie cu: ereditate, mediu, destin 

Părintele Arsenie Boca are mereu în vedere, ca misiune mistică: însănătoşirea individului, a 
familiei, a naţiei. O face ca un terapeut, pornind de la natural spre suprafiresc. Ascetul 
taumaturg, ascetul vindecător este o tradiție importantă în istoria salvării. 

Fraza biblică „Acesta e glasul de dimineaţă al vremii ce va să vină" este interpretată de părintele 
Arsenie astfel: 

„Trebuie înţeles că aceasta este o misiune mistică spre puterile naturale”. 

Experiența mistică - pătrunderea tainei mântuirii prin comuniunea cu Dumnezeu — e privită în 
relație cu cele trei puteri naturale: ereditate, mediu, destin: „Destinul, după concepţia creştină, 
vine mai mult de la divinitate”. 

Dar: „Se poate interveni şi în puternica forță a destinului”, căci o componentă a lui este din 
lumea aceasta. 

„Ori de câte ori, ca duhovnic, auzim că copilul e neputincios, tot de atatea ori ne lovim de 
ereditate, de influenţa mediului. Şi dacă mergem şi mai la rădăcina lucrurilor, la destin, copilul 
ispăşeşte vina părinţilor. De multe ori trebuie s-o ispăşească şi pe a strămoşilor. Se poate însă 
interveni ŞI în ereditate, şi chiar în zona divină a destinului nostru care covârşeşte pe pământeni”. 


Vindecări miraculoase 
Cheia vindecărilor: trăirea în duh 

Pe Sf. Munte Athos vom auzi adesea că s-au săvârşit minuni. S-ar putea zice că, acolo, 
miracolul este fapt cotidian. 

Sunt ajutoare cereşti sau minuni săvârşite prin evlavie şi prin icoana Maicii Domnului: 
însănătoşiri, salvarea unei obşti, daruri neaşteptate, schimbarea vieții. 
Alte ajutoare minunate vin dinspre relicve sfinte, locuri consacrate, sau dinspre asceţi sporiți. 
De ce pe Sfântul Munte se petrec miracole mai mult decât oriunde? 
lată de ce. Pentru că ei, cei de acolo, trăiesc în Duh, şi nu în trup. Asceţii mari de pe Munte, 
nevoitorii, fie la obşte, fie la pustie, trăiesc în Duh. Chiar şi pelerinii, călătorii care vin acolo 
cunosc şi ei trăirea în Duh. Şi vin pentru o perioadă limitată. 
Dar şi în acest interval limitat, ei cunosc influența puternică a mediului athonit şi, măcar pe 
timpul acela, ei trăiesc în duh, nu în trup. Unii dintre aceşti călători vor prelungi starea de trăire 
în duh şi după revenirea în lume. 
Ce înseamnă a trăi în trup 
Sunt trei feluri de trăire: în trup, în minte şi în Duh. 
A trăi în trup înseamnă a rămâne conectat la sursa păcatului. Înseamnă a trăi înrobit patimilor, 
simţurilor. A te gândi doar la mâncare, la sex, la satisfacerea nevoilor primare; a te gândi la bani 
şi la funcții; a fi dominat de ambiţii şi egoism. A trăi între griji şi plăcere. 
Un mare păcat este grija. Un subtil păcat este plăcerea perversă sau satisfacerea imediată a 
simţurilor. 
Grijile înseamnă a trăi în trup. A te identifica deci cu trupul, cu partea ta căzătoare şi vulnerabilă, 
în slavonă, grejnik înseamnă păcătos. Pe drept cuvânt: cel copleşit de griji e un păcătos... 


O persoană obiectează: 

— Acasă ne năpădesc grijile gospodăriei, grijile bucătăriei... înseamnă că noi, gospodinele, 
facem păcate că stăm în bucătărie? 

Răspunsul: Treburile gospodăriei sunt s/ujiri, nu griji. Bucătăria este slujire, nu grijă. Transformă 
mintea: de la mintea grijii, la mintea slujirii. Slujirea înseamnă: muncă dezinteresată de a obține 
profit personal imediat; cu simţul dăruirii, cu drag şi fără bombăneală. 

Parabola „Marta şi Maria” a fost rău înţeleasă de oameni. Hristos nu dezaprobă faptul că Marta 
munceşte. El dezaprobă că Marta bombăneşte şi scânceşte! Hristos o găseşte exemplară pe Maria 

nu pentru că ar renunța la muncă, ci pentru că mintea ei este pregătită pentru contemplația 
divinului. Că, dacă înlături bombăneală şi obsesiile şi invidia — capeți mintea slujirii, mintea 
limpede a bunătăţii şi a sănătăţii. 

Aşa se face trecerea de la trup la Duh, şi-n mediul familial, şi-n cel profesional. 


Principiul plăcerii 

Spuneam că mare păcat este grija (pentru că blochează, întunecă, îmbolnăveşte) şi cel mai subtil 
păcat este plăcerea, pentru că duce la stagnare, la regresie infantilă, la indiferenţă religioasă, 
cădere. 

În psihologie, se vorbeşte de două principii care guvernează procesele mintale: principiul plăcerii 
(infantil) şi principiul realității (comportament de adaptare, de ajustare la dificultăți). Principiul 
plăcerii revendică îndeplinirea imediată a unor trebuințe; iar când acestea nu pot fi împlinite, 
omul scânceşte, înjură, bombăneşte, urlă; sau, în alte cazuri, el cade în reverie, vise 
compensatorii, ascundere în boală... 

La adult, frustrarea de plăceri se poate manifesta prin reverie şi vis, ca satisfacere iluzorie; dar şi 
prin revendicări vehemente, nemulțumiri şi mânie, în cazuri de dizarmonie nervoasă. Aceasta se 
remediază sau se corectează prin practica despătimirii (vezi şi rugăciunea lui Efrem Sirul). 


Mintea mulţumirii şi a iertării 

Facem distincţie între plăcere şi mulțumire. 

Mulţumirea este o stare salvatoare: este stabilitatea emoţională. 

Sf. Pavel defineşte astfel condiția înaltei evoluţii spirituale: „Rugaţi-vă neîncetat. Întru toate 
mulțumiți" (I Tes. 5:17-18). 

Prin mulțumire înțelegem un stadiu al minţii foarte stabil, ferit de fluctuații afective, ferit de 
exaltare, pe de o parte şi de scânceală, pe de altă parte. 


Mulţumirea dezvăluie un psihism calm, puternic, senin: nu se încântă când primeşte zăhărelul, nu 
înjură când îl frustrezi de zăhărel. 

Este „mintea de viaţă lungă". Căci a mulțumi provine din cuvintele a mulți-ani. Vezi termenul 
popular întrebuințat şi de Sadoveanu: mulțănesc, adică îți urez mulți ani! 

Iar în slavonă, „mulţumesc" se spune bogda-prosti, adică: Dumnezeu dă iertare. 

Înţelegem, prin această referire la etimologie, de ce mintea mulțumirii este mintea vieţii lungi, 
este mintea iertării. Şi, mai ales, este mintea care face trecerea de la plăcere la realitate, de la 
trup la Duh. 


Menţinerea treziei 

Importantă este menținerea acestei trăiri. Căci unii primesc darul treziei în duh, o clipă, fie prin 
contactul cu locul sacru, fie prin puterea unui duhovnic sau maestru; dar menţinerea treziei este 
grea. 

Pentru menţinerea în Duh sunt necesare ajutoare, asceză exterioară, context salvator. Omul este 
slab şi are nevoie de sprijin. 

Menţinem mintea în Duh şi în trezie, prin rugăciune, prin cele 7 taine, prin simboluri religioase. 
Ne amintim că symbolon înseamnă unire. Iar contrariul lui symbolon (unire) este diabolos, care 
înseamnă dezbinare, rupere, scindare, învrăjbire. 

Symbolon este şi „Crezul" de la Niceea (simbolul credinţei); symbolon este şi o imagine care 
declanşează o amintire divină, un context salvator, o experienţă spirituală. 

Un exemplu de simbol ajutător: Uşa. Obiect comun, cu care ne întâlnim zilnic... Pentru cel sporit 
în duh, uşa este nu numai un cadru dreptunghiular de ieşire şi intrare; ci el îşi aminteşte sensul 
duhovnicesc, cel rostit de Hristos: „Eu sunt ușa: de va intra cineva prin Mine, se va mântui, şi 
va intra şi va ieşi, şi pășune va afla. " (loan 10:9). 

O uşă desparte două spații: spaţiul amorf, al lumii, şi spațiul consacrat: al casei, al bisericii, al 
chiliei, al trapezei. 

Când deschizi o uşă, să-ţi aminteşti de aceasta, şi astfel intrările şi ieșirile vor fi sporitoare. 

Şi, cum omul deschide 12000 de uşi pe an, ar avea ocazia să-şi reactualizeze planul spiritual de 
12000 de ori... 

Deschiderea unei uşi devine un exercițiu spiritual. Faceţi-l zilnic. 


Cu întrebarea te mântuieşti 

Un aforism filocalic spune: 

„Cel ce se mântuieşte, cu întrebarea se mântuieşte." 

Pare simplu. Este simplu. Doar că trebuie întrebare multă şi ascultare multă. 

Întrebarea înseamnă ucenicie şi strădanie. Dacă Facultatea de medicină durează şase ani, oare 
crede cineva că Facultatea rugăciunii minţii în inimă, Facultatea noera proseuche, durează mai 
puţin? 

Există răspunsuri care luminează spontan şi trecător; numai dacă urmează o asceză sistematică 
iluminarea se fixează în ființă. 

Pentru cel disperat, întrebarea procură un anestezic, o pilulă de urgență. 

Pentru ucenic, întrebarea deschide uşa cunoaşterii. 

Aşadar, nu simpla întrebare care-ţi rezolvă o situație de moment, un impas existenţial. Ci 
întrebarea-şcoală, răspunsul-cale. 

Paisie Aghioritul zice: 

„Cât timp trăieşte, omul să dea examene duhovniceşti. Corigenţi nu există." 


Paradigma ascetului vindecător 

Despre cuviosul Paisie Aghioritul (1924-1994) am aflat din relatări directe, pe Sfântul Munte; dar 
şi din cărţile sale. 

Ştim că Paisie a ajutat mii de oameni. Avea daruri vindecătoare reale. Avea şi darul vindecării 
ignoranței — care-i sursa bolilor. Avea cunoaştere, adunată nu în şcoli, ci în asceză şi-n 
învățătura patristică. S-a format şi s-a informat mereu. 

S-a format prin practica noera proseuche. S-a informat la „doctorii" pustiei aghioritice. S-a 
format temeinic, cercetând bătrâni luminaţi, de la care observa practici, asculta, lua notițe, 
sistematiza episoade exemplare. A lăsat scrieri adunate, până acum, în cinci volume. 

A fost un monah migrator, la diverse mănăstiri, din Capadochia originilor sale, la mănăstirea 
Sinai şi-n mănăstirile din Grecia, mai ales pe Sf Munte. 

L-a cercetat pe Teofilact, poate cel mai sporit dintre contemporanii cunoscuţi. Deşi mulți erau 
încredințați de sfinţenia lui Teofilact, el îşi ascundea cât putea desăvârşirea şi minunile, care tot 
mai răzbăteau spre oameni. 

Teofilact avea extaze, dobândise căldura permanentă a corpului, levita, deşi nu-i făcea deloc 
plăcere să leviteze, iar darul teleportării îl considera chiar ispită diavolească, şi se lupta cu el. 
Cuviosul Paisie l-a cercetat şi pe bătrânul care, părăsit de un ucenic doct şi trufaş, a fost slujit de 
un înger. Şi de aici, un prilej pentru noi să adâncim înțelesul relaţiei omului cu îngerul său. 

Paisie Aghioritul n-a încetat niciodată să exerseze, să se informeze şi să ia notițe, păstrându-şi 
curiozitatea vie de ucenic, chiar şi după ce el însuşi era maestru şi era căutat de sute de oameni. 


Cei care apelau la el erau din aceste categorii: 

- oameni cu boli psihice, cu nevroze; 

- oameni cu conflicte în cuplu, cu dezastre familiale; 

- oameni cu eşecuri de viaţă, rezultând din dizarmonii şi tulburări de personalitate; 
- oameni cu boli incurabile, cancere. 

A rezolvat multe cazuri de atimie, de stări depresive, de toxicomanie, de boli somatice. Unele din 
acestea sunt consemnate de biograful său, ierom. Hristodulos, altele sunt scrise doar în Cartea 
vieții. 


Cuvintele de folos ale asceților: însănătoşire şi îndreptare a vieții 

Oamenii merg să ceară „cuvânt de folos" când se află în impas existențial, la disperare, la boală, 
la nevoia de a-şi salva un copil sau un părinte. Dar şi din dorința de a-şi schimba viaţa. 

În orice veac, chiar şi-n acesta, trăiesc oameni care au darul vindecării sau al îndreptării vieţii. 


Un caz de vindecare prin cuvânt 

Unii asceţi rostesc cuvântul vindecător înainte ca penitentul să spună pentru ce a venit. 

La Ion Ciobanu, Pustnicul de la Rameţi, a venit o femeie slăbănoagă, adusă în spate de feciorul 
ei. 

Pustnicul, de îndată ce a văzut-o i-a spus: „Pleacă de aici, femeie. Du-te şi te împacă degrabă cu 
vecinul pe care l-ai blestemat şi l-ai osândit!" 

Femeia era uluită că pustnicul ştia totul dinainte, prin clarviziune. A aflat astfel că blestemele 
aruncate de ea asupra vecinului s-au întors asupra ei (cum de altfel se întorc toate blestemele) şi 
ea s-a îmbolnăvit, şi doctorii nu puteau face nimic. 

Întâlnirea cu pustnicul a fost hotărâtoare pentru ea. Deşi pustnicul a rostit retoric acea respingere, 
femeia s-a cutremurat şi a avut revelaţia că a încălcat o lege universală; ea a fost răscolită de 
această revelaţie, a cunoscut o bruscă transformare, a iertat, a ars ura ei şi-n acel moment s-a 
vindecat. 


Caz de dezlegare 

Venind de departe, un bărbat se apropia de coliba lui Ion Ciobanu, Pustnicul. Fără să-l fi 
cunoscut, pustnicul i-a spus: 

„Copilul tău este bolnav de păcatele tale. El zace la pat, de două săptămani, de păcatele tale." 

Şi i-a numit păcatul pe care nu-l ştia nimeni. 

Bărbatul a fost cutremurat de această dezvăluire. 

„Cum să şterg acel păcat, părinte?" a întrebat. 

„Mărturiseşte de două ori şi fă dezlegare duhovnicească". 

Apoi i-a dat un canon de îndreptare. Şi pe când îi dădea dezlegarea omului, copilul său se făcea 
sănătos. 

Psihoterapia medicală cunoaşte şi ea multe cazuri de acest fel, când vindecarea unei dizabilități a 
unui copil presupune tratarea părinților, sau a unuia dintre părinți. Vindecă-i pe părinţi şi se vor 
vindeca fiii. 

Bătrânul Ieronim din Eghina (+1966) i-a spus unei femei care a venit să-i ceară ajutor în 
îndreptarea unui copil neascultător: 

„Îi vei prezenta lui Dumnezeu, pentru a-ţi salva fiul, genunchii tăi bătătoriţi." 


Cum se îndreaptă copiii de azi 

Bătrânul Porfirie din Attica (1906-1991) le spune unor părinţi aceste sfaturi: 

„Nu-i forțați pe copii. Ceea ce doriţi să le spuneţi, spuneți-le în rugăciune. Ceea ce ei nu ştiu să 
asculte cu urechile, vor primi cu harul." 


Aşa spunea şi bătrânul Eusebiu din satul Melissopetra (+1929): 

„Decât să tot vorbeşti copiilor despre Dumnezeu, mai curând vorbiţi-i lui Dumnezeu despre 
copiii voştri. Sufletul adolescentului trece printr-o explozie de libertate şi acceptă cu greu 
sfaturile. Trataţi-i pe copii ca pe nişte mânji: puneți-le frâul sau slăbiți-le frâul, după caz. Părinţii 
trebuie să-i iubească aşa cum sunt, şi nu pentru ceea ce ar vrea să fie sau pentru că le seamănă!" 

Rolul femeilor rele 

La bătrânul Porfirie a venit un tânăr care voia să se căsătorească şi care avea temeri cu privire la 
firea viitoarei neveste, se temea să nu nimerească peste o femeie rea. 

Bătrânul Porfirie i-a zis: 

„O femeie rea poate fi pentru tine ocazia de a dobândi Raiul!" 


Ispita fumatului 

Siluan Athonitul s-a întâmplat să meargă în tren lângă un negustor, fumător pasionat. Acesta a 
aprins o ţigară şi a simțit nevoia să-şi apere apucătura, zicând că are şi unele avantaje, sau măcar 
iluzia lor. I-a cerut părerea lui Siluan. Acesta i-a spus: 

„Domnule, înainte de a vă aprinde ţigara, rugaţi-vă. Spuneţi Tatăl nostru.” 

Negustorul a răspuns cu mirare: 

„Păi nu prea merge să te rogi înainte de fumat!" 

Părintele Siluan a zis: 

„Orice lucru care nu merge cu rugăciunea netulburată, mai bine să nu-l facem." 

Pentru a evalua „ispita" fumatului vom spune că, potrivit unei recente clasificări a bolilor, intrate 
în vigoare în 1999, dependenţa de tutun a fost recunoscută oficial ca boală. Ea ține şi de „păcat" 
în măsura în care orice tăietor al vieții este considerat un păcat. 

Când cazurile de toxicomanie au ca motiv un mal sevraj din copilărie, mijloacele filocalice au 
succes, dar pot fi asociate cu psihoterapii clasice. 


„ Vindecarea" viselor 

„Dacă suntem chinuiți de vise urâte, să înmulțim rugăciunea", spune arhim. Teofil Părăian. 
Visele urâte reflectă impurități, stresuri, traume. Ele reflectă persistenţa unor conflicte psihice. 
Vindecând un conflict, „vindeci" şi visul. 

Rugăciunea minții, corectarea mişcării gândirii, cumulul de emoții pozitive sunt moduri 
ajutătoare. Se poate apela şi la programare sofronică, atunci când este cazul sau când specificul 
dizabilității o impune. 

Un proces de purificare se reflectă în conținutul visului. Există şi vis „corector” afectiv, care 
reflectă, simbolic, mutația de după o lucrare cu sine. Toate acestea au influență asupra stării 
afective din etapa următoare. 


Trezirea conştiinţei prin cifre 

O profesoară de matematică îl întreabă pe părintele Teofil Părăian cum să trezească conştiinţa 
elevilor, cu o materie aridă precum cea pe care o predă dânsa. 

Părintele Teofil i-a spus să predea matematica aia cum ar preda Domnul Hristos. 

Profesoara a fost foarte mişcată. 

Iar părintele Teofil, în sinea lui, şi-a zis: 

„Nu ştiu eu, dacă mi-ar fi spus cineva lucrul acesta, cum aş fi putut să mă achit de îndrumarea 
asta..." 


Remediile părintelui Cleopa 

Părintele Cleopa de la Sihăstria era căutat de multă lume pentru cuvânt de folos. 

Când 1 se cerea secretul depăşirii unui impas emoțional, părintele Cleopa răspundea că secretul 
său este: 

„Răbdare, răbdare, răbdare!" 

Răbdare înseamnă cel puțin trei lucruri; 

- Autocontrol; 

-Toleranţă la frustrare; 

-Nădejde („răbdare de sfânt", zice Filocalia). 


O femeie îi cerea sfat despre bărbatul ei. Era beţiv şi agresiv la beție. A venit o boală peste el, a 
paralizat, a zăcut un an, şi devenise cel mai virtuos om: citea toată ziua Biblia, vorbea blând, se 
ruga. Şi Dumnezeu l-a însănătoşit. 

Iar după ce s-a făcut bine, a sărit din pat, s-a dus la crâşmă, a venit beat şi a cotonogit-o. Femeia 
a fugit la mama ei. 

„Ce să fac? Cum să-l mântuiesc?"” Părintele Cleopa i-a zis: „Mântuieşte-te tu singură. Pe acest 
om tu nu-l poţi mântui. Dar pe tine, da." 


O mamă a întrebat: „Ce să facă fiica mea, căci are mare spaimă de întuneric şi de voci!" Părintele 
i-a răspuns: 

„Să facă semnul sfintei cruci, asta să facă!" Şi a întărit rostirea, cu un gest ferm, apăsat, 
implicând toată fiinţa: semnul crucii care alungă orice frică, simbolul salvării. 


Vindecarea de şovăire (Sporirea capacităţii decizionale) 

Varsanufie din Gaza (+540) a fost întrebat: „Dacă mă rog lui Dumnezeu să-mi dea un răspuns la 
o alegere şovăielnică, cum să prind de veste că răspunsul vine? De câte ori să mă rog ca să capăt 
un răspuns?" 

Varsanufie, numit şi „Marele Bătrân", a răspuns: 

„Când nu poţi întreba pe bătrân, trebuie să te rogi de trei ori pentru orice lucru. Şi, după aceasta 
(a treia zi) ia seama spre ce înclină inima ta măcar cât un fir de păr. Şi fă aceea. Căci este vădită 
înştiințarea, şi ea se arată neîndoielnic inimii." (Filocalia, voi. XI). 

Să te rogi fără obsesia de a căpăta răspuns „ca la carte", ci cu aşteptarea liniştii. Răspunsul se 
arată sub forma mulţumiri lăuntrice. Sau sub forma înclinației de a face binele. Şi ceea ce alegi 
atunci trebuie să urmezi cu consecvență. 

„Dar de unde ştiu că va urma o alegere bună?" a întrebat un tânăr. 

La aceasta, părintele Stăniloaie a răspuns: „Chiar dacă în aparenţă nu se împlineşte aşa cum am 
cerut, Dumnezeu o împlineşte aşa cum e bine pentru noi." 

Sofrologia a preluat această sugestie a lui Varsanufie. Doar că în loc de a cere de 3 ori, ea 
recomandă să ceri de 21 de ori, în 21 de seri la rând, în acele minute între veghe şi somn 
(culoarul alfa, natural). Diferenţa între 3 şi 21 arată oare diferenţa dintre puterea rugăciunii faţă 
de sofrologie? Sau numai semnalează efortul suplimentar de a elibera căile spre abisal în 
condiţiile slăbirii credinţei la omul de azi? 


Ritualuri la primirea cuvântului vindecător 

Un cuvânt de folos nu-i o simplă anecdotă sau aforism rostit „la gura chilii”. 

Este un concentrat informaţional care poate avea răsunet până-n codul genetic. 

Să te apropii fără prejudecăţi, fără superstiții, cu despietrire. 

Apropie-te spunând încet: „Evloghite, Pater!" 

Vii să ceri cuvânt de folos pentru transformarea ta? Un ascet îți poate spune: 

„Nu-ţi dau cuvânt de folos, că degeaba ţi l-aş da! Că oricum tu nu-l vei ţine!" 

Să fii conştient că, întrebând, „câştigi măcar smerenia", zice Varsanufie din Pustia Gaza. 

Unii caută cu suferință, alții cu nădejde. Chiar şi cei împietriți cunosc brusc o deschidere 
luminoasă la auzul „cuvântului de folos". 

Un pelerin a venit la starețul Vasile de la Poiana Mărului şi i-a zis: „Nu am duhovnic. Dă-mi un 
cuvânt de folos". 

Bătrânul i-a răspuns doar atât: „Când nu ai duhovnic, să-l cauţi plângând”. 

PARTEA a III-a 
Practici sacerdotale 


Cele mai puternice rugăciuni 

Care sunt cele mai puternice rugăciuni? Sunt cele spuse din inimă şi cu lacrimi. Aşadar, contează 
calitatea adresării, evlavia, stăruința, mutarea cu mintea de la lume la Dumnezeu, mutarea de la 
trup la duh. 

La toate rugăciunile, vei primi un răspuns. Nu există rugăciune fără răspuns. Uneori răspunsul 
este învăluit; alteori răspunsul nu este cel aşteptat de tine, ci acela care, în profunzime, îți 
trebuieşte. Uneori răspunsul vine cu un decalaj de timp; cei slabi se descurajează, dar cei 
vrednici stăruie. 

Putem selecta câteva rugăciuni care au un răsunet particular în ființa umană şi produc mai lesne 
lucrarea vindecătoare. 

În primul loc stau: Rugăciunea Domnească şi Rugăciunea isihastă. Acestea sunt complete şi 
totale. Fericirile biblice sunt şi ele de bază în terapiile spirituale. 

Dar pentru că omul este slab şi căzător, şi nu poate lua tot rodul acelor rugăciuni „totale”, 
adăugăm şi altele care au salvat existențe, au îndreptat patimi şi au adus vindecări. 

E vorba de Rugăciunea Sf. Efrem Sirul, Ectenia cererilor, Molitvele Sf. Vasile cel Mare şi, mereu 
la mari înălțimi sufleteşti: Psalmii. 

Rugăciunea isihastă, ca o practică spirituală esențială, va fi expusă într-un volum special: 
Isihasmul sau meşteşugul liniştirii. 


Rugăciunea isihastă este un mare dar pentru cel care caută „cum să ne purificăm, cum să ne 
iluminăm şi cum să ne desăvarşim" (am citat din subtitlul Filocaliei). 

Rugăciunea isihastă este personală, este tainică, este inițiatică: se întemeiază pe transmiterea de 
la îndrumător la ucenic. Procedeul rugăciunii lui lisus poate fi cunoscut de oricine, dar cu o 
remarcă: lucrătorul în lume (mirean) va trebui să practice numai faza „rugăciunii lucrătoare". 
Procedeul „rugăciunii minţii în inimă" se practică prin repetarea stihului isihast: „Doamne Iisuse 
Hristoase, miluieşte-mă". Acesta este stihul cel scurt, de cinci cuvinte, şi aşa l-am preluat de pe 
Sf Munte Athos. Se practică însă cu folos stihul dezvoltat: „Doamne Iisuse Hristoase, Fiul lui 
Dumnezeu, miluieşte-mă pe mine, păcătosul”. 

Condiţiile concentrării, meşteşugul, asceza exterioară şi interioară, le poţi afla numai de la 
călăuza spirituală. 

Atitudinea lăuntrică este de primă importanță. Se realizează acel stadiu de linişte, când „tac 
gândurile ca să vorbească Dumnezeu". 

Cei care nu au un îndrumător (duhovnicul poate fi îndrumător numai dacă el însuşi a practicat şi 
dobândit această lucrare) nu vor depăşi 15-20 minute de rugăciunea minții în inimă. Efectele 
sunt, la râvnitori, o stare de trezie, şi un prim stadiu de isihia: liniştea lăuntrică, un temei de 
sănătate şi bunătate. 


Rugăciunea Domnească 

Întrebat ce foloase „miraculoase" i-a adus tabăra isihastă din iulie 1995, un participant tânăr şi 
fără ipocrizie a răspuns, în plină emisiune TV: „Mi-a reamintit rugăciunea Tatăl nostru!" 

Tatăl nostru este cea mai puternică rugăciune creştină; este o cale de purificare şi iluminare, cum 
spune Filocalia. 

Un bătrân spunea: Dacă vrei să ți se ridice o piedică din cale, să spui Tatăl nostru de şapte ori. 

În practica isihastă, rugăciunea împărătească se rostește înainte de concentrarea monologhică. 
Mântuitorul ne învaţă: „lată cum trebuie să vă rugați: «Tatăl nostru care eşti în ceruri! >" 
(Matei 6:9) 

Aşadar, vom zice „Tatăl nostru" la începutul meselor şi la începutul oricărei lucrări, şi la început 
de meditație isihastă. 

Un isihast, atestat în Pateric, folosea ca procedeu unic numai repetarea necontenită a rugăciunii 
Tatăl nostru. El începea această rugăciune seara, o spunea toată noaptea, o termina dimineaţa. În 
tot acest timp, el o recita mental doar o singură dată, nebăgând de seamă că a trecut noaptea... 
Căci, în timpul rugăciunii inimii, survine acel prezent liturgic, sau prezentul continuu, când 
mintea este eliberată de percepția temporală convenţională. 


Cum se rosteşte Tatăl nostru 

Mai întâi, vrem să înlăturăm entuziasmul unora pentru practici tehniciste sau sincretiste. 

Într-un tratat de „exerciţii spirituale” (revoluţionar de altfel) se propune procedeul ritmării / 
sincronizării cu respirația, astfel: primul cuvânt e spus pe inspirație, al doilea pe expirație, al 
treilea pe inspiraţie şi tot aşa. Deşi autorul acestei metode a ajuns sfânt în calendare (pentru alte 
fapte, nu pentru acest procedeu!), metoda sa, tehnicistă şi corporală, nu a fost practicată. 

Este limitativă şi recitarea medicală a rugăciunii, asociind fiecare propoziţie cu anumite glande 
endocrine, sau cu anumite plexuri. Acest procedeu poate fi aplicat doar în tratamente specifice, şi 
nu precum lucrare zilnică spirituală. 

De-a dreptul zadarnic şi precar s-a vădit procedeul sincretist, de asociere a acestei rugăciuni cu 
concentrarea pe fiecare chakra, cu scopul activării „forței spirituale cosmice”. E un procedeu 
hibrid şi nefolositor. 

Rugăciunea împărătească Tatăl nostru se rosteşte simplu, ţinând mintea şi inima „nedezlipite de 
Dumnezeu". 

Părinţii din pustia sketică ne mai îndeamnă s-o rostim „din inimă şi cu lacrimi”. 

Este bine ca, de fiecare dată când e cazul rostirii ei, să fie spusă de două ori consecutiv. Prima 
dată: cursiv, dulce, cu căldură. A doua oară: la fel, dar în plus, îndreptând atenția spre cuvintele 
cheie, menținându-le mult timp în minte. Astfel practicianul iese din mecanica rostirii şi 
realizează o trăire mai profundă. 


Care sunt cuvintele cheie? Din prima parte a rugăciunii (partea iluminatorie) acestea sunt: 
Tatăl, Numele, Împărăția, Voia. In partea a doua (care e predilect „vindecătoare") cuvintele 
cheie sunt: Pâinea, artă, Ispită, Izbăveşte. 


Fiecare dintre aceste cuvinte au o semnificaţie vastă şi un efect imens. S-au scris tratate întregi 
despre aceasta. 

Deşi în prealabil putem aprofunda sensurile acestor cuvinte, totuşi, în timpul rugăciunii, evităm 
orice teologhisire, orice comentariu filosofic sau teologic pe marginea lor, pentru a lăsa mintea să 
se pătrundă de adevărul divin şi pentru a obține starea de isihia (linişte lăuntrică). 


Practica celor 9 Fericiri: terapie şi iluminare 

„Fericirile" (din Predica de pe Munte) propun şi prilejuiesc o terapie şi o iluminare. Ele au o 
parte terapeutică şi una iluminatorie. 

În analogie cu Rugăciunea Domnească, ea însăşi având două părţi, fluid unite: prima parte este 
iluminatorie; a doua este terapeutică, vindecătoare. 

Ca, de altfel, toată învăţătura Marelui Doctor Hristos, care este vindecare-iluminare-mântuire: 
vindecarea trupului (terapie), a minţii (iluminare), a duhului (mântuire). 


Foarte didactic vorbind, zicem că: 


-Fericirile 2-5 sunt terapeutice; 
-Fericirile 6-9 sunt iluminatorii; 

În realitate, ele toate sunt un ansamblu soteriologic. 


Nefericirea este agitația minţii. 

Fericirea este liniştea minții. 

Cele 9 Fericiri scot din mental germenii neliniştii, ai agitației, ai frustrări, ai rumegării de 
gânduri. Scot din minte prejudecăți zdrobitoare, între altele: că hulirea ar fi înjositoare, supriman- 
tă. Mintea, purificată de acest balast, este mintea sănătăţii. 

„Fericirile" dau şi şocul iluminării. 

La drept vorbind, iluminarea nu este un spectacol fosforescent: ci, iluminarea este un aspect al 
deplinei sănătăți. 


Fericirea întâi: 
„Fericiţi cei săraci cu duhul că a lor este împărăţia cerurilor”. 


Şocantă, paradoxală rostire; ea are rol aparte: de a produce „încălzirea ascetică", a face 
corectarea firii, corectarea mişcării minţii, corectarea „agitaţiei”, trecerea minţii spre un registru 
special de percepţie, valorizând exact ceea ce pare mai disprețuit în om: sărăcia duhului. 
Valorizând la maximum „piatra" pe care meşterii o „aruncă", dar Mântuitorul face din ea „piatra 
unghiulară". 

Este şi fericirea stării naturale: încurajarea ei, elogiul ei. Săraci cu duhul: gradul zero al 
imaginaţiei, al viciului, al egoului. Starea-copil care a dobândit împărăția. Fericirea „kenosis". 


Fericirea a II-a: 
„Fericiţi cei ce plâng, că aceia se vor mângâia”. 


Interiorizarea acestei „fericiri" tămăduieşte intoleranta la frustrare. 

Plânsul este un semn al nesuportării frustrărilor. 

Sunt mai multe feluri de lacrimi şi de plânsuri. 

Există tristețea mortifer şi cea salutifer. 

Mântuitorul se referă la cea foarte des întâlnită: a celor depăşiţi de posibilitatea de a îndura 
frustrările de tot felul. 

Plânsul intoleranţei, al jenei, al excluderii. 

Dar plânsul este valorizat ca semn care atrage mângâierea. Ca slăbiciune care cheamă un 
beneficiu. 

Plânsul nu inferiorizează, ci valorizează. 

Dar mai ales, repară frustrările... Tămăduieşte intoleranța la frustrare, boala românilor la acest 
răgaz de veac. 


Fericirea a III-a: 
„Fericiţi cei blânzi, că aceia vor moşteni pământul”. 


Prin aceasta se realizează terapia agresivităţii. Nu prin pedepsirea ei, ci prin transformarea sa în 
opusul ei. 

Hristos nu-i „didactic”, ci practic: arată ce beneficiu imens vor avea cei care vor topi 
agresivitatea şi se vor îmblânzi. 

Hristos face o promisiune (sau o revelare) mare: Cei blânzi vor moşteni pământul! Omul 
reacționează puternic pozitiv la sugestia moştenirii. Şi când i se conferă o moştenire atât de 

însemnată, mintea cunoaşte o transformare, o mutație: trăirea predestinării. El înţelege spontan 
că blândeţea este foarte rentabilă, predestinată! O încurajare teribilă, o recompensă fertilă... 
Perspectiva răsplătirii blândeţii topeşte agresivitatea (inconştientă adesea). 

Un psihoterapeut poate folosi această revelaţie în tratarea complexului Cain. 

Am cunoscut un duhovnic care dădea canon „medical" repetarea unei „fericiri, aleasă în funcţie 
de lacuna morală sau temperamentală a penitentului, sau în funcție de o dizabilitate psihică. La 
mulți din satul unde păstorea le-a cerut repetarea Fericirii a II-a, asociată cu mătănii. 

El indica repetarea acelei Fericiri în perioada postului, cu care o asocia. 

El obținea rezultate însemnate într-o comunitate rurală. Astăzi el are 92 de ani. Nu-şi etalează 
merite în „îmblânzirea" satului (care, prin anii '60, era renumit prin bătăuşii săi şi prin disprețul 
general al „blândeţii", considerată o slăbiciune!). 

El îmi zice: De altfel, repetarea consecventă a „fericirilor" a fost propriul meu canon, ca să nu se 
învârtoşeze mintea. 


Fericirea a IV-a: 


Fericiţi cei ce flămânzesc şi cei ce însetează pentru dreptate, că aceia se vor sătura”. 
Tămăduieşte reacţia de primaritate. Deci tămăduieşte primitivismul nostru, dependenţa de 
biologic, cedarea la înfometare şi sete. Vom înţelege şi la propriu şi la figurat. Şi sete biologică şi 
sete de dreptate. Tămăduieşte nerăbdarea, tămăduieşte impulsivitatea, (căci cei însetoşaţi de 
dreptate pot lesne deveni impulsivi, primejduiți). lar când această îndemnare hristică ne spune: 
„Fericiți cei însetați de dreptate!" reuşeşte să prevină reacția de impulsivitate, sentimentul 
revoltei, al nerăbdării şi, spuneam, previne reacția de primaritate, care este şi o trăsătură 
națională. 

Noi avem temperamente de primaritate. Adică, la o insultă, reacționăm imediat; la o lovire 
reacționăm imediat. 

Orientalii, iată, nu reacționează imediat. Orientalii au reacții de secundaritate. Dacă l-ai lovit sau 
l-ai vexat pe un chinez, el nu reacționează deloc, amână replica, revanşa. 

Amânarea înseamnă îmbunătăţirea reacției. El o îmbunătăţeşte în două moduri: fie creştineşte, 
adică, anulând-o; fie vicleneşte, făcând-o subtilă şi atât de dureroasă, încât o păţeşti întreit. 
Picătura chinezească, da? 

Noi, creştinii, ca să exersăm reacția de secundaritate, îmbunătăţim răspunsul la o vexare 
întorcând şi celălalt obraz. lertând. Vindecând. Este cel mai bun răspuns. 


Fericirea a V-a: 

„Fericiţi cei milostivi, că aceia se vor milui”. 

Este terapia egoului, a hipertrofiei egoului. 

Multe tulburări de personalitate sunt cauzate de egoul hiperdezvoltat. 

Cei care se suspectează de egoism, trebuie să opteze pentru Fericirea a 5-a. 

Milostenie = ofrandă. Eul este simbolizat în obiecte. Câte posesiuni aduni, atâta egou hrăneşti, 
manifeşti. Şi invers: câte obiecte dăruieşti, atâta egou arunci, eliberezi, mântuieşti. 

Fericirea a VI-a este din seria Fericirilor iluminării: 


„Fericiți cei curaţi cu inima, căci aceia vor vedea pe Dumnezeu.” 


Rugăciunea minţii în inimă îți purifică mintea de gânduri, de amintiri, de necazuri, de griji. 

Purificarea creează condiția iluminării. Nu îţi aduce prompt iluminare, ci condiţia iluminării. Ce 
înseamnă: „Îl vor vedea pe Dumnezeu"? Vor trăi starea teoforică sau teofania, arătarea lui 
Dumnezeu. 

Este posibilă vederea lui Dumnezeu chiar în viața aceasta! spune Simeon Noul Teolog. 

Mulţi se îndoiesc. Stă scris că nu poți să-L vezi pe Dumnezeu şi să mai trăieşti după aceea. Ce 
înseamnă asta? 


Asta înseamnă: 

1) Fie că ÎI vezi pe Dumnezeu doar în clipa finală a morţii, dacă ai trăit la mari înălțimi sufleteşti; 
2) Alt sens: dacă L-ai văzut pe Dumnezeu, nu mai poţi supraviețui lumescului. Devii altceva, 
devii altcineva. Nu mai eşti din lumea aceasta. 


Simeon Noul Teolog zice că poți să-L vezi în condiții cu totul şi cu totul excepționale pe 
Dumnezeu în timpul vieţii. 

Unii „văzători" spun că au avut parte de arătări divine. Este mai curând vorba de medierea prin 
„mesageri" care sunt îngerii. Anghelos înseamnă veste. Adică Dumnezeu se vesteşte -îşi vesteşte 
un aspect al voii sale printr-un anghelos, printr-un vestitor, care desigur, nu este umanoid, nu 
seamănă cu un omuleţ. 

Este o vestire atât de puternică încât poate avea concreteţe luminoasă. 

O să revenim altă dată la relația dintre viziune şi „informaţional" divin. 


Mulţi se apropie de un informaţional special. Prin inspirație sau prin viziune. Câtă vreme mai ai 
impurități, „viziunea" este deformată de elaborări subiective. 

Purificarea viziunii. Cum se purifică o viziune? De ce trebuie să o purificăm? Poţi să ai o viziune 
care este plină de elaborări subiective, de impresii subiective, de impurități personale, din 
imediat sau din depărtat, din ancestre. 

O viziune, ca să ştii că este tot mai aproape de informaţionalul divin, trebuie purificată şi ştim că 
Antonie cel Mare spunea ucenicului său: „Azi a venit la mine îngerul şi i-am spus să plece”. 
Ucenicul s-a speriat şi Antonie i-a zis: „Nu te speria, să faci la fel când îngerul vine la tine: să-i 
spui să plece”. 

De ce? Dacă a fost cu adevărat îngerul, el ştie de ce l-am alungat. Dar dacă nu a fost cu adevărat, 
bine am făcut că l-am alungat. Şi va veni mâine încă o dată, dacă sunt într-o stare receptivă, îi 
spun să plece şi mâine. Şi va mai veni încă o dată. De fiecare dată când el va veni, va veni mai 
purificat de adaosurile tale subiective. 

Purificarea viziunii se face prin înlăturarea viziunii. Pentru că în primele faze ale vieții 
contemplative, viziunile au multe elaborări personale şi scenarii personale. Dar pe măsură ce le 
spui să plece, ele revin mai curate, până ce într-o zi, când vei avea harul şi experienţa lui 
Antonie, viziunile vor fi atât de curate încât poţi să speri la atingeri teoforice, aproape de 
informaționalul dumnezeiesc. 

Cine optează pentru Fericirea a 6-a, înseamnă că are predilecții spre iluminare. 


Fericirea a VII-a: 
„Fericiţi făcătorii de pace, că aceia fiii lui Dumnezeu se vor chema”. 


Este o Fericire iluminatorie. 

Ce înseamnă „Făcătorii de pace?". În primul rând, ne referim la pace interioară. Cu cât veţi face 
mai multă pace interioară, cu atât vor veni efluvii de pace spre cetatea agitată şi suferindă, care 
este Bucureştiul actual, sau Europa actuală, şi care au nevoie de această pace. 


52 


Un grup care se roagă este un nucleu morfogenetic, adică născător de forme energetice bune. 
Într-o stare de contemplaţie, sunteţi nişte emițători de câmpuri morfogenetice în Bucureştiul 
acesta năcăjit şi agitat şi suferind. 

Se aşază un strop de pace în sufletele concetăţenilor noştri, chiar dacă ei nu ştiu. 

Important este ca făcătorul de pace să simtă că a făcut pace în el. 

loan Gură de Aur spune: „Roagă-te şi pentru altul". Pentru pacea altora. E bine să te rogi pentru 
altul, dar Dumnezeu nu vrea trândăvia acelui „altul”. Chiar dacă te rogi pentru altul, primul 
beneficiu va fi al tău. Dacă acel „altul" e bolnav, neputincios, atunci îl ajuţi. 

În tot cazul, când te rogi, primul efect înălțător îl resimţi tu însuţi, spune Ioan Gură de Aur. 
Această Fericire dezvăluie taina şi condițiile înfierii divine. Vei fi înfiat de Dumnezeu Tatăl dacă 
vei cere înfierea cu vrednicie, cu evlaghie şi cu isihie. 


Fericirile a VIII-a şi a IX-a: 


„Fericiți cei prigoniţi pentru dreptate, că a lor este împărăţia cerurilor”. 

„Fericiţi veţi fii când vă vor ocări şi vă vor prigoni din pricina Mea, şi vor zice tot cuvântul 
rău împotriva voastră, mințind. Bucuraţi-vă şi vă veseliți, că plata voastră multă este în 
ceruri." 


Dacă Fericirile VI şi VII sunt Fericirile Iluminării prin asceză, Fericirile VIII şi IX sunt ale 
Iluminării prin martiriu. Prin ultima probă a sfințirii, care este martiriul. 

Căci asceza oricât de puternică ar fi, nu ne duce chiar până la identificarea cu Hristos. Numai 
martiriul. 

A fi prigonit pentru dreptate. Se referă la martirii justiției terestre. 

A fi prigonit pentru Hristos. Înseamnă martiriu pentru justiţia divină. 

Sunt cele două forme ale martiriului: cu d mic = dreptate; cu D mare = Dumnezeu. Sunt cununi 
ale desăvârşirii omeneşti. 


In plan terapeutic, „Fericirile" pot preveni prăbuşiri personale şi pot prilejui înfloriri spontane, 
înflăcărări vindecătoare. Extensia emoţiilor pozitive. lar emoţiile pozitive sunt vindecătoare. 


Ştergerea surselor psihogene. 

Fericirile pot rezolva aşadar probleme emoţionale, nevroze, tulburări de personalitate (deprimare, 
atimie, obsesii, complex de persecuție). Pot „recicla" afecte negative (inferioritate, devalorizare) 
mutând mintea în planul afectelor pozitive. Preschimbând plumbul depresiei în aurul înseninării. 
Transformă psihologia de învins în psihologie de învingător, prin credință, prin revelarea puterii 
celui „slab". 

Corectează astfel factori afectivi implicaţi în echilibrul psiho-somatic şi-n destin. 

Sunt, în întregul lor, un excelent corector al mişcărilor căzătoare, psihogene, ale minţii. 


Corectarea mişcării minţii 

„Fericiţi cei ce plâng..." Aşa sună o mare descoperire terapeutică: a da un sens pozitiv suferinţei. 
A da suferinței un sens transformator. Mintea care dă sens pozitiv plânsului sau suferinței 
grăbeşte vindecarea. 

Tristeţea, mânia, nemulțumirea, osândirea — sunt mişcări greşite ale minţii. 

Psihologia vestică le numeşte „emoţii distructive”. 

Psihologia orientală vorbeşte de „cele 4 otrăvuri ale minţii”. 

Mânia, invidia sunt otrăvuri puternice, sunt auto-otrăviri. 

Intoleranţa la frustrare (însetare, înfometare) îngustează mentalul. 

Tristeţea, plânsul diminuează prezența persoanei în lume şi, când atinge nivelul „mortifier”, 
produce depresie. 

Non-blândeţea, osândirea semenului - sunt semne ale complexului Cain. 

Puterea de şocare, de avertizare a celor 9 Fericiri corectează asemenea mişcări patogene ale 
minții. 


Cum se practică „cele 9 Fericiri"? 

În mod curent, la creştinii practicanți, se face în context liturgic. În mod special, se face de 
către psiho-terapeut care le asociază modurilor de decondiționare mentală. Şi care, în prima fază, 
se serveşte de toate 9 „Fericiri”, creând condiţia trecerii de la simţuri la duh. În faza a doua, el 
alege spre interiorizare una dintre cele 9 Fericiri, în funcţie de dizabilitatea psihică individuală. 

În context liturgic, vedem că Fericirile sunt plasate în prima parte a slujbei şi purifică mintea 
de apăsări şi îndoieli pământene, pregătind penitentul pentru taina euharistiei. 


După „teologia fericirilor”, să spunem şi un cuvânt despre „fiziologia lor. 

S-a studiat chimia fericirii şi s-a constatat că corpul nostru produce şi un „drog — se cheamă 
endorfină. Un narcotic. 
Aşa cum bolnavii în mare suferinţă trebuie să ia narcotice — există un stadiu când nu se poate 
altfel: incurabilul ia narcotice, sub supraveghere. Narcoticul ce face? Blochează calea la 
suferință. 
Ei bine, trupul nostru, produce el singur un narcotic, o substanță psihedelică. Este endorfina. Un 
fel de morfină subtilă şi grozavă. 
Aflăm astfel că există şi narcotice „la purtător", produse de trup. 
Cum, în ce condiţii trupul poate produce endorfine? 


Endorfina este „molecula fericirii”. Substanţă calmantă, şi apropiată de opium, ca efecte. 
Acest drog uman, care prezidează chimia stării de bine, a fost descoperit în 1975. „Vărul” 
vegetal al endorfinei ar fi macul... 

Vincent Borel, care a studiat „chimia dragostei", observa mecanismul natural al corpului: 
Hipotalamusul, centrala chimică a creierului, stimulat fizic (prin hormoni volatili, de pildă), sau 
psihic (prin memoria afectivă, din hipocâmp), inundă corpul cu un val de amfetamine naturale 
(dopamină etc). Starea de bine se extinde, până la euforie. 

Când această „uzină de amfetamine" este pusă-n mişcare de amorul fizic, corpul este solicitat 
tot mai mult şi după 2-3 ani survine un surmenaj amoros chimic, creierul nu mai poate elabora 
suficient endorfina, acea morfină umană naturală. 

Fericirea care depinde de un obiect exterior este trecătoare. 

Fericirea care decurge din interior, din progresie spirituală, din stabilitatea minţii - este cea 
care durează. 

Rugăciunea minţii în inimă poate facilita ea însăşi secreția de endorfina, mai ales în faza 
incipientă, în faza lucrătoare. 

În practica isihastă, incidenţa cu „chimia fericirii" este secundară. 
În faza „coborârea minţii în inimă", ştim că se produc efecte medicale însemnate, între altele 
activarea acelei „inimi" energetice, care este fhymos, glanda timus. Timus-ul este un corector 
energetic, implicat în sporirea imunităţii, dar şi-n acea stare numită „protimie". Protimia, sau 
înflăcărarea inimii, şi agalia, sau veselia duhovnicească, sunt paşi importanți în dobândirea unei 
fericiri stabile. 

Am făcut aceste referințe medicale pentru că ele dau posibilitatea terapeutului să controleze 
mai bine intervenţia sa corectoare. Dar, după toate acestea, vom observa că practica celor 9 

Fericiri are efecte spirituale care depăşesc orice altă referință. Ele reuşesc acea mutație de la 
simţuri la duh care, în final, au o încununare soteriologică. 


Rugăciunea lui Efrem Sirul pentru despătimire 

Vindecarea de patimile cele multe se face prin „ascultare"”. Ascultările sau „slujirile” sunt 
stabilite de îndrumător sau de duhovnic şi sunt atent observate în timp; ele sunt date sub formă 
de lucrări specifice, sub formă de canon sau penitență, dar mai frecvent sub formă de împlinire a 
unei munci pentru „tăierea voii”, pentru micşorarea egoului, pentru moderarea aroganței, pentru 
stimularea unei atitudini „slujitoare" față de semen, pentru sporirea smereniei. 

În multe cazuri, împătimirea se manifestă ca psihopatie, ca nevroză, ca dizarmonie psihică. Iar 
despătimirea este o grea lucrare de echilibrare a personalității. Numai după o bună despătimire, 
ucenicul primeşte îngăduinţa să practice rugăciunea isihastă văzătoare. 

Rugăciunea lui Efrem Sirul este folositoare pentru auto-despătimire şi întărire personală. Se 
citeşte zilnic, pentru conştientizarea impurităților, a „toxinelor"” psihice şi pentru înlăturarea lor 
din minte, purificând mintea, sporind sănătatea psihică. 


Textul rugăciunii lui Efrem Şirul 
„Doamne şi Stăpânul vieţii mele! Duhul trândăviei, al grijii de multe, al stăpânirii peste alții 
şi al grăirii în deşert depărtează-l de la mine. 
Iar Duhul curăţiei, al gândului smerit, al răbdării şi al dragostei dăruieşte-l mie, robului tău. 
Aşa, Doamne, Împărate, dăruieşte-mi să-mi văd greşalele mele şi să nu osândesc pe aproapele 
meu. Că binecuvântat eşti în veci vecilor. Amin." 


Osândirea ca omorâre simbolică 
Esenţa acestei rugăciuni este exprimată în fraza ultimă: să discern în mine însumi şi să nu 
osândesc pe aproapele meu. 

„Să nu osândeşti": este o aprofundare ultimă a poruncii a şasea; Să nu ucizi. 

De bine, de rău, omul civilizat a ajuns să-şi controleze tendinţa de a ucide, şi acest control i-a 
adus mult bine. 

Dar el, omul modern, n-a putut înfrâna tendința de a osândi, adică de a ucide cu gândul, cu 
vorba, cu explozii emoționale negative, cu emiteri spontane de unde cerebrale theta, cu 
defăimarea, cu ocara. 

De aceea spunem că osândirea semenului este o ucidere simbolică. Şi, deşi este simbolică, 
adică nevăzută uneori şi nesângeroasă aparent, urmările ei sunt jalnice. Mai ales pentru persoana 
care nu-şi controlează osândirea, căci ea va suferi tulburări afective, neuronale şi uneori 
somatice. Rugăciunea lui Efrem Sirul este un binevenit medicament. 

Dar ea trebuie făptuită cu mintea şi cu trupul. Adică să fie precedată de mătănii şi închinări (ca 
lucrare a trupului) şi de multă stabilitate în timpul rostirii ei (ca lucrare a minţii, concentrare) şi 
mereu sentimentul că nu faci singur această lucrare, căci nu poți reuşi de unul singur, ci o faci 
împreună cu Mântuitorul şi îi simţi darul. Când spui „Doamne", simte-l prezenţa, nu imaginea. 
Numai când ai simțit realmente că nu lucrezi singur, ci cu El, puterea ta se restabileşte, sporeşte. 


Viziunea de la Colibele Arse 

La Sf. Munte Athos am căutat schitul Colibele Arse, de care este legată o întâmplare petrecută 
în anii '50. 

A venit acolo un mirean, dorind să se călugărească. Dar mica obşte de la schit a constatat că 
nu-i bun de călugăr. Nu avea pic de chemare, era leneş şi fără râvnă, nu era atras de preocupări 
duhovniceşti. Dar a fost îngăduit să rămână la schit, să lucreze ca argat. 

Într-o zi, el a auzit la slujbă cuvintele Evangheliei: „Nu judecaţi ca să nu fiţi judecaţi”. 

El şi-a zis imediat în gând: „Ticăloase, cel puţin această poruncă s-o împlineşti”. El s-a ținut 
mereu de această poruncă, adică nu a osândit pe nimeni, nu a invidiat pe nimeni, nu a batjocorit 
pe nimeni, nici cu gândul. 

În apropierea morţii, el a avut o viziune: L-a văzut pe arhanghelul Mihail ţinând în mână o 
hârtie pe care erau scrise toate păcatele lui şi lipsea de acolo un singur păcat: cel al osândirii 
aproapelui! Adică avea o singură virtute; dar aceasta a atârnat greu, căci se zice: dacă nu ai 
osândit, nu vei fi nici tu osândit la judecata finală. Deci vei fi mântuit! Şi arhanghelul Mihail a 
rupt hârtia cu păcate, omul scăpând de osânda veşnică, primind salvarea. 

Bătrânii de la Athos au confirmat această viziune, ca validă şi venită de la Dumnezeu, şi 
întâmplarea a fost trecută în Pateric, de unde am aflat-o noi. 


O împlinire trage pe alta 

Cultivarea consecventă a unei singure puteri (virtuți) atrage după sine o suită de alte virtuți, 
eliberarea. De aceea spuneam, este important să repetăm mai des ultima frază a rugăciunii lui 
Efrem Sirul: 

„Dăruieşte-mi, Doamne, să-mi văd greşalele mele şi să nu osândesc pe aproapele meu”. 

Dacă ţii mintea nedezlipită de această propoziție şi o repeți zilnic interiorizând-o, ai creat 
premisa eliberării. 

Premisa eliberării este: discernământul şi expulzarea trufiei. Discernământul: vederea greşelilor 
tale, ca smerire, dar şi ca întărire: greşelile tale, nu ale „adversarului", sunt sursa conflictelor, 
eşecurilor, bolilor... 


Migrenele, cefaleea: opriri de la păcat 
Doctorul S.N. Lazarev povesteşte că o femeie a venit la el cu mari dureri de cap. Doctorul i-a 
observat starea şi i-a spus: „V-aţi supărat crunt pe soţ, aseară în jurul orei 7". Femeia a confirmat 
uimită: „Da, l-am ocărât". Doctorul i-a explicat că ocara (nimicire simbolică a semenului) încalcă 
o lege divină. lar migrena a apărut, nu ca s-o pedepsească, ci ca s-o oprească de la sudalmă. 
Restabilind legea iubirii, prin iertare, recapeți sănătatea. 

Aşadar, osândirea semenului se plăteşte şi pe Pămant, aici şi acum. Sunt două trepte de 
gravitate ale acestui rău: 
a) robia minţii; 
b) scindarea minţii. 
„Nu fi robul supărării”, zicea un ascet. Supărarea este robie, adică blocaj energetic, îngustarea 
minţii. Doctorul Lazarev tratează o cefalee, ajutându-l pe om să-şi mute gândul de la ură la pace, 
sădindu-i un gând pozitiv. 
„Scindarea" personalităţii, adică schizoidia, arată că mânia şi ura persistă şi se fixează în 
caracter. 


Cele patru robiri şi cele patru dezrobiri 
Rugăciunea lui Efrem Sirul este o recapitulare a tabloului „legărilor”. Este utilă această 
reamintire, ca întărire a supraeului. 


Cele patru legări sau patimi sunt: 

1) Trândăvia, adică absenţa preocupării de mântuire, inerția mentală, akedia, întunecarea 
rugăciunii. 

2) Grijile, adică păcatul, adică rumegarea de gânduri rele, răspândirea minții, angoasa. 

3) Patima stăpânirii peste alții, legată de hipertrofia egoului, paranoia, infantilism, autoritarism, 
posesivitate, gelozie, suspiciune. 

4) Patima grăirii în deşert. 

Paragraful următor al rugăciunii lui Efrem Sirul, prin evocarea celor patru virtuţi esențiale, 
prilejuieşte programarea minţii cu trăsături profund pozitive: 

1) duhul curăției; 

2) gândul smerit; 

3) răbdare; 

4) dragostea „agapică". 

Observăm că sunt reluate, cu alte cuvinte, patru din cele 9 Fericiri. 


Cum se practică rugăciunea despătimirii? 

Cu trupul şi cu mintea. Osteneşte-ţi trupul şi va seca trufia. Înainte de a repeta rugăciunea, se bat 
3 mătănii. După fiecare frază, se bat câte 3 mătănii. Şi se încheie cu 3 mătănii. 

Asceza trupului are două aspecte: unul dinamic, altul static: metania şi stabilitatea perfectă. 
Păstrarea stabilității este o lucrare corporală mai grea decât muncirea. 

Tendinţele agresive sau patimile sexuale se domolesc, când este cazul, prin sute de mătănii. În 
acest timp, se practică un regim alimentar vegetarian şi postul supravegheat. „Seacă stomacul şi 
mor patimile" zicea Petru cel Mic Atonitul (+ 1958). 

Atitudinea mentală, pe timpul practicii: să simţi că nu poți reuşi prin tine singur, ci cu ajutorul lui 
Hristos. Când zici „Doamne şi stăpânul vieții mele", să-l simţi prezenţa vie, cum El lucrează în 
tine. 

„Dăruieşte-mi" se repetă de 3 ori în textul rugăciunii. Asta înseamnă că tu lucrezi ca să rodească 
DARUL. Căci, la urmă, despătimirea şi minunea sunt daruri, iar lucrul tău consecvent este doar 
pregătirea darului. 

Dispare orice gând de victimizare şi de auto-compătimire. Complexul persecuției şi al victimei 
arată că tu osândeşti semenul, îl simţi agresiv, persecutor. Simte mai ales că tu eşti micşorat de 
patimi, gata pentru despătimire. 

Rugăciunea lui Efrem se practică mai ales în crize afective, în şocuri emoţionale. O vor 

practica şi cei care mai luptă cu patimile lor. În perioada de criză, ea poate fi făcută de 9 ori pe zi. 
După ce furtuna emoțională a trecut, după ce nestăpânirea pătimaşă a fost învinsă, după ce starea 
sufletească se aşază în senin, rugăciunea lui Efrem se face de două ori pe zi, ca o profilaxie 
spirituală. 


Molitvele Sfântului Vasile cel Mare 


Exorcizări publice şi private 

La 1 Ianuarie, în bisericile creştine, după liturghie, se citesc Molitvele (sau Exorcismele) lui 
Vasile cel Mare. 

Astfel că, de Anul Nou, oamenii au şansa să afle şi conținutul, şi puterea Exorcismelor teologice 
de bază. Toţi pot să beneficieze de cea mai eficientă „dezlegare" şi alungare a răului din om şi 
ardere a impurităților adunate un an de zile. 

Cine este invitat cu precădere să asiste la slujbele în care se citesc exorcisme? Ele, exorcismele, 
îi ajută întâi pe cei cu un dezechilibru psihic; dar ele fac bine şi-n cazul unor boli somatice care 
au origine psihică. 

Aşadar, la 1 Ianuarie, se citesc rugăciunile alungării răului pentru toți creştinii. Ele se citesc 
public pentru că „orice om este virtual bolnav şi muritor", el este supus căderii, iar curățirea sau 
dezlegarea ciclică îl menţin sub binecuvântare şi protecție divină. 

Exorcismele anuale se asociază benefic cu dezlegările pe care le dau duhovnicii la spovedanie şi 
împărtăşanie. 

Molitvele lui Vasile cel Mare sunt tainice. Nu reproducem aici textele celor trei rugăciuni; ele se 
află în Molitvelnice, dar citirea personală nu este avuată. Ele se citesc de preoţi special rânduiţi, 
sau ierarhi, în context special. Nu trebuie citite prea des, pentru ca efectul lor percutant să nu se 

tocească. (La fel cum tehnicile proiective, în psihoterapie, nu trebuie aplicate prea des aceleiaşi 
persoane.) De aceea, ele se citesc public doar o dată pe an; ca o eliberare de posibila acumulare 
inconştientă a răului. La unele biserici se citesc săptămânal, după Sfântul Maslu. Această 
practică este dezavuată. 

La mănăstirile unde se fac exorcizări, ele se citesc când este cazul. 

În cele ce urmează, dăm câteva explicaţii privind acţiunea de purificare şi vindecare. 

Molitvele sau exorcismele Sfântului Vasile sunt un ansamblu de trei rugăciuni. Ele au o 
succesiune terapeutică şi sfințitoare foarte precisă. 


Prima molitvă: Denunţarea tăietorilor vieții 

Citirea primei rugăciuni, de către preot, pregăteşte terenul minţii pentru alungarea răului. 
Despietreşte inima şi activează străfundul religios al omului. Zdruncină legătura diavolească, 
prin memoria divinului din om. 

În timpul rugăciunii sunt denunţaţi „tăietorii vieţii”, sunt denunţate forțele răului care alungă pe 
Dumnezeu din om. 

Cine alungă pe Dumnezeu din om? Cine „taie" viața? Iată; neascultarea sau răzvrătirea luciferică, 
lenea, plictisul, alcoolul, drogurile, lăcomia, dorinţa de putere, dorința de a mânui forțele răului 
(magia). 

Tăietorii vieții şi „legătorii" sunt zdrobiţi prin puterea rugăciunii. 


A doua molitvă: Desfacerea legăturii sau „alungările" 

A doua rugăciune rupe legătura malefică sau vicioasă, desface blocarea hipnotică (sau autohip- 
notică, la superstițioşi). Ruperea legăturii se face prin repetarea poruncii de alungare, în numele 
lui Hristos. 

Aceasta este partea cu „blestemele”. 

Este bine să ştim că Vasile cel Mare n-a folosit niciodată, în aceste molitve, termenul „blestem" 
(„katara”, în greceşte). El a folosit termenul grecesc exorkiso se, adică „te alung pe tine”. 
Formula sa completă este: „Te alung pe tine, mai marele răului şi al hulei". În româneşte, s-a 
tradus termenul „te blestem" pentru a impresiona şi şoca imaginaţia penitentului, ca eliberarea să 
fie mai eficientă. 

Vasile cel Mare mai foloseşte formula „să te certe Domnul" sau „te cert cu puterea Domnului”: 
aceasta este o formulă clasică de protecţie psihică şi alungare a răului. 


A treia molitvă: Umplerea „golului de posesiune" 

A treia parte din Molitvele lui Vasile cel Mare prilejuieşte umplerea golului rămas după 
alungarea răului (golul de posesiune). Căci mintea curăţită poate fi inundată rapid de răul 
alungat. De aceea, ea trebuie umplută cu „păzitorii vieţii", cu numele lui Hristos, cu reinstalarea 
prezenţei lui Dumnezeu în minte. A treia rugăciune întăreşte biruinţa alungării răului şi 
preamăreşte curăţenia şi viaţa. 

Oamenii care participă îşi rostesc numele. Fiecare îşi rosteşte numele său, cu voce tare sau în 
gând; căci, deşi rugăciunea este publică, fiecare dintre cei ce participă se dezleagă personal şi se 
reîntoarce la Hristos personal. 

Salvarea este personală, chiar dacă prăbuşirea poate fi colectivă... 


Psalmii şi vindecarea 


Zece Psalmi cu efecte terapeutice particulare 

S-a constatat că citirea consecventă a unor texte biblice îmbunătăţeşte climatul psihic, făcându-l 
favorabil restabilirii sănătăţii. Am auzit despre medici care şi-au selectat un „repertoriu" de texte 
biblice, pe care le rostesc atât pentru spiritualizarea actului medical clasic, cât şi ca terapie 

autonomă. De exemplu, ştiu că un medic foloseşte sistematic Psalmul 22 (23) pentru echilibrare 
endocrină. Lectura Psalmilor se recomandă şi în profilaxia degenerării. lată motive pentru care 
propunem să se facă o corelație între Psalmi şi vindecare. 

Un Psalm care a fost selectat pentru o trebuință psiho-somatică va fi citit, cel puţin în şapte zile 
la rând, fie de către terapeut (care cunoaşte modul adecvat de citire sau de asociere cu practica sa 
medicală), fie de pacient sau de penitent însuşi. Citirea lui se face într-o stare de destindere, de 
linişte lăuntrică, cu uitare de sine, trăind profund fiecare cuvânt al Psalmului. 

Din cei 150 de Psalmi, am ales 10 ca prioritari în împrospătarea forțelor şi refacerea sănătăţii. Pe 
aceştia i-am împărțit în patru categorii: 


1. Psalmi care se citesc în caz de boală, poticnire, stres, depresie anagapică, dizarmonie; 
2. Psalmii profilaxiei, sau păstrătorii vieții; 

3. Psalmii penitenţei, sau ai purificării; 

4. Psalmii perfecțiunii, pentru cei care, după însănătoşire, caută iluminarea. 


I. Psalmii însănătoşirii: 22 şi 102 


Psalmul 22 (în unele Biblii, este numerotat ca Psalmul 23) începe cu versetul: „Domnul mă 
paşte şi nimic nu-mi va lipsi" („Domnul este păstorul meu"). Se citeşte pentru orice fel de 
„poticnire" maladivă, psihică sau somatică. 

Este un Psalm al însănătoşirii dinspre spirit spre trup. Puterea lui constă nu doar în sugestie, ci în 
activarea arhetipului Tatălui protector şi dătător de viață. Tatăl care biruieşte „valea umbrei 
morții" stimulând resursele vieţii, neutralizând potrivnicii sau tăietorii vieții. „Toiagul Tău şi 
varga Ta, acestea m-au mângâiat...": lovirea sorții este resimţită ca operaţie psihică de întărire. 
Psalmul acesta este construit în întregime pe arhetipul renaşterii şi pe simbolul salvării: începând 
cu salvarea fizică (hrana, apa), continuând cu cea energetică (,,... Sufletul meu l-a întors") şi 
terminând cu cea pontificală („ca să locuiesc în casa Domnului..."). Efectul medical şi atitudinea 
mentală imunogenă decurg din identificarea cu realitatea Duhului. 


Psalmul 102 (103) care începe cu „Binecuvântează, suflete al meu, pe Domnul...". Acesta 
conţine sugestii puternice, care creează un bine mental — condiţia restabilirii sănătăţii. Pacientul 
e întărit în redescoperirea legii revelate. Este prin excelenţă un psalm al regenerării, al întineririi. 


II. Psalmii profilactici: 6 şi 38 


Psalmul 6, care începe cu „Doamne, nu cu mânia Ta să mă mustri pe mine, nici cu urgia Ta să 
mă cerți...". Este un Psalm care evidenţiază relaţia între păcat şi boală. Eroarea, contrazicerea 
legii, păcatul, au ca urmare o îmbolnăvire somatică sau psihică. Boala psihică apare mai întâi ca 
o îngustare a minții, alteori ca o tulburare de personalitate, ca o scindare sau o dizarmonie. 
Psalmul 6 nu lasă păcatul să se încuibeze până ajunge boală, ci-l stopează. 

Trebuie spus că boala nu e o pedeapsă pentru păcat, ci o oprire de la păcat. Nu concepem un 
Dumnezeu pedepsitor. El a plantat în om, în fiecare celulă a corpului omenesc, legea Sa. Când 
legea este încălcată sau contrazisă, se manifestă durerea şi boala — nu întru pedeapsă, însă, ci 
întru restabilirea legii. 


Psalmul 38 (39) care începe cu „Zis-am: Păzi-voi căile mele, ca să nu păcătuiesc eu cu limba 


mea..." („Zis-am; Voi veghea asupra căilor mele..."). Este un Psalm care ne îndeamnă la luarea 
de cunoştinţă a condiției noastre de trecători, de pelerini pe acest pământ. Amintirea morții nu 


59 


naşte tristeţe, ci o valorizare corectă a vieţii. Este aici conţinut şi mesajul din Ecleziast: Toate 
sunt zadarnice, numai poruncile lui Dumnezeu dau sens în acest univers... 

În alt Psalm găsim o idee care ar părea şocantă prin paradoxul ei: „minciună sunt fiii oamenilor", 
ca o traumă de trezire spre Duh, spre salvare spirituală. 


III. Psalmii penitenţei sau ai purificării: 21, 31, 50,141 
Insănătoşirea presupune două etape; arderea negativității ancestrale sau achiziționate şi 
restabilirea comuniunii cu armonia divină. 


Psalmul 21 (22), care începe cu „Dumnezeul meu, Dumnezeul meu, ia aminte la mine, pentru ce 
m-ai părăsit?" (,„„Dumnezeule, Dumnezeule! Pentru ce m-ai părăsit...") Ştim că Iisus, pe cruce, 
făcea rugăciunea Sa, rostind chiar acest Psalm: „Eli, Eli! Lama sabahtani?" (Mat. 27: 46). Nu-i 
vorba, deci, de o poticnire sau o deznădejde a Sa, ci de penitență pentru neamul omenesc. lisus 
rosteşte acest Psalm, căci în acel moment El îi împlineşte profeția; în acest Psalm se spune: „.... 
Străpuns-au mâinile mele şi picioarele mele (...) şi pentru cămaşa mea au aruncat sorți”. 
Penitenţa Lui arde păcatul lumii. Citind acest Psalm, reactualizăm penitenţa lui Hristos însuşi. 


Psalmul 31 (32). „Fericiţi cărora s-au iertat fărădelegile şi cărora s-au acoperit păcatele. Fericit 
bărbatul, căruia nu-i va socoti Domnul păcatul, nici nu este în gura lui vicleşug..." („Ferice de cel 
cu fărădelegea iertată şi de cel cu păcatul acoperit. Ferice de omul căruia nu-i ține în seamă 
Domnul nelegiuirea! Ferice de omul căruia Domnul nu-i socoteşte greşala") 

Este un Psalm cu putere de întărire. Apare însă întrebarea: există oare greşeli care nu sunt 
„socotite"? Greşeli pentru care nu plăteşti prin boală sau moarte? Există greşeli pe care 
Dumnezeu le-ar trece cu vederea? Răspunsul, (afirmativ), rezultă şi din acest psalm, dar şi din 
observarea unei cazuistici a penitenţei universale, însoțit însă de următoarea explicaţie: prin 
greşeală, te micşorezi. Poţi trăi şi micşorat, suportând însă toate inconvenientele micşorării tale: 
marginalizare, mediocritate... Poţi trăi micşorat şi sănătos (!), cu condiţia să nu ieşi de sub 
binecuvântare, ca micşorarea să nu devină nimicire. 


Psalmul 50 (51). „Miluieşte-mă, Dumnezeule, după mila Ta (...) întoarce faţa Ta de la păcatele 
mele...". Este cel mai important Psalm al penitenţei. Uneori duhovnicii impun drept canon 
copierea zilnică a acestui psalm, timp de 21 de zile. El conţine şi sugestia arderii păcatului, dar şi 
imperativul iertării, ca ultima şansă a purificării. 


Psalmul 141 (142). „Cu glasul meu către Domnul am strigat, cu glasul meu către Domnul m-am 
rugat." („Cu glasul meu strig către Domnul...") Este Psalmul asumării sacrificiului de sine, spre 
ridicare celor părăsiți şi spre transformarea singurătăţii în şansă. 


IV. Psalmii desăvarşirii: 45 şi 119. Litania Legii 


Psalmul 45 (46). „Dumnezeu este scăparea şi puterea noastră, ajutor întru necazurile ce ne 
împresoară." („Dumnezeu este adăpostul şi sprijinul nostru...”) Este un Psalm al practicii 
spirituale. Adevărata sănătate nu este o problemă medicală, ci sufletească. De aici reiese şi 
importanţa acestui Psalm al ascezei, unde găsim scris: 

„Opriţi-vă şi cunoaşteţi că Eu sunt Dumnezeu..." („Opreşte-te şi cunoaşte ...) (45: 10) Unii 
autori filocalici (Isaia Pustnicul, de exemplu) au dezvoltat acest verset, vorbind despre cele 6 
opriri ale realizării. 


Psalmul 118 (119). „Fericiţi cei fără prihană în cale, care umblă în legea Domnului." („Ferice de 
cei fără prihană în calea lor..."). Psalmul acesta îi „încununează" pe toți ceilalți. Este un tratat de 

medicină, de înţelepciune, de mistică. El reaminteşte secretul restaurării omului: interiorizarea 
Legii revelate; şi cauza bolilor: încălcarea legilor universale. Cele mai importante legi universale 
pe care le încalcă omul sunt iubirea de Dumnezeu şi iubirea de semen. Această încălcare se 
numeşte: agresivitate, egoism, mândrie, furie, vanitate, osândirea aproapelui şi neputinţa iertării. 
Psihologia numeşte această serie de erori, structurate în caracter, „complexul Cain": tendința 
omului de a-şi elimina semenul. Această tendință — adesea tradusă în practică — are ca urmare 
şi ca avertisment o îmbolnăvire. Blestemul, blasfemia, ura, osândirea, au ca primă urmare o 
cefalee, o dereglare endocrină sau circulatorie, o scădere energetică. Nu ca să te pedepsească, ci 
ca să te oprească de la încălcarea legii universale. 


Psalmul 118 ne trezeşte în memorie detaliile legii, rememorarea lor continuă, întru deplina 
sănătate a trupului şi întru iluminarea minții. 


NOTA BENE. Se înțelege că nu numai Psalmii selectaţi de noi aici, ci şi toți ceilalți, au o 
energie benefică salvării noastre. 

Scrierile revelate conţin coduri puternice, dar adesea enigmatice, pierdute uneori de noi, 
oamenii moderni. Regăsirea lor cere un travaliu ascetic, de fiecare dată răsplătit. 


ÎNCHEIERE 
Terapie şi metanoia 


De la vindecare la transformare: două etape în tratamentele filocalice 

Am auzit pe o femeie mustrându-şi bărbatul: „Nu vrei să te schimbi. De trei ani mă străduiesc să 
se producă o schimbare în tine. Am tot aşteptat o schimbare de la tine. Dar tu nu te laşi!" 

Ce anume înţeleg oamenii când cer partenerului să se schimbe? Ce fel de schimbare aşteaptă de 
la ei? 

Schimbarea, în acest caz, înseamnă: remedierea radicală a unei trăsături de caracter, a unui nărav 
din născare sau dobândit, renunțarea la inerții negative, la apucături. Sporirea capacităţii de 
empatie, de trăire pentru celălalt. Modelarea caracterială, însănătoşirea egoului. 

Femeia care insista ca bărbatul ei să se schimbe ştia ce zice. Simţea că egoul aceluia este în 
suferință şi viaţa de cuplu este pe surpare. 


Bolile egoului 

Care ar fi bolile egoului? Cea mai la vedere, şi tare supărătoare, este hipertrofia eului. 

Egopatia —  supraevaluarea eului la personalitatea structurată dizarmonic; egocentrism, 
agresivitate. Negarea altei persoane. 

Mai găsim noţiuni precum: egofilie (iubirea de eu), egomanie şi egofonie — acestea având şi 
variante clinice. E vorba de boli ale eului care pot fi prezente în personalități dizarmonice de tip 
isteric, sau în psihoza paranoică. Aici ne vom opri însă la stadiul ne-clinic, individualism, 
egoism, frica de a-şi pierde privilegiile, slaba capacitate de empatie. 

Orgoliul, slava deşartă — sunt denumiri filocalice ale acestei boli. Orgoliul figurează printre cele 
7 păcate capitale, dovadă că primejdia sa pentru armonia personalității a fost resimțită în toată 
gravitatea ei pre-clinică şi chiar clinică. 


Voturile ca profilaxie 

În obştile monahiceşti, însănătoşirea egoului se practică prin „ascultări”. Se ştie că neofitul care 
vine din lume, are un ego contaminat de lumesc. Dar şi de eventuale complexe personale. 
Aşadar, regula „ascultării” este introdusă chiar între cele trei legăminte făcute la tunderea în 
monahism: votul sărăciei, al castităţii, al ascultării. 

Instituirea celor trei legăminte decurge din faptul că natura umană este predispusă la aceste trei 
boli: ataşarea de obiecte; excesul legat de exprimarea instinctului sexual şi incapacitatea 
interiorizării legii din cauza barajelor eului. 

Aşa s-a născut înțelepciunea celor trei voturi, care redresează exact cele trei „vicii” de fond ale 
firii umane. 

Chiar şi ataşarea de obiecte, aspect al complexului anal, este şi o boală a egoului. Iar egoul este 
simbolizat în obiecte. 

Doctoria contra bolilor egoului sunt, aşadar, cele trei legăminte monahiceşti. Şi mai ales 
practicarea legămintelor. Căci sunt dese cazurile când simpla „vaccinare" cu depunerea voturilor 
nu rezolvă problema, nu vindecă egoul. Căci omul este căzător. Aşadar, după „vaccinare" cu 
cutremur, după depunerea voturilor, trebuie să urmeze şi aplicarea, „nevoinţa”. 

În mănăstiri, se dau „ascultări” personale, adică lucrări specifice alese de duhovnicul-terapeut în 
funcție de dominanta egorică a pacientului. Astfel că ascultarea, slujirea specifică nu este doar o 
prestare de munci folositoare obştii, ci are darul să îndrepte „accentuările" eului. 

Mai este şi „tăierea voii”, adăugată ascultării. Asta înseamnă înlocuirea principiului plăcerii cu 
acela al realităţii. 


Extensie spre mireni 

Dar ce se poate face spre lumea mireană, unde nu există beneficiul unui asemenea „tratament? 
Evident, spovedania şi împărtăşania, cu canonul de rigoare, poate extinde, în mediul mirean, 
modelul terapiei prin ascultări. Şi, în funcție de relația duhovnic-penitent, chiar se obțin efecte de 
aceeaşi calitate ca în mediul care a generat modelul. 

Aici trebuie căutat răspunsul la întrebarea femeii care-şi mustra bărbatul: „De trei ani aştept să te 
schimbi, şi tu nu vrei!" Inerţiile acestuia se explică prin beneficiile nevrotice, pe care i le aduce 
apatia lui. Există stagnări... convenabile! Pe care le descoperim şi-n relația de cuplu, şi în 
parlamentul țării. 


Un sceptic a spus: 
În căsătoria lor, bărbatul speră ca femeia lui să nu se schimbe niciodată. Dar femeia speră că 
bărbatul se va schimba cât mai grabnic. Şi amândoi speră degeaba. 


Nici Freud nu-i mai vesel când spune că obiectivul psihoterapiei este a obţine cel mult o 
„nevroză normală" ... 

Dar noi vom aborda un alt aspect terapeutic: nu doar acel tratament care atenuează simptomul; ci 
tratamentul numit „prefacerea totală a personalităţii”, redată prin simbolul anastasic. 


De la terapie la metanoia 

Sunt aşadar două aspecte ale lucrării terapeutice: 
a) Dispariţia simptomului; 

b) Restructurarea personalităţii. 

Primul aspect este realizabil prin ascultări, prin canon, prin psihoterapie. Toate acestea, alese şi 
ierarhizate în funcție de pacient sau penitent. Duhovnicii cu har, dar şi duhovnicii care cunosc şi 
psihologie, sunt eficienţi. Formaţie filocalică şi psihologică. E greu de întrunit această dublă 
formație? Această dublă competenţă? 

Îmi amintesc că părintele Petroniu, când l-am vizitat pe Athos, în 1997, îmi semnala două tratate 
de psihoterapie ale unor autori occidentali, la care el apela, căci simţea că are ce lua de acolo, şi 
pentru că simţea cum se întâlnesc, la medicul spiritualizat, cunoaşterea medicală şi cea 
psihofilocalică. 

În mediul medical bucureştean, am constatat, sunt mai eficienţi medicii care şi-au spiritualizat 
actul vindecător, prin sporirea propriei lor ținute spirituale. 

Aşadar, primul aspect terapeutic — dispariția simptomului — este o etapă realizabilă prin 
mijloacele psihoterapiei. 
Al doilea aspect, restructurarea personalității, pune problema unei acţiuni de profunzime. 


Taina schimbării, metanoia 

În grecește, metanoia înseamnă chiar transformare, schimbare. 

Acest cuvânt a dat numele Tainei a cincea de inițiere creştinească; taina pocăinței. 

Pocăinţa, metanoia, este numită şi al II-lea botez, pentru că actualizează harul botezului. Este 
numită şi a Il-a iluminare. Cei ce practică rugăciunea minţii în inimă (noera proseuche) ştiu că 
prima iluminare, rezultând din această practică, este starea de hesychia, starea de linişte 
duhovnicească, care urmează după purificarea şi golirea minții de orice conținuturi, de orice 
„crampe mentale". Stadiul acesta se mai numeşte: „mintea Noului Adam”. 

A doua iluminare este dobândită prin taina metanoia. 


Cuvântul iluminare apare la Sf Pavel: (Evrei, 6:4-6) 

Sf Pavel zice (traduc liber): 

„Cei care au fost luminaţi o dată (tous apax fotisthentas) şi au gustat darul ceresc, şi s-au făcut 
părtaşi Duhului Sfant (în text: ghenethendas pneumatos agiou, devenind Duh Sfânt) şi au gustat 
cuvântul bun al lui Dumnezeu (Theou rima) şi puterile veacului viitor (dynamis te meglontos 
eonos)... şi dacă după aceasta totuşi au căzut, e ca şi cum l-au răstignit a doua oară pe Hristos în 
ei." 

Pavel, aşadar, vorbeşte aici despre iluminare, şi avertizează despre păcatul pierderii acesteia, al 
căderii. 

Petru Damaschin, ținând cont de „împietrirea omului" (cum zice Mântuitorul), te îndeamnă: 
„Dacă ai căzut, ridică-te!" Şi continuă: 

„Totuşi, dacă voim harul cel de-al doilea al lui Dumnezeu, sau pocăința, aceasta poate să ne 
ridice iarăşi la frumuseţea străveche”. 


Ce înseamnă schimbare? 

În esență, schimbarea este trecerea de la simţuri la duh. De la trăirea în simţuri la trăirea în duh. 
Trecerea aceasta, sau saltul, are un aspect cutremurător la unii, şocant la alții, profund emoţional 
la alţii, profund eliberator în cele din urmă. Este resimţit cu nuanţe diferite, în funcție de 
temperament, de capacitatea de trăire, de progresia spirituală. Şi este o înnoire, o prefacere bună, 
o naştere din nou. Se mai zice „înviere din moartea păcatului". Este lucrarea esențială pe care 

o poate dobândi omul pe acest pământ: trecerea de la stadiul rudimentar, trăitul în trup / simţuri, 
de la omul care se identifică cu soma (fizicul, corpul grosier), cu foamea, cu setea, cu glasul 
instinctelor; la omul metanoic, care se va identifica de-acum cu „corpul pneumatikon" (corpul 
duh), cum îl numeşte Sf. Pavel. Această trecere de la simţuri la Duh este mai mult decât 
vindecare; căci însănătoşeşte nu numai corpul, nu numai în secol, ci şi-n veşnicia de care omul 
poate avea parte. 


Raiul este o aşezare sufletească 

Într-un dialog cu părintele arhimandrit Teofil Părăian, la Mănăstirea Sâmbăta de Sus, la 
întrebarea „ce-i raiul", acesta ne-a spus: 

„Noi suntem în rai printr-o aşezare sufletească. Raiul începe aicea; nu-l aşteptăm în altă parte." 
Cred că este cea mai pertinentă definire a raiului. O definire a raiului care se asociază cu practica 
optimizării umane. Raiul este asociat cu aspirația de a depăşi condiția umană căzătoare şi a 
dobândi condiţia divină. 

Întrebarea este: cum o facem? 

Filocalia, practica isihastă, ne răspund cum o facem: prin purificare, spre iluminare şi 
desăvârşire. 

Premisa raiului este sănătatea psihică deplină. Nu se poate rai dacă ai nevroze. Nu se poate rai 
dacă eşti pradă iluziilor. 


Cărarea pierdută 

Alain Foumier, la începutul secolului, a publicat o carte care în română a fost tradusă cu titlul 
Cărarea pierdută. 

Se povesteşte despre un tânăr care nimereşte într-un tărâm feeric, unde totul este prilej de 
încântare şi fericire. În altă zi, când revine acolo, nu mai regăseşte tărâmul acela. El a pierdut 
cărarea strâmtă spre tăramul acela. Pe locul respectiv el găseşte o pădure banală, oameni banali. 
EI a pierdut cărarea spre tărâmul de vis. 

În realitate el a pierdut puritatea adolescenţei, prospeţimea receptării, acuitatea simţurilor, şi nu 
mai vedea „aura îngerească", ci doar corpul grosier al lumii. Cartea, excelent scrisă, apare în 
1913. Straniu este sfârşitul acestui autor francez Alain Foumier. În 1914 a fost mobilizat într-un 
regiment de infanterie, pleacă într-o misiune de recunoaştere, de unde nu s-a mai întors. Corpul 
său nu a fost găsit niciodată. 


Treceri spontane pe alt tărâm 

Despre treceri spontane în alt tărâm, sau pătrunderi în lumea nevăzută, treceri însoțite de stări de 
extaz şi de viziuni paradisiace (percepții hipnagogice coerent structurate.") au mai scris, între 
alții, Gala Galaction, preot şi scriitor mare: vezi nuvela Moara lui Călifar. A scris şi Mircea 
Eliade, care a găsit în spaţiul oriental variante la această temă: vezi nuvela Nopți la Serampore. 
Basmul român Tinerețe fără bătrânețe şi viaţă fără de moarte arată că şi omul simplu, carpaticul 
simplu, este capabil de o teologie a timpului şi a spaţiului, în ce mă priveşte, ca scriitor, am fost 
atras de această temă şi, în 1973, am schiţat un roman cu titlul inițial Grădinile secrete. Forma 
arhetipală a raiului este grădina. 

Trecerea spontană în rai, aşa cum este prezentată în opere şi-n înțelepciunea religioasă, dezvăluie 
două lucruri: Că şansa aceasta ţi se dăruieşte în chip neaşteptat: adică n-o poţi obține prin voia ta, 
ci prin voia Celui de Sus, într-un moment de grație. Altă concluzie este că ar exista locuri 
predestinate, porți de trecere, coline inspirate, peşteri inspirate prin care „treci dincolo”. Le vom 
discuta pe rând. 


Raiul se pierde din lăcomie 

Adam, în raiul părintesc, cunoaşte o grație supranaturală. Dar el avea şi o interdicție, o ascultare: 
să rabde, să nu mănânce din pomii opriți. El calcă interdicția şi pierde raiul. 

Raiul a fost pierdut prin mâncare, prin lăcomie. El poate fi recâştigat prin postire, prin înfrâ- 
narea lăcomiei. 

Postul şi abstinența restabilesc răbdarea, măsura, curăţenia. Atât postul terapeutic, al 
dezintoxicării; cât şi postul religios, al iluminării. După un post de o săptămână, sănătos fiind, ai 
o transparență mentală extraordinară. O persoană din preajma mea, după un post de o săptămână 
(făcut cu binecuvântare), a văzut aura oamenilor. 

De ce roadele unui post nu sunt definitive? De ce facem mereu post lung, de patru ori pe an? 
Focul trebuie întreținut! ar fi primul răspuns. Dar adevăratul răspuns este că nu avem dorința 
destul de mare ca să fixăm rezultatul postului. Unii trec o clipă pe alt tărâm, dar nu au tăria să 
rămână acolo. Ei cad, dar se ridică iarăşi, căutând cărarea pierdută. 


Raiul se pierde din plictis 
Riscul rutinei este mare. Capacitatea de rai se toceşte. Se instalează „nesimțirea". Unii pierd raiul 
din nesimţire şi împietrire. Pentru că în om este vie şi tendinţa de stagnare, de cădere, de revenire 

la anorganic. În categoria aceasta intră cei care, deși au tot ce le trebuie, sunt nefericiţi. Ei nu ştiu 
ce le lipseşte. 

Chiar un călugăr îmi spunea că, la Athos, la început era exaltat, apoi elanul şi motivaţia i-au 
scăzut, traiul i se părea banal. Noroc că duhovnicul i-a spus: „Trăind în rai, nu ai termen de 
comparație, nici nu sesizezi evenimentul! Rugăciunea te va împrospăta!" 

Contra plictisului se luptă prin memorie. Pierderea memoriei binelui se pedepseşte. Calea este 
întâi pierdută, apoi uitată... Cum vom duce această luptă a memoriei? Principiul numărul unu al 
treziei, sau pravila cea mai înaltă a lucrătorilor în duh este: „Ține mintea nedezlipită de 
Dumnezeu". Sau „remember God". Trebuie să descoperim cum comunicăm acest adevăr unor 
atei, tot mai numeroşi. Aceştia nu-L au pe Dumnezeu, dar doresc Raiul!... Şi pentru aceştia este 
valabil principiul luptei memoriei. Ai perfecțiunea dacă îți aminteşti mereu că o ai. 

Pierzi raiul pentru că uiţi raiul. Pierzi perfecțiunea pentru că uiţi perfecțiunea. Rugăciunea este 
rememorarea divinului, memoria timpului pur. 


Dialog Duhovnic-Ucenic 

Ucenicul: De ce nu pleacă de la mine patimile? 

Duhovnicul: Pentru că în tine se află cauzele lor. În tine se află amanetul patimii. 
Ucenicul: De ce nu pot înlătura cauza? 

Duhovnicul: Pentru că tu zici „nu pot", dar în realitate nu vrei. 


Raiul se pierde din nevroze 

Toţi vorbesc de despătimire. Cum să te despătimeşti? Ce sunt patimile? 

Insistenţa pe despătimire are un caracter terapeutic. Hristos este numit „marele doctor”. 

Sunt reperate trei patimi: patima răutății, a averii, a plăcerii. Adică trei dependențe: dependenţa 
de afecte, de obiecte, de lume. De aceea, se vorbeşte de trei dezlegări (sau despătimiri). 

Omul „pătimaş” sau „împătimit poate fi victima unei psihopatii, a unei nevroze. Patimile 
continui se manifestă ca şi psihopatii. Patimile temporare, episodice sau frecvente, se manifestă 
ca şi nevroze. 

Despătimirea înseamnă şi rezolvarea nevrozelor, îmbunătăţirea structurii personalității. Veţi zice 
că asta o fac psihanalistul, psihiatrul. Ei o fac numai până la un punct. Ideal ar fi ca psihanalistul 
să fie dublat de un preot, şi preotul să fie dublat de un psihanalist. 

Dar, mai important ar fi ca omul (pacientul, penitentul) să fie propriul său medic. Şi după ce 
primeşte ajutorul de la Marele Doctor Hristos, să trudească el singur la despătimirea sa. 


Psihoterapie filocalică sau vindecarea celor trei conflicte mintale 
Sunt trei conflicte psihice de bază, care au raport cu ruptura dintre om şi cer: 

Conflictul cu semenul, cu sacrul, cu sine. Cei 3 „S" ai dizarmoniei psihice, ai împătimirii şi ai 
eşecului. 

Conflictul cu semenii/ se manifestă prin mânie, invidie, gelozie, rivalitate, osândire. 

Conflictul cu sacrul: se manifestă prin indiferență religioasă, trândăvie religioasă, hulire, 
blasfemie, apostazie. 

Conflictul cu sine are două aspecte tragice: 
a) deznădejdea, la o extremă; 
b) aroganţa, trufia, la altă extremă. 

Psihoterapia filocalică numeşte cauza acestor maladii: călcarea celor două porunci revelate: 
iubeşte-L pe Dumnezeu; iubeşte-l pe aproapele tău. Cunoscând cauza, începi lucrarea. Cei 
pătimaşi să înceapă cu repetarea Rugăciunii lui Efrem Sirul. Abia după un timp, vor trece la 
oratio mentis, faza „lucrătoare", despre care am vorbit în alt capitol. 


Iadul este scindarea personalității 

După „cădere", relaţia dintre cer şi pământ s-a rupt. În grecește „a rupe" se spune schizein. De 
aici vine termenul schizo-frenie (phren înseamnă: mintea, spiritul). 

Relaţia schizofrenă cu cerul produce omul alienat. 

Societăţile moderne, mai ales cele polițienești, sunt societăți schizofrenice. Ele determină omul 
să ascundă adevăratele sale sentimente, să se protejeze ducând o viață dublă, scindată: în 
aparenţă, de acceptare; în ascuns, de răzvrătire şi ură. De aici rezultă dizarmonia personalității, 
alungarea din rai. 

În familie, între unii soţi se stabilesc relaţii schizofrenice. Suspiciunea reciprocă dintre soţi, 
pânda reciprocă, incapacitatea de preţuire, certurile, ocările — produc cupluri nevrotice şi 
damnate, cu consecinţe dramatice şi pentru psihismul copiilor. 


Înjurătura scurtează viața 

Am cercetat un centenar să văd ce viaţă a dus şi cum a reuşit să trăiască 98 de ani. Prima 
constatare notabilă: 

Acest om n-a înjurat niciodată. Nu şi-a osândit semenul nici prin clevetire, nici prin vehemenţe 
verbale, nici învinovăţindu-l sau acuzându-l. 

Înjurătura şi osândirea zdrenţuiesc aura, scurtează viaţa. 

Păcatul osândirii este cel mai greu, pentru că el însumează şi egoism, şi invidie, şi trufie, şi 
complexul de castrare, şi complexul Cain (de eliminare a semenului). 

Osândirea este o toxină psihică şi poate produce migrene celui care osândeşte; în timp lung, 
produce leziuni pe creier. În plan spiritual, survine ieşirea de sub binecuvântare şi pierderea 
harului şi eşecuri multiple. 

Boala sau eşuarea nu sunt pedepse pentru patimă, ci opriri de la păcatul împătimirii. Căci omul 
singur „nu poate", şi el ia aminte doar când vede prăpastia. 


Penitenţă 7 ani pentru 7 cuvinte rele 

Un ascet (loan Savaitul) odată, a rostit 7 cuvinte rele: „Of! Vai şi amar de capul lui!" (la adresa 
unui frate blamat). Pentru aceste 7 cuvinte, el a fost lipsit de acoperământul darului lui 
Dumnezeu timp de 7 ani. Şi s-a rugat 7 ani până să-l recapete la loc. 

Doctorul Serghei Lazarev constată că o pacientă a sa avea migrene puternice, pentru că gândise 
cu trufie şi blamare despre o rudă. Doctorul a rezolvat boala punând-o pe pacientă să se roage 
zilnic pentru acea rudă, pacienta gândind fierbinte că acea rudă este mai bună decât ea. 

În mod excepţional, dacă scapi de patima osândirii, obţii salvarea, fără alte nevoinţe: „Iată o cale 
de mântuire fără post, fără priveghere şi fără osteneală". Acest paradox al Sf. Atanasie Sinaitul se 
referă la cei care stau sub Har. 

